প্ৰৱন্ধঃ সাম্প্ৰতিক সময়ত জ্যোতিদৰ্শনৰ প্ৰাসংগিকতা :: পঙ্কজ প্ৰতিম বৰদলৈ - অসমীয়াৰ সুখ-দুখ\nHome ARTICLE PANKAJ-PRATIM-BORDOLI RECENT পংকজপ্ৰতিমবৰদলৈ প্ৰৱন্ধ প্ৰৱন্ধঃ সাম্প্ৰতিক সময়ত জ্যোতিদৰ্শনৰ প্ৰাসংগিকতা :: পঙ্কজ প্ৰতিম বৰদলৈ\nপ্ৰৱন্ধঃ সাম্প্ৰতিক সময়ত জ্যোতিদৰ্শনৰ প্ৰাসংগিকতা :: পঙ্কজ প্ৰতিম বৰদলৈ\nxukhdukh.com February 23, 2022 ARTICLE, PANKAJ-PRATIM-BORDOLI, RECENT, পংকজপ্ৰতিমবৰদলৈ, প্ৰৱন্ধ,\nসাম্প্ৰতিক সময়ত জ্যোতিদৰ্শনৰ প্ৰাসংগিকতা\nমহাপুৰুষ শ্ৰীমন্ত শঙ্কৰদেৱে প্ৰতিষ্ঠা কৰা অসমীয়া জাতিৰ বৰভেটিক অনাগত সময়ত প্ৰাণোজ্জল কৰি এক স্বকীয় আৰু আত্মবিশ্বাসী জাতিসত্ত্বা হিচাপে গঢ় দিয়াত যিসকল লোকৰ অৱদান আছে, তাৰ ভিতৰত জ্যোতিপ্ৰসাদ অন্যতম৷ সামাজিক আৰু সাংস্কৃতিক চেতনাৰ উদ্বুদ্ধ জ্যোতিপ্ৰসাদে জাতি আৰু সমাজৰ প্ৰতি থকা দায়বদ্ধতাক অতুলনীয় দায়িত্ববোধৰে পালন কৰিছিল৷ এক বহল আৰু পৰিব্যাপ্ত কৰ্মক্ষেত্ৰৰ অক্লান্ত কৰ্মী হিচাপে সামাজিক ৰাজনৈতিক আৰু সাংস্কৃতিক এই সকলো দিশতে জ্যোতিপ্ৰসাদে যি, অৱদান আগবঢ়াই গৈছে, সেইয়া এক সুকীয়া অধ্যয়নৰ বিষয়৷\nএকেসময়তে জ্যোতিপ্ৰসাদৰ যি আদৰ্শ আৰু দৰ্শন, যি প্ৰকৃততে জ্যোতিপ্ৰসাদৰ চিন্তা আৰু চেতনাক প্ৰভাৱান্বিত কৰিছিল, সেইয়া বুজি পোৱাটো সাম্প্ৰতিক সময়ৰ বাবে অতীৱ প্ৰয়োজন বুলি অনুভৱ হয়৷ জ্যোতিপ্ৰসাদৰ দৰ্শনৰ সাম্প্ৰতিক সময়ত প্ৰয়োজনীয়তাৰ বিষয়ে আলোচনা কৰাৰ আগতে তেখেতৰ দৰ্শনৰ কিছু দিশ পৰ্যালোচনাৰ অৱকাশ আছে৷\nএজন ব্যক্তি হিচাপে জ্যোতিপ্ৰসাদৰ যি এক প্ৰৱল ব্যক্তিত্ব আৰু বিস্তৃত কৰ্মৰাজি, সেই হিচাপে জ্যোতিপ্ৰসাদৰ জীৱন দৰ্শন, সাহিত্য আৰু শিল্পদৰ্শন তথা সমাজ আৰু ৰাজনৈতিক দৰ্শন, সামগ্ৰিক জাতীয় চেতনাৰ বহল বিশ্লেষণ সম্ভৱ যদিও এই লেখাই এক সৰ্বাত্মক আলোচনাহে আগবঢ়াব৷\n১৯৪৮ চনত শিৱসাগৰত অনুষ্ঠিত অসম শিল্পী সন্মিলনত ‘শিল্পীৰ পৃথিৱী’ শিৰোনামাৰে গ্ৰন্থৰূপে প্ৰকাশ পোৱা অভিভাষণসমূহে জ্যোতিদৰ্শনৰ এক সম্যক ধাৰণা তুলি ধৰে৷ সেই দৰ্শনৰ সাম্প্ৰতিক প্ৰাসংগিকতা আন এক পৰ্যালোচনাৰ বিষয়৷ ‘শিল্পীৰ পৃথিৱী’ দিয়া ভাষণখিনিয়ে যি এক দৰ্শন প্ৰকাশ কৰে, সেয়া কেৱল অসম নহয়, সমগ্ৰ বিশ্বমানৰ বাবেও এক গ্ৰহণযোগ্য দৰ্শন হ’ব পাৰে৷\nঅদ্ধৰ্শতিকাৰো বহু বছৰ পূৰ্বে জ্যোতিপ্ৰসাদৰ যি চিন্তা চেতনা আছিল, সি আজিও অসমীয়া জাতিৰ বাবে মাৰ্গদৰ্শনৰ পথ হৈ আছে৷ সময়পূৰ্ব আৰু দূৰদৰ্শী চিন্তাৰে প্ৰোজ্জ্বলিত জ্যোতিপ্ৰসাদৰ দৰ্শনৰ মূল আধাৰ আছিল নতুনত্ব৷ নতুন দিশ, নতুন চেতনা, নতুন কাৰ্যসূচী৷ এক নতুন দিগন্তৰ সূচনা কৰাটো আছিল যেন তেখেতৰ জীৱন দৰ্শন৷ মানৱ চেতনাই তেখেতৰ দৰ্শনত এক মূৰ্তমান ৰূপ লাভ কৰিছে৷ বিশিষ্ট কবি গীতিকাৰ কেশৱ মহন্তই, “শিল্পীৰ আলোক যাত্ৰা”ত লিখিছিল, “দৰ্শন সম্বন্ধে কোনো সূত্ৰায়িত ব্যাখ্যা জ্যোতিয়ে আমালৈ এৰি যোৱা নাই৷ কিন্তু তেওঁৰ দৰ্শন সম্বন্ধে তত্ত্বৰ গঁড়ালত সোমোৱাৰ প্ৰয়োজন নাই৷ তেওঁৰ জীৱনেই তেওঁৰ দৰ্শন৷ যি গৰাকী প্ৰতিভাৰ জীৱনটোক তেওঁৰ কৃতিৰ পৰা বিচ্ছিন্ন কৰিব নোৱাৰি, জীৱন আৰু কৃতি য’ত এবাৰেই দুটা নাম মাত্ৰ৷ তেওঁৰ সৃষ্টিৰাজিৰ পৰাই তেওঁৰ দৰ্শনৰ মৰ্ম উপলব্ধি কৰিব পাৰি৷” যদিও জ্যোতিপ্ৰসাদৰ দৰ্শনত শিল্প আৰু সংস্কৃতিৰ প্ৰভাৱ প্ৰৱল যেন অনুমান হয়, মূলতঃ, তেওঁৰ দৰ্শন কিছু বহুমুখী আদৰ্শৰ দ্বাৰা প্ৰভাৱান্বিত৷ তেওঁৰ দৰ্শন পশ্চিমীয়া মানৱতাবাদ আৰু গান্ধীবাদৰ ভেটিত প্ৰতিষ্ঠিত হৈ জীৱনৰ শেষ সময়ত সাম্যবাদী চিন্তাৰ প্ৰতি আকৃষ্ট হৈছিল বুলি বহু সমালোচকে মত প্ৰকাশ কৰে৷ আনহাতে তেওঁক এক উগ্ৰ জাতীয়তাবাদী, ভাৱবাদী ৰোমান্তিক বিপ্লৱী বুলিও বহুতে আখ্যা দিব বিচাৰে৷ মোৰ মতে জ্যোতিপ্ৰসাদৰ দৰ্শনৰ এক সামগ্ৰিক ৰূপ তেখেতৰ ব্যক্তিত্ব, প্ৰতিভা আৰু চিন্তা চেতনাৰ ভিত্তিত নিৰূপণ কৰিব পাৰি, যি মানৱীয় চেতনাৰে উদ্বুদ্ধ হৈ এক নব্য ভৱিষ্যতক সাকাৰ ৰূপ দিয়াৰ বাবে বৰ্তমানত বাস্তৱবাদী কৰ্ম আৰু আদৰ্শৰে অনুপ্ৰাণিত হোৱাৰ দৰ্শন৷\nইয়াৰ বাবে তেওঁ সময়ভেদে এক গতিশীল দৃষ্টিভংগীও গ্ৰহণ কৰিছিল–“ৰূপান্তৰেহে মাথোঁ জগত ধুনীয়া কৰে এয়ে মোৰ গায়ত্ৰী মন্ত্ৰ”– জ্যোতিপ্ৰসাদৰ জীৱন আৰু দৰ্শন স্পষ্টৰূপত এই পংক্তি শাৰীতে উন্মোচি¸ত হৈছে যদিও, কল্পনা আৰু বাস্তৱৰ সমন্বয়ৰ প্ৰায়োগিক দৃষ্টিভংগীৰ জৰিয়তে মানৱ সমাজৰ আত্মিক চেতনাৰে পৰিৱৰ্তন কৰি এক গতিশীল বাস্তৱৰ ৰূপায়ন কৰাতো আছিল মূল উদ্দেশ্য৷ কিছুসময়ত এনে চিন্তাধাৰাৰে বাবেই তেখেতৰ দৰ্শনত এক পৰস্পৰ বিৰোধাভাস অনুভৱ হয় যদিও, ই প্ৰকৃততে দ্বন্দ্বাত্মক বস্তুবাদী দৰ্শনৰ জৰিয়তে বাহ্যিক পৰিস্থিতিৰ পৰিৱৰ্তনৰহে প্ৰয়াস৷ ইয়াৰ বাবে জাতীয় জীৱনৰ প্ৰৱহমান ঐতিহ্যৰ ভেটিস্বৰূপ মূল উপাদানসমূহ যেনে ভাষা, সাহিত্য, সংস্কৃতিৰ নিৰৱছিন্ন অধ্যয়ন, চৰ্চা আৰু সঠিক প্ৰয়োগ অত্যন্ত প্ৰয়োজনীয় বুলি তেখেতে জ্ঞান কৰিছিল৷\nজ্যোতিপ্ৰসাদৰ এক বৈপ্লৱীক চিন্তা-চেতনা আছিল আৰু সেই সূত্ৰেই ‘সুন্দৰৰ পৃথিৱী’ প্ৰতিষ্ঠাৰ বাবে অসুন্দৰ নাশৰ প্ৰক্ৰিয়াক এক সংগ্ৰামৰ দৃষ্টিকোণেৰে পৰ্যবেক্ষণ কৰিছিল৷ সেই সংগ্ৰামৰ পৰিপূৰ্ণতাৰ বাবে এক দৃঢ় আঁচনি আৰু কৰ্মপদ্ধতিৰ প্ৰয়োজন বুলিও তেখেতে অনুভৱ কৰিছিল৷ সমাজৰ সৰ্বাংগীণ উন্নতি আৰু উৎকৰ্ষৰ বাবে প্ৰয়োজনীয় ব্যৱস্থা আৰু পৰিৱেশ প্ৰদান কৰাটো শাসনতন্ত্ৰৰ প্ৰথম কাম বুলি তেওঁ দৃঢ়তাৰে বিশ্বাস কৰিছিল আৰু সেই লক্ষ্যচ্যুতি ঘটা শাসনতন্ত্ৰৰ কোনো নৈতিক আৰু সামাজিক দায়বদ্ধতা নাই বুলি অনুভৱ কৰিছিল৷ এনেবোৰ দিশতে জ্যোতিপ্ৰসাদ কিছু পৰিমাণে সাম্যবাদী ভাৱধাৰাৰ প্ৰতি আৰ্কষিত হৈছিল৷ ড॰ হীৰেণ গোহাঁইয়ে উল্লেখ কৰিছে ‘কৰ্মী আৰু শিল্পী, হিচাপেই তেওঁ সাম্যবাদী ভাৱধাৰাৰ প্ৰতি আকৰ্ষণ অনুভৱ কৰিছিল৷ ভাৰতীয় সমাজ সংস্কৃতিক পুনৰ সঞ্জীৱিত আৰু গতিশীল কৰিবলৈ তেওঁ যি উপায় বিচাৰিছিল, তাৰ সন্ধানতে তেওঁ সাম্যবাদৰ কাষ চাপিছিল৷’– এই দৃষ্টিভংগীৰে কিছু পৰিমাণে প্ৰভাৱিত হোৱা সত্ত্বেও এটা কথাত দ্বিমত থাকিব নোৱাৰে যে, মানৱীয় চেতনা সম্বলিত এক বৈপ্লৱিক সমাজ স্থাপনৰ প্ৰতিহে তেওঁ আকৰ্ষিত আছিল৷ সামাজিক বিপ্লৱৰ জৰিয়তে পৰিৱৰ্তনৰ সপোন দেখা জ্যোতিপ্ৰসাদে, একেসময়তে বিশ্বাস কৰিছিল যে, দুষ্কৃতিৰ বিৰুদ্ধে যুঁজি থকাৰ সময়ত দুষ্কৃতিৰ উপাদানসমূহক সম্বল কৰি বিপ্লৱ প্ৰতিষ্ঠাৰ চেষ্টা কৰিলে ঈপ্সিত লক্ষ্যত উপনীত হ’ব নোৱাৰি৷ যিকোনো বিপ্লবৰ সাংস্কৃতিক ভেটিটোক গতিশীল কৰি ৰখাৰ প্ৰয়োজনীয়তাক তেওঁ মৰ্মে মৰ্মে উপলব্ধি কৰিছিল৷ জ্যোতিপ্ৰসাদ আছিল এক আলোক সন্ধানী৷ এন্ধাৰ বা অশুভ শক্তিৰ লগত হোৱা দ্বন্দ্বৰ পৰা সমাজৰ এক নতুন দিশ উন্মোচিত হৈ বিকাশৰ নতুন পথ মুকলি কৰাৰ গভীৰ আশাবাদত বিশ্বাসী৷ গান্ধীজীৰ অহিংসা মন্ত্ৰেৰে দীক্ষিত জ্যোতিপ্ৰসাদ অৱশ্যে স্থিতাৱস্থাৰ সমৰ্থক নহয়৷ এক অহিংস আৰু সক্ষম ৰাজনৈতিক পৰিৱেশ স্থাপনৰ বাবে সময়ানুসৰি ব্যৱস্থা গ্ৰহণৰ পক্ষপাতী আছিল, সেয়ে কৈছিল তেওঁ ‘পাত্ৰাপাত্ৰ চাই আমি সত্যাগ্ৰহৰ অস্ত্ৰাগাৰৰ পৰা অস্ত্ৰ আনিব লাগিব আৰু আৱশ্যক হ’লে আমি খাৰ-বাৰুদৰ কুঠৰিলৈকো যাব লাগিব৷’\nজ্যোতিপ্ৰসাদে অন্তঃ কৰেণেৰে বিশ্বাস কৰিছিল যে, গণসাংস্কৃতিক ঐতিহ্যৰ ভেঁটিত এখন দেশৰ গাঁঠনি নিৰ্মাণ হোৱা উচিত৷ বিভিন্ন দেশে নিজৰ দেশৰ অধিবাসী বিভিন্ন জাতি উপজাতিৰ মাজত এক ঐক্যবদ্ধ সমন্বয় স্থাপন কৰি এক বিশ্বসংস্কৃতি প্ৰতিষ্ঠাৰ বাবে অৱদান আগবঢ়াব পাৰে৷ সেয়েহে জ্যোতিপ্ৰসাদৰ সম্পূৰ্ণ দৰ্শন এক মা’¹য় ভাৱধাৰাৰ সংপৃক্ত কৰিলে আচলতে জ্যোতিপ্ৰসাদৰ চিন্তা-চেতনাক একমুখী গণ্ডীৰ ভিতৰত আৱদ্ধ কৰি পেলোৱাহে হ’ব৷ যদিও গণসাংস্কৃতিক শক্তিৰ অন্তৰালত থকা নতুন বিশ্ব গঢ়াৰ দুৰ্বাৰ হেপাঁহক সাম্যবাদী আদৰ্শ এক স্বৰূপ হিচাপে, এক শক্তি হিচাপে তেওঁ অনুধাৱন কৰিছে, প্ৰকৃতপক্ষে ই-ৰূপান্তৰৰ মাজেদি সমাজৰ সৰ্বাংগীণ পৰিৱৰ্তনৰ এক মহত্তম লক্ষ্য হিচাপেহে বিবেচিত হৈছে৷ এইখিনিতে বহু গৱেষক পণ্ডিতে এক প্ৰশ্ন উত্থাপন কৰে যে জ্যোতিপ্ৰসাদে সামাজিক-সাংস্কৃতিক পৰিৱৰ্তনৰ বাবে যি এক বিপ্লৱৰ পোষকতা কৰিছিল, সেয়া ৰাজনৈতিক বিপ্লৱৰৰ পৰা বহু দূৰৈত অৱস্থান কৰা তথা এক অবাস্তৱ সাংস্কৃতিক বিপ্লৱহে৷ এক প্ৰণালীবদ্ধ আৰু সক্ৰিয় ৰাজনৈতিক পৰিৱৰ্তনৰ অবিহনে এনেধৰণৰ সাংস্কৃতিক পৰিৱৰ্তনৰ দৃষ্টিভংগীক লৈও প্ৰশ্ন উঠিব পাৰে৷ কিন্তু এইখিনিতে এটা কথা হূদয়ংগম কৰা উচিত যে, জ্যোতিপ্ৰসাদৰ ‘সাংস্কৃতিক বিপ্লৱ’ সামাজিক, ৰাজনৈতিক প্ৰক্ৰিয়াৰে আগবাঢ়ি বিশ্বত এক সংস্কৃত বিশ্ব সম্প্ৰদায় গঢ়ি তোলাটো৷ সেয়েই ই কেৱল কলা বা সুকুমাৰ বিষয়বস্তুৰ সাংস্কৃতিক দিশটো নহয়, ই এক বৃহত্তৰ দৃষ্টিভংগীৰে সকলো শোষণ নিপীড়ণ-দমন-অত্যাচাৰ-মষিমূৰ কৰি এক প্ৰকৃত সাংস্কৃতিক পৰিৱেশ স্থাপনৰ পোষকতা কৰিছিল৷\nজ্যোতিপ্ৰসাদৰ সৃষ্টি কৰা ‘শিল্পীৰ পৃথিৱী’ অভিধাৰণাটোও এক ব্যাপক অৰ্ধৰ্ সম্বলিত অতি মননশীল চিন্তাৰ পৰিচায়ক এক অভিধাৰণা৷ জ্যোতিপ্ৰসাদ অতি নান্দনিকভাৱে মানৱজাতিক এক বৈপ্লিৱ দৃষ্টিভংগীৰে পৰ্যালোচনা কৰিছে৷ তেওঁৰ ইতিবাচক দৃষ্টিত ‘মানৱ’ ‘জীৱন’ নামৰ এক সৃষ্টিশীল প্ৰক্ৰিয়াৰ অংগ, য’ত সকলো অসূয়া-অপ্ৰীতি, অশুভ শক্তিক বিনাশ কৰি, জীৱনৰ ৰূপ ৰঙক উপভোগ কৰিব পৰাকৈ সমৰ্থৱান হৈ পৰিৱৰ্তনৰ জৰিয়তে নিজৰ জীৱনৰ লগতে বৃহত্তৰ সমাজৰ ৰূপান্তৰৰ শিল্পী হিচাপে গণ্য কৰা হৈছে আৰু সেই শিল্পীসৃষ্ট মানসিক উৎকৰ্ষৰ প্ৰচুৰ সম্ভাৱনাৰে জীপাল, মানৱশিল্পীৰ দ্বাৰা প্ৰতিষ্ঠিত পৃথিৱীখনেই যেন ‘শিল্পীৰ পৃথিৱী’৷ বহুমুখী হৈও জ্যোতিপ্ৰসাদৰ দৰ্শন এই ক্ষেত্ৰত কিন্তু এক একমুখী অখণ্ডিত দৰ্শন৷\nআন এটা দিশ পৰ্যালোচনা কৰা হওক৷ সততে কিছু সংখ্যক লোকে এটা প্ৰশ্ন উত্থাপন কৰে, যে জ্যোতিপ্ৰসাদ প্ৰকৃততে এজন অতি ভাৱবাদী, কল্পনাপ্ৰিয়, আৱেগিক শিল্পীসত্ত্বা৷ জীৱন আৰু দৰ্শনৰ সূত্ৰবদ্ধ প্ৰক্ৰিয়াৰ পৰা দূৰৈত অৱস্থান কৰি এক বিমূৰ্ত ৰূপান্তৰৰ চেতনা প্ৰসাৰ আৰু প্ৰচাৰ কৰা এক এক সপোনমুখী সত্ত্বা৷ যি বাস্তৱৰ পৰা দূৰৈত, আদৰ্শৰ ক্ষেত্ৰত গতিশীল আৰু কেৱল এক ভাৱ উদ্দীপক ক্ষণিক আৱেগৰ সমাহাৰ৷ প্ৰকৃততে এই যুক্তিৰ পক্ষত নিৰ্মোহ বিশ্লেষণ যদি প্ৰায়োগিক দৃষ্টিভংগীৰে কৰা যায়, তেনেহলে হয়তো যৌক্তিক বিচাৰধাৰাৰ দৃষ্টিকোণেৰে সি এক সত্যৰ ৰূপ পাব পাৰে৷ কিন্তু একেসময়তে উদাৰ মানৱীয় শিল্পীসত্ত্বাৰ অধিকাৰী জ্যোতিপ্ৰসাদে সহিংস সংঘাতৰেও অহিংস সমাজ স্থাপনৰ পোষকতা কৰিছিল৷ ই প্ৰকাশ কৰে, জ্যোতিপ্ৰসাদ প্ৰকৃতাৰ্থতেই এজন বাস্তৱদৰ্শী প্ৰয়োগিক ৰূপান্তৰৰ স্বপ্ন দেখা বিপ্লৱী৷ ৰোমাণ্টিক আৱেগ থকা সত্ত্বেও এক দৃঢ়মনা, গভীৰ দূৰদৃষ্টি সম্পন্ন ব্যক্তিসত্ত্বা৷\nজ্যোতিপ্ৰসাদৰ দৰ্শনৰ এক সম্যক আভাস লাভৰ পাছত ইয়াত সাম্প্ৰতিক কালত প্ৰাসংগিকতাৰ দিশটো যদি অৱলোকন কৰোঁ, তেন্তে বৰ্তমানৰ বহুবোৰ সমস্যা সংঘাত তথা সামাজিক দ্বন্দ্বৰ বহু প্ৰয়োগিক আৰু তাত্ত্বিক কাৰণ জ্যোতিপ্ৰসাদৰ দৰ্শন প্ৰতিফলিত কৰা কৰ্মৰাজিৰ মাজত পোৱা যায়৷ জ্যোতিপ্ৰসাদে সমন্বয়ৰ কথা কৈছিল৷ বৰ্তমান সময়ত গোলকীয় পৰিৱেশ আৰু অস্থিৰ ৰাজনৈতিক সময়ত, য’ত অসমৰ সাতাম-পুৰুষীয়া সংস্কৃতিক বিনষ্ট কৰাৰ বাবে অহৰহ ন্যস্তস্বাৰ্থ জড়িত মহলৰ পৰা চেষ্টা অব্যাহত আছে, জ্যোতিপ্ৰসাদৰ এই দৃষ্টিভংগীৰ প্ৰাসংগিকতাক সহজেই অনুমেয়৷ জাতি এটাৰ সামগ্ৰিক উন্নয়নত যে সংমিশ্ৰণ এক এৰাব নোৱৰা দিশ আৰু এক উদাৰ মানৱতাবাদী সংমিশ্ৰিত জাতিসত্ত্বা যে অসমীয়া জাতিৰ বাবে এক সময়োপযোগী পদক্ষেপ, সেয়া জ্যোতিপ্ৰসাদে তেতিয়াই অনুধাবন কৰিছিল৷ তেওঁ লিখিছিল ‘অসমীয়া জাতি এটা সংমিশ্ৰিত জাতি৷ সেই জাতিটোৰ কলেৱৰ বৰ্তমান অহা আন আন জাতিৰ মানুহক জীণ নিয়াই বঢ়াব পাৰোঁ’৷ বৰ্তমান সময়ত অসমীয়া জাতিৰ সংজ্ঞা বা অসমীয়া কোন? আদি প্ৰাসংগিক প্ৰশ্নৰ উত্তৰ জ্যোতিদৰ্শনৰ ভিতৰতেই সোমাই থকা যেন বোধ হয়৷ এক পৰিশীলিত আৰু আধুনিক সমাজ প্ৰতিষ্ঠাৰ বাবে অভিনৱ আৰু পৰিৱৰ্তনীয় চিন্তা-চৰ্চাক উৎসাহ দিয়াটো অতীৱ প্ৰয়োজন৷ সামাজিক-সাংস্কৃতিক স্থবিৰতা আৰু কু-সংস্কাৰ, অন্ধবিশ্বাস, অন্ধকুঠৰীৰ পৰা জনতাক পোহৰৰ বাট দেখুৱাৰ বাবে বিজ্ঞানসন্মত পৰিৱৰ্তনৰ প্ৰয়োজনীয়তাক জ্যোতিপ্ৰসাদে আজিও প্ৰাসংগিক কৰি ৰাখিছে৷\nজ্যোতিপ্ৰসাদৰ দৰ্শনৰ আন এক অতি প্ৰাসংগিক দিশ হ’ল বাস্তৱ আৰু কল্পনাৰ সমতা৷ সামাজিক চেতনাস্ৰোতসমূহ ৰূপান্তৰৰ যোগেদি উদ্ভাসিত হৈ বাস্তৱবাদী সুন্দৰ সমাজৰ পথ দেখুওৱাব লাগিব৷ বৰ্তমান সময়ত চলি থকা বহুবোৰ ঘটনা-পৰিঘটনা জ্যোতিপ্ৰসাদৰ এই জীৱন দৰ্শনৰ আধাৰত বিশ্লেষণৰ প্ৰয়োজনীয়তা আছে৷\nবৰ্তমান সময়ত অসমীয়া জাতিৰ সন্মুখত দেখা দিয়া এক বৃহৎ সংকট হৈছে ইয়াৰ অস্তিত্ব আৰু ঐতিহ্যৰে সংকট৷ একেসময়তে অসমীয়া জাতিৰ যি এক স্বাভাৱিক ছন্দোময় প্ৰাণচঞ্চলতা, সি ব্যাহত হৈছে৷ বহুবোৰ কাৰকৰ বাবে অসমীয়া জাতিৰ সেই গৌৰৱ, ঐতিহ্য আৰু সামৰ্থ আজি ম্লান পৰিছে৷ জাতিৰ স্পন্দনক সেউজ কৰি ৰখাৰ প্ৰয়োজনীয়তাক জ্যোতিপ্ৰসাদে সদায়েই দোহাৰিছিল৷ সেয়েহে ড॰ বীৰেন্দ্ৰ কুমাৰ ভট্টাচাৰ্যই এটা ইংৰাজী প্ৰবন্ধত লিখিছিল যে “জ্যোতিপ্ৰসাদে, অসমীয়া ঐতিহ্যৰ সত্ত্বাৰ সন্ধানত তেওঁ তাৰ প্ৰাণশক্তি উদ্‌ঘাটন অভিযান চলাইছিল৷” খুউব সূক্ষ্মভাৱে পৰ্যবেক্ষণ কৰিলে জাতি এটাৰ প্ৰাণ পুনৰ প্ৰতিষ্ঠাৰ যি প্ৰক্ৰিয়া যি সময়ে সময়ে আৱশ্যক হৈ পৰে৷ বিশেষকৈ সংকট কালত৷ সেয়েহে, এই দিশটোৰ বাস্তৱ ৰূপায়ন বৰ্তমান অতিকৈ প্ৰাসংগিক যেন বোধ হয়৷\nজ্যোতিপ্ৰসাদৰ কৰ্ম, চিন্তা আৰু দৰ্শনৰ এক বিস্তৃত পৰিসৰ আছে৷ সমাজ-সংস্কৃতি, ৰাজনীতি, অৰ্থনীতি আদি আধুনিক মানৱসভ্যতাৰ প্ৰায় সকলো দিশতে জ্যোতিপ্ৰসাদ নিজৰ অনন্য চিন্তাৰে খোৰাক দি গৈছে৷ তেওঁ চিন্তা আৰু কৰ্মৰাজিয়ে সমাজৰ প্ৰায় সকলো অংগকে চুই গৈছে৷ এক কম সময়তে জীৱনকালত, এনে এক পৰিব্যাপ্ত, বৃহৎ আৰু সংগঠিত চিন্তাৰ জনক জ্যোতিপ্ৰসাদৰ প্ৰতিভা আৰু কৃতিত্ব সঁচাকৈয়ে অতুলনীয়৷\nঅসমৰ সাম্প্ৰতিক পৰিৱেশত বিশ্বাসৰ অৱক্ষয় এক আন এক প্ৰাসংগিক বিষয়৷ জনতাৰ সন্মুখত বিশ্বাসযোগ্য নেতৃত্বৰ অভাৱ৷ কোনদিশে আৰু কাৰ বিশ্বাসত জনতা আগবঢ়া উচিত, সেই বিষয়ত সৃষ্টি হোৱা বিশ্বাসৰ সংকটৰ বিষয়ে নতুনকৈ দোহৰাৰ প্ৰয়োজন নাই৷ যোৱা বছৰটোত সংঘটিত হোৱা ‘কা’ বিৰোধী আন্দোলন আৰু তাৰ পৰৱৰ্তী সময়ত বহুতো নেতা আৰু জনতাৰ হিয়াৰ আমঠু শিল্পী-সাংস্কৃতিক কৰ্মীৰ দ্বৈত স্থিতিয়ে এই দিশটোক পুনৰ উদঙাই তুলিছে৷ জ্যোতিপ্ৰসাদৰ দৰ্শনক যদি এক দায়বদ্ধ বিশ্লেষণ কৰা যায়৷ তেন্তে দেখা যাব যে, জ্যোতিপ্ৰসাদে তেতিয়াই সঁকীয়াইছিল “স্বাৰ্থাসেৱী প্ৰভুত্বকামী মানুহেই এই জনতন্ত্ৰৰে কোনো এবিধ লৈ তাৰ যোগেদিয়েই জনতাক সমৃদ্ধিশালী কৰি তুলিব বুলি দৃষ্কৃতিমূলক আদৰ্শবাদ প্ৰচাৰ কৰি জনগণৰ সাংস্কৃতিক সামূহিক কল্যাণৰ আদৰ্শৰ পৰা ভ্ৰষ্ট কৰি, স্বাৰ্থসেৱীসকলৰ প্ৰভুত্ব বিস্তাৰৰ অস্ত্ৰস্বৰূপে জনশক্তিক ব্যৱহাৰ কৰিব ওলাইছে৷ সেই কাৰণেই আজি শিল্পী, সাহিত্যিক, কবিসকলক আমাৰ নহ’লেই নোহোৱা হৈছে৷ জনসাধাৰণৰ মাজত সংস্কৃতিৰ আদৰ্শ নুনুমাৱাকৈ জ্বলাই ৰাখি আনফালে দুষ্কতিৰ স্বৰূপ দেখুৱাই জনসাধাৰণক ভ্ৰান্ত পথেদি পৰিচালিত হোৱাৰ পৰা ৰক্ষা কৰিছিল৷”\nকিন্তু সেই দায়িত্বপালন আজি শিল্পী, সাহিত্যিক, কবিসকলে কৰিব পাৰিছেনে? জ্যোতিপ্ৰসাদে স্পষ্টভাৱে কৈ গৈছে “কবি সাহিত্যিকসকল মাত্ৰ সাংস্কৃতিক আদৰ্শত স্থিৰ হৈ থাকি ৰাজনৈতিক আৰু অৰ্থনৈতিক আদৰ্শবাদবোৰৰ পৰা নিৰপেক্ষ হৈ থাকিব লাগে৷” জ্যোতিপ্ৰসাদে সেই নিৰপেক্ষতা মানে ইয়াৰ পৰা আঁতৰি থকাৰ কথা কোৱা নাই, কিন্তু এই সকলোবোৰৰ প্ৰতি নিৰাসক্ত হৈ থাকি এক নিৰপেক্ষ মনোভাৱেৰে বিশ্লেষণ কৰাৰ সক্ষমতাৰ কথা কৈ গৈছে৷ যদিও, জ্যোতিপ্ৰসাদ এই বাট দেখুৱাই গৈছে, অসমৰ শিল্পী-সাহিত্যিকসকল অৱশ্যে দুখ লগাকৈ বৰ্তমান সময়ত এই ক্ষেত্ৰত ব্যৰ্থ হৈছে৷\nবৰ্তমান সময়ত ধৰ্মকেন্দ্ৰিক মেৰুকৰণৰ জৰিয়তে সমাজত একধৰণৰ অসুস্থ, অসহিষ্ণু বাতাবৰণৰ সৃষ্টিৰ চেষ্টা কৰা হৈছে৷ জ্যোতিপ্ৰসাদ ধৰ্মৰ এক উদাৰ বিশ্লেষণ আগবঢ়াইছে৷ তেখেতৰ মতে, সামাজিক সৌন্দৰ্যৰ বাবে ধৰ্মৰ প্ৰয়োজনীয়তা আছে৷ এক সময়তে ইয়াৰ ঐতিহাসিক আৰু নৈতিক ভূমিকাৰ বিষয়েও আলোচনা কৰিছে৷\nজ্যোতিপ্ৰসাদে বহু সময়ত ধৰ্মৰ অসমৰ্থতাকো অনুধাৱন কৰিছে৷ তেওঁ অনুভৱ কৰিছিল যে চিৰাচৰিত পৰম্পৰা আৰু বিভিন্ন আচাৰ-নীতি কেন্দ্ৰিক বাহ্যিকময় ধৰ্মৰ প্ৰভাৱে সমাজ সুন্দৰ কৰিব বুলি ভাবি থকাটো বাতুলামি মাত্ৰ৷ জ্যোতিপ্ৰসাদে ধৰ্মৰ নৈতিক শক্তিৰ সু-প্ৰয়োগতহে গুৰুত্ব দিছিল৷ এনে পৰ্যালোচনাৰ বাবে ধৰ্মৰ অস্তিত্বকো তেওঁ চালি-জাৰি চোৱাও কৃপণালী নাই কৰা৷ অন্তৰৰ সংযোগৰ জৰিয়তে এক আত্মিক আৰু নৈতিকভাৱে দৃঢ় ধৰ্মৰ ভূমিকাৰ প্ৰতিহে জ্যোতিপ্ৰসাদ সচেতন আছিল৷\nসমাজ ব্যৱস্থাৰ আন এক মূলভেটি, অৰ্থনীতিকো জ্যোতিপ্ৰসাদে ‘সংস্কৃতি অৰ্থনীতি’ৰ দৃষ্টিভংগীৰে পৰ্ববেক্ষণ কৰিছিল৷ জ্যোতিপ্ৰসাদে অৰ্থনীতিকো এক সাংস্কৃতিক প্ৰভাৱবেৰে প্ৰয়োজন মতে সালসলনি কৰাত গুৰুত্ব দিছিল৷ তেওঁ স্পষ্টভাৱে কৈছিল ‘যি অৰ্থনীতিৰ দ্বাৰা জনতাই সংস্কৃতি গঢ়িবলৈ সুবিধা নাপায়– সেই অৰ্থনীতি অনুপযোগী’৷ জ্যোতিপ্ৰসাদে তেনে অৰ্থনীতিক দুষ্কৃতিমূলক অৰ্থনীতি হিচাপেও আখ্যা দিবলৈ কুণ্ঠাবোধ কৰা নাই৷ বাস্তৱমুখী শিল্প চেতনাৰ জৰিয়তে সামাজিক সমস্যাসমূহৰ সমাধানসূত্ৰ নিৰ্ণয়ৰ এই অভিনৱ আদৰ্শ জ্যোতিপ্ৰসাদেই দেখুৱাই গৈছে৷\nজ্যোতিপ্ৰসাদৰ জীৱন আৰু দৰ্শন অসমৰ সমাজ আৰু অৰ্থনৈতিক জীৱনত সদায়েই প্ৰাসংগিক হৈ থাকিব৷ তাৰ মূল কাৰণ হৈছে জ্যোতিপ্ৰসাদ এক উদাৰ মানৱীয় প্ৰৱহমান পৰিৱৰ্তনৰ চিন্তা চেতনাৰে প্ৰোথিত এক আধুনিক শিল্পীসত্ত্বাৰ নাম৷ তেখেতৰ লিখনিসমূহ আৰু বিশেষকৈ ‘শিল্পীৰ পৃথিৱী’ৰ লেখাসমূহ তেখেতৰ মনস্তত্ত্ব, আদৰ্শ, দৰ্শন তথা জীৱনবোধৰ এক সম্যক আভাস দিয়ে৷ পোহৰৰ প্ৰতি থকা সুতীব্ৰ আগ্ৰহৰ বাবে বহু লেখাত পোহৰৰ সম্পৰ্ক থকা শব্দৰ পুনঃ পুনঃ ব্যৱহাৰ, জ্যোতিপ্ৰসাদে নিজৰ ‘জ্যোতি’ নামটোৰ এক সাৰ্থক ব্যাখ্যা দি গৈছে আৰু জ্যোতিৰ সেই ‘জ্যোতি’ৰেই দিপ্তীমান হৈ থাকি অসমীয়া জাতিক পোহৰমুখী বাট দেখওৱাত অগ্ৰসৰ হৈছে৷\nসমাজৰ বিৱৰ্তন আৰু পৰিৱৰ্তনৰ যি চিৰাচৰিত যাত্ৰা, সেয়া জ্যোতিপ্ৰসাদৰ চেতনাৰ অন্যতম অংগ৷ মানৱক শিল্পীজ্ঞান কৰা জ্যোতিপ্ৰসাদৰ আদৰ্শ আৰু দৰ্শন কোনো ‘বাদ’ৰ দ্বাৰা সৃষ্টি হোৱা নাই, বৰঞ্চ অধিক প্ৰোথিত হৈছে৷ ৰূপান্তৰৰ যাত্ৰাৰে নতুনৰ কৃচ্ছ সাধনাৰ সপোন দেখা জ্যোতিপ্ৰসাদে মানৱ সমাজ আৰু সংস্কৃতিৰ দ্বন্দ্বাত্মক প্ৰক্ৰিয়াৰ বিৱৰ্তনত বিশ্বাসী আৰু সেয়েহে, বিশিষ্ট কবি, গীতিকাৰ কেশৱ মহন্তই দ্ব্যৰ্থহীনভাৱে, সমাজ জীৱনক ভিতৰে বাহিৰে সুন্দৰ অৰ্থাৎ সংস্কৃতিৱান কৰি গঢ়ি তোলাই জ্যোতিপ্ৰসাদৰ মূল সাধনা বুলি ক’ব পাৰিছিল৷\nঅসমীয়া জাতিয়ে ইয়াৰ এই সংকটৰ কালত জ্যোতিপ্ৰসাদৰ চিন্তা-চেতনা আৰু দৰ্শনক পুনৰ প্ৰাসংগিক দৃষ্টিকোণেৰে চৰ্চা কৰাৰ অতীৱ প্ৰয়োজন আছে৷ কেৱল মাত্ৰ তেখেতৰ জন্ম বা মৃত্যু তিথি উদ্‌যাপনতে সীমাবদ্ধ নাথাকি, গৱেষণালব্ধ, বিজ্ঞানসন্মত দৃষ্টিভংগীৰে তেখেতৰ কৰ্মৰাজিৰ বিশ্লেষণৰ প্ৰয়োজনীয়তা আছে৷ সমাজ কল্যাণৰ হকে জ্যোতিপ্ৰসাদৰ বৈপ্লৱীক চেতনাও পুনৰ নৱপ্ৰজন্মৰ আগত চিনাকী কৰাৰ প্ৰয়োজনীয়তাও নুই কৰিব নোৱাৰি৷ শেষত, শঙ্কৰদেৱৰ দ্বাৰা সংগঠিত হোৱা বিশাল অসমীয়া জাতিৰ সাংস্কৃতিক, সামাজিক আৰু ৰাজনৈতিক দৃষ্টিভংগীৰ সৰ্বক্ষণতে জ্যোতিপ্ৰসাদৰ দৰ্শন আৰু জীৱন তথা সৃষ্টিৰাজি এক প্ৰাসংগিক বিষয় হৈ যে সদায় থাকিব, তাত কোনেও দ্বিমত প্ৰকাশ কৰিব নোৱাৰে৷\n১. ৰূপকোঁৱৰ জ্যোতিপ্ৰসাদ ৰছনাৱলী সম্পাদক ড॰ নগেন শইকীয়া৷ অশোক বুক ষ্টল, গুৱাহাটী-২০১৮৷\n২. জ্যোতিপ্ৰসাদৰ সৃষ্টি আৰু চেতনা সম্পাদনা ড॰ জ্যোতিপ্ৰসাদ শইকীয়া- সদৌ অসম ছাত্ৰ-সন্থা-২০১৯৷\n৩. জ্যোতি মনীষা, পি কে বৰুৱা, জ্যোতিবন প্ৰকাশন, ১৯৯৩৷\n4. প্ৰসংগ জ্যোতিপ্ৰসাদ, ভবেন বৰুৱা, বনলতা, ২০০২৷\nলেখক উপ সঞ্চালক ৰূপে ৰাষ্ট্ৰপতি ভৱন, নতুন দিল্লীত কৰ্মৰত, তেখেতৰ আনবোৰ প্ৰকাশিত লেখা পঢ়িবলৈ ক্লিক কৰক একত্ৰ লিংকঃ https://www.xukhdukh.com/search/label/PANKAJ-PRATIM-BORDOLI\nacanthakahley February 25, 2022 at 1:55 PM\nPoker in India - Casino Guru\nIn this guide, we 호반 그래프 will tell you what is the most popular live casino in India, the reason 아시아 게이밍 behind why 바카라 커뮤니티 you should 마틴 게일 전략 have 텐벳agood deposit bonus and more!


'Visit, Vaccinate & Vacation' প্ৰৱণতাই হৈছে পৰ্যটন মুকলি কৰাৰ একমাত্ৰ উপায় ! ইয়ে কেনেদৰে পৰ্যটকক আকৰ্ষিত কৰিব পাৰে– News18 assam\n'Visit, Vaccinate & Vacation' প্ৰৱণতাই হৈছে পৰ্যটন মুকলি কৰাৰ একমাত্ৰ উপায় ! ইয়ে কেনেদৰে পৰ্যটকক আকৰ্ষিত কৰিব পাৰে\nনৰৱেৰ ভ্ৰমণ সংস্থাসমূহেও ব্যক্তিসকলক জাৰ্মানী আৰু ৰাছিয়াৰ দৰে দেশলৈ ভ্ৰমণ কৰিবলৈ একে ধৰণৰ সেৱা প্ৰদান কৰে।\nLast Updated : June 21, 2021, 17:31 IST\nকোৰোণাৰ দ্বিতীয় ঢৌৰ সংহাৰে বিশ্বজুৰি বিভীষিকাময় পৰিৱেশ সৃষ্টি কৰাৰ ফলত বাৰুকৈয়ে ক্ষতিগ্ৰস্ত হৈছে ব্যৱসায়-বাণিজ্যৰ দিশটো । মহামাৰী কোৰোণাৰ সংক্ৰমণৰ প্ৰতি লক্ষ্য ৰাখিয়েই চলাচলত বাধা আৰু সংশোধিত কোভিড নিৰ্দেশনাৰ ফলত দেশবোৰত আতিথ্য, ভ্ৰমণ আৰু পৰ্যটন আংশিকভাৱে স্থৱিৰ হৈ পৰিছে। যদিও সমগ্ৰ বিশ্বৰ চৰকাৰবোৰে অগ্ৰাধিকাৰ খণ্ডত তৰলতা প্ৰদান কৰি অৰ্থব্যৱস্থা পুনৰ আৰম্ভ কৰিবলৈ চেষ্টা কৰি আছে । তেনেস্থলত সাম্প্ৰতিক সময়ত প্ৰয়োজনীয় বিষয় হৈ পৰিছে সুৰক্ষিত ভ্ৰমণ আৰু পৰ্যটনৰ বাবে এক উদাৰ প্ৰচেষ্টা।\nভ্ৰমণ আৰু পৰ্যটন পুনৰ আৰম্ভ কৰাৰ একমাত্ৰ উপায় হৈছে দেশব্যাপী দ্ৰুত গতিৰ টিকাকৰণ অভিযান বা 'ভেকচিন পৰ্যটন'। যিয়ে ভ্ৰমণ আৰু পৰ্যটন বৃদ্ধি কৰাত সহায় কৰিব পাৰে।\nমহামাৰীৰ মোকাবিলা কৰিবলৈ সমগ্ৰ বিশ্বৰ দেশবোৰে দেশজুৰি টিকাকৰণ অভিযান চলাই আছে আৰু দীঘলীয়া অপেক্ষাৰ দ্বাৰা 'ভেকচিন পৰ্যটন'ক ইন্ধন যোগোৱা হৈছে, যি হৈছে শেহতীয়াকৈ সমগ্ৰ বিশ্বতে সৃষ্টি হোৱা এক প্ৰৱণতা। এফালে কিছুমান দেশত উচ্চ গতিৰ টিকাকৰণৰ বাবে ভেকচিনৰ অতিৰিক্ত যোগান আছে, আনফালে আন একাংশ দেশে পৰ্যায়ক্ৰমে টিকাকৰণ অভিযান চলাই আছে।\nথাইলেণ্ড, ভাৰত, ভিয়েটনাম আৰু টাইৱানৰ দৰে দেশবোৰে ভেকচিনৰ অভাৱৰ সন্মুখীন হৈ আছে , ফলত HNI আৰু UHNIক টিকাকৰণ আৰু উন্নত স্বাস্থ্যসেৱা সুবিধাৰ বাবে এখন পৃথক দেশলৈ ভ্ৰমণ কৰিবলৈ ইন্ধন যোগাই আছে। মহামাৰীৰ আৰম্ভণিৰ পৰা আমি ইতিমধ্যে এক প্ৰৱণতা দেখিছো, য'ত HNI/UHNIক মহামাৰীৰ সন্মুখীন হ'বলৈ অধিক উন্নত দেশলৈ আধাৰ স্থানান্তৰিত কৰিছে।\nগোলকীয় নাগৰিকৰ বাবে অনুকূলিত পেকেজ-\nভাৰত আৰু বিদেশৰ বহু ভ্ৰমণ কোম্পানীয়ে ছুটীৰ লগতে টিকাকৰণৰ বাবে লাভজনক চুক্তি আগবঢ়াইছে। কিছুমান দেশে আনকি ভ্ৰমণকাৰীসকলৰ বাবে অনুকূলিত পেকেজ আগবঢ়াইছে। উদাহৰণস্বৰূপে, লণ্ডনত অৱস্থিত এক বিশেষ ভ্ৰমণ আৰু জীৱনশৈলী কোম্পানীয়ে তেওঁলোকৰ সদস্যসকলৰ পৰা ২৫ হাজাৰ পাউণ্ডতকৈ অধিক মাচুল লোৱাৰ ঘোষণা কৰাৰ পিছতে তেওঁলোকে ২ হাজাৰতকৈও অধিক আবেদন লাভ কৰিছিল।\nএকেদৰে, ভ্ৰমণ কৰিব বিচৰা ধনী ৰোগীসকলে নিউয়ৰ্কস্থিত এক কনচিয়ৰ্জ চিকিৎসা সেৱাৰ সৈতে যোগাযোগ কৰিছে। যিয়ে নিউয়ৰ্কত স্বাস্থ্য সেৱাৰ সীমাহীন প্ৰৱেশাধিকাৰৰ বাবে উচ্চ বাৰ্ষিক সদস্যতা মাচুল আদায় কৰে। ইপিনে জাৰ্মান ভ্ৰমণ সংস্থাসমূহে (Travel Agencies)ও Vaccine vacationৰ বিজ্ঞাপন দি আছে, য'ত স্থানীয় লোকসকলৰ পৰ্যাপ্ত টিকাকৰণ কৰা হৈছে ।\nনৰৱেৰ ভ্ৰমণ সংস্থাসমূহে (Travel Agencies)ও ব্যক্তিসকলক জাৰ্মানী আৰু ৰাছিয়াৰ দৰে দেশলৈ ভ্ৰমণ কৰিবলৈ একে ধৰণৰ সেৱা প্ৰদান কৰে। পিছৰটোত অন্তৰ্ভুক্ত আছে ৰাছিয়াত নিৰ্মিত স্পুটনিকV । ইপিনে ভাৰত মহাসাগৰত ইয়াৰ শান্ত সমুদ্ৰতীৰৰ বাবে জনাজাত, ক্ষুদ্ৰ এছিয়ান দ্বীপ মালদ্বীপলৈ প্ৰৱেশৰ বাবেও আগবঢ়োৱা হৈ বিশেষ পেকেজ, য'ত সাগৰৰ পাৰত টিকাকৰণৰ প্ৰতিশ্ৰুতি দিয়া হৈছে। ভেকচিন পৰ্যটন দ্ৰুতগতিত বহুতো সংস্থাৰ বাবে লাভজনক ব্যৱসায়িক সুযোগ আৰু বহুতো ব্যক্তিৰ বাবে এক উৎকৃষ্ট সমাধান হিচাপে বিকশিত হৈছে।\nইপিনে সংক্ৰমণ হ্ৰাস হোৱাৰ ফলত ইংলেণ্ডৰ দৰে দেশবোৰে এতিয়া ট্ৰেফিক লাইট আধাৰিত প্ৰণালীত কিছুমান অপ্ৰয়োজনীয় ভ্ৰমণৰ অনুমতি দিছে। ৰেড লিষ্ট শাৰীৰ দেশবোৰৰ পৰা অহা যাত্ৰীসকলে যাত্ৰী আৰু তেওঁলোকৰ চাৰিওফালৰ লোকসকলৰ সুৰক্ষাৰ বাবে চৰকাৰে প্ৰৱৰ্তন কৰা এটা 'কোৱাৰিন্টিন পেকেজ' ক্ৰয় কৰিব লাগিব। ইংলেণ্ড চৰকাৰে ১৬খন হোটেল আৱণ্টন কৰিছে,য'ত ৪,৬০০ টা কোঠা 'কোৱাৰিন্টিন পেকেজ' যাত্ৰীসকলৰ বাবে ৰাখি থোৱা আছে।\nভেকচিন ভ্ৰমণৰ প্ৰভাৱ\nকোভিড১৯ ভেকচিন পৰ্যটন (vaccine tourism) হৈছে এক স্বাস্থ্য/চিকিৎসা পৰ্যটন; সেয়েহে ই বিদ্যমান চিকিৎসা পৰ্যটনৰ সৈতে বহুতো ক্ষেত্ৰত মিলে। ই উচ্চ চাহিদাৰ এক দুৰ্লভ সম্পদৰ দৰে একে বজাৰৰ গতিশীলতাৰ অধীন, যাৰ ফলত নিৰাশ লোকসকলে ইয়াক বিচাৰি উলিয়ায়। ইয়াক প্ৰতিবন্ধকতা-মুক্ত ভ্ৰমণ প্ৰদানৰ লগতে মাৰাত্মক ভাইৰাছৰ পৰা সুৰক্ষাৰ প্ৰতিশ্ৰুতিৰ ওপৰত নিৰ্মাণ কৰা হয়।\nকেইবাটাও নিদানিক পৰীক্ষণ অনুসৰি ভেকচিনে ৰোগটোৰ বিৰুদ্ধে উচ্চ স্তৰৰ ৰোগ প্ৰতিৰোধ ক্ষমতা প্ৰদান কৰে। বহু দেশে শিক্ষাৰ্থী আৰু যাত্ৰীসকলক কেৱল টিকাকৰণৰ প্ৰমাণপত্ৰ উপস্থাপন কৰাৰ পিছতহে প্ৰৱেশ কৰিবলৈ অনুমতি দিছে। বিদেশ ভ্ৰমণৰ সময়ত ভেকচিনৰ প্ৰমাণপত্ৰ সম্ভৱতঃ পাছপোৰ্টৰ দৰেই গুৰুত্বপূৰ্ণ।কোনেও নাজানে যে আমি কেতিয়া সম্পূৰ্ণ স্বাভাৱিক অৱস্থালৈ ঘূৰি আহিম, তেতিয়ালৈকে প্ৰতিৰোধ আৰু সাৱধান ভ্ৰমণ হৈছে আমাৰ বাবে উপলব্ধ একমাত্ৰ বিকল্প।\nFirst published: June 21, 2021, 17:31 IST\nCovid 19Covid vaccinetourism


পেন কাৰ্ডৰ সৈতে আধাৰ কাৰ্ড লিং কৰিলেনে? জুন মাহেই শেষ সীমা, অন্যথা ভৰিব লগা হ'ব পাৰে ১০ হাজাৰ টকা পৰ্যন্ত জৰিমনা\nHomeৰাষ্ট্ৰীয়পেন কাৰ্ডৰ সৈতে আধাৰ কাৰ্ড লিং কৰিলেনে? জুন মাহেই শেষ সীমা, অন্যথা ভৰিব লগা হ'ব পাৰে ১০ হাজাৰ টকা পৰ্যন্ত জৰিমনা\nযদি আপুনি এতিয়াও নিজৰ পেন কাৰ্ডৰ আধাৰৰ সৈতে লিংক কৰা নাই তেন্তে শীঘ্ৰে সম্পন্ন কৰি লওক এই কাম। পেন-আধাৰ লিংকৰ অন্তিম সময়সীমা হৈছে ৩০ জুন ২০২২। এই সময়সীমাৰ ভিতৰত আপুনি এইকাম সম্পন্ন নকৰিলে আপোনাৰ বেংকিং সেৱা বন্ধ হৈ পৰিব পাৰে। কিন্তু এতিয়াও আপুনি আধাৰ পেন লিংত কৰিলে ৫০০ টকা জৰিমনা ভৰিব লাগিব।\nযদি পেন-আধাৰ কাৰ্ড লিংক কৰা নহয় তেন্তে সমস্যাটো ইয়াতে শেষ নহয়। যদি আপুনি ৩০ জুনৰ ভিতৰত এনে নকৰে আপোনাৰ পেন কাৰ্ডখন ডিএক্টিভ কৰিব পাৰে। যাৰ ফলত আপোনাৰ বাবে মিউচুৱেল ফাণ্ড আৰু ষ্টকত বিনিয়োগ কৰাৰ লগতে বেংক একাউণ্ট খোলাটো কঠিন হৈ পৰিব। আধাৰৰ সৈতে পেন কাৰ্ড সংযোগ নকৰিলে আপুনি ১০ হাজাৰ টকাৰ জৰিমনাও সন্মুখীন হ'ব পাৰে।\n৩০ জুনৰ পিছত যদি কোনো ব্যক্তিয়ে যদি ইনভেলিড পেন কাৰ্ড দাখিল কৰে তেন্তে ইনকাম টেক্স এক্ট-১৯৬১ৰ চেকশ্যন ২৭২ এন-ৰ অধীনত লোকজনক ১০,০০০ টকা জৰিমনাৰ সন্মুখীন হ'ব পাৰে। লগতে, পেন কাৰ্ড অবিহনে, আপুনি বৃহৎ পৰিমাণৰ ধন উলিয়াব নোৱাৰিব।\nএনেদৰে চেক কৰিব পাৰে ষ্টেটাচঃ\nযদি আপুনি আপোনাৰ পেন কাৰ্ডখন আধাৰৰ সৈতে লিংক কৰিছে তেন্তে আপুনি বৰ্তমান ষ্টেটাচ চেক কৰিব পাৰে। www.incometaxindiaefiling.gov.in আয়কৰ বিভাগৰ অফিচিয়েল ৱেবছাইট অৰ্থাৎ এতিয়া https://www.incometax.gov.in/iec/foportal নতুন ৱেবছাইটলৈ যাওক।


BJP Leader Commits Suicide for Financial Crisis কিয় আত্মহত্যা কৰিলে বিজেপি নেতা মিঠুৰঞ্জনে? ৩ পৃষ্ঠাৰ ছুইচাইড নোটে আনিছে বহু কথা পোহৰলৈ– News18 assam\nBJP Leader Commits Suicide: কিয় আত্মহত্যা কৰিলে বিজেপি নেতা মিঠুৰঞ্জনে? ৩ পৃষ্ঠাৰ ছুইচাইড নোটে আনিছে বহু কথা পোহৰলৈ\nক'ভিড কেয়াৰ চেন্টাৰলৈ খাদ্য যোগান ধৰিবলৈ তেওঁ সুদলৈ লৈছিল কেইবালাখ টকা, কিন্তু...\nLast Updated : August 24, 2021, 17:02 IST\nউত্তৰ লখিমপুৰৰ ভাৰতীয় জনতা পাৰ্টীৰ এগৰাকী নেতা মিঠুৰঞ্জন দাসৰ আত্মহত্যাক লৈ অব্যাহত আছে চাঞ্চল্য। কালি অনাকাংক্ষিত মৃত্যুক মাতি অনা লালুকৰ নেতাগৰাকীৰ সৰ্বানন্দ সোণোৱাল আৰু অসমৰ আন বহুতো বিজেপি নেতাৰে স্বাভাৱিকতে ঘনিষ্ঠতা আছিল। মিথুৰঞ্জনৰ আত্মহত্যাক লৈ চাঞ্চল্য সৃষ্টিৰ মাজতে তেওঁ কোঠাত উদ্ধাৰ হৈছে ৩ পৃষ্ঠাৰ এখন ছুইচাইড নোট।\nনিজৰ জীৱন শেষ কৰাৰ চৰম সিদ্ধান্ত লোৱা মিথুৰঞ্জন দাসে তিনি পৃষ্ঠাৰ ছুইচাইড নোটত বৰ্ণনা কৰিছিল যে কেনেকৈ ঋণে তেওঁক আত্মহত্যা কৰিবলৈ বাধ্য কৰাইছিল।\nমিথুৰঞ্জন দাসে ছুইচাইড নোটত উল্লেখ কৰা মতে NHMৰ অধীনত লালুক মহাবিদ্যালয়ৰ ক'ভিড কেয়াৰ চেন্টাৰলৈ খাদ্য যোগান ধৰাৰ কাম কৰিবলৈ তেওঁ সুদলৈ লৈছিল কেইবালাখ টকা ৷ কিন্তু কামৰ বাবদ পাব লগা ১৭ লাখ টকা অনাদায় হৈ থকাৰ বাবে ধাৰ দিয়া পক্ষই তেওঁক প্ৰবল মানসিক চাপ দিয়ে।\nইয়াৰ উপৰি তেওঁ কেইবাটাও পথৰ কাম অন্য কেইজনমানৰ লগত মিলি কৰাৰ পিছতো পোৱা নাছিল টকা৷ গতিকে ঋণৰ বোজা সহ্য কৰিব নোৱাৰি দিকবিদিক হেৰুৱাই পেলাইছিল মিঠুৰঞ্জনে ৷ শেষত আশ্ৰয় লয় আত্মহননৰ।\nটকা ধাৰে লৈ পথ নিৰ্মাণৰ পৰা ক'ভিড কেয়াৰ চেন্টাৰত খাদ্য যোগান ধৰালৈকে মিঠুৰঞ্জনে কৰা কামৰ বাবদ চৰকাৰৰ পৰা সময়ত বিল নোপোৱাৰ বাবে তীব্ৰ হেঁচাৰ সন্মুখীন হৈছিল। জানিব পৰা মতে, তেওঁ প্ৰতাৰিতও হৈছিল অংশীদাৰৰ পৰা, ইয়াৰ পিছতে লয় চৰম সিদ্ধান্ত৷ নিজ বাসগৃহৰ এটা পৰিত্যক্ত কোঠাত চিপ লৈ আত্মহত্যা কৰিছিল সোমবাৰে আৰু মৃতদেহৰ কাষতে আৰক্ষীয়ে উদ্ধাৰ কৰিছিল তিনিপৃষ্ঠাৰ চুইচাইড নোট ৷\nAssam BJPNorth lakhimpursuicide


সুধাকন্ঠ ড০ ভূপেন হাজৰিকা পৰিচালিত ছবিসমূহ - জ্ঞানচ'ৰা\nসুধাকন্ঠ ড০ ভূপেন হাজৰিকা পৰিচালিত ছবিসমূহ\nজ্ঞানচ'ৰা 0\tSeptember 8, 2020 11:43 am\t190\nক’ৰ’ণা ভাইৰাছৰ আতংকত ভাৰতত ২১ দিনীয়া ‘লকডাউন’\nপ্ৰসিদ্ধ শিল্পী এচ পি বালসুব্ৰমনিয়মৰ বিষয়ে কিছু জানিবলীয়া কথা\nLiberal Arts: অসমৰ বাবে নতুন এই পাঠ্যক্ৰম আৰম্ভ কৰিছে কটন বিশ্ববিদ্যালয়ে\nসুধাকন্ঠ ড০ ভূপেন হাজৰিকাৰ বৰ্ণিল জীৱনৰ এক অভিন্ন অংশ আছিল চলচ্চিত্ৰ। ভাৰতৰ চলচ্চিত্ৰ ক্ষেত্ৰলৈ সুধাকন্ঠৰ অৱদান আছিল অনন্য আৰু কৈ শেষ কৰিব নোৱাৰা। ১৯৩৯ চনত মুক্তি লাভ কৰা ৰূপকোঁৱৰ জ্যোতিপ্ৰসাদ আগৰৱালাৰ ‘ইন্দ্ৰমালতী’ ছবিৰ পৰাই তেওঁ বোলছবিৰ সৈতে জড়িত হৈ পৰে। ‘ইন্দ্ৰমালতী’ কথাছবিত নেপথ্য সংগীত শিল্পী আছিল ভূপেন হাজৰিকা। পৰৱৰ্তী সময়ত ‘চিৰাজ’ আৰু ‘পিয়লি ফুকন’ কথাছবিতো তেওঁ নেপথ্য শিল্পীৰ ভূমিকা পালন কৰে।\nপ্ৰায় সাতটা দশক ধৰি অসমীয়াৰ উপৰিও হিন্দী আৰু বাংলাকে ধৰি কেইবাটাও ভাষাৰ ৩০ খনৰো অধিক ছবিৰ সৈতে জড়িত আছিল ভূপেন হাজৰিকা। এইসমূহ ছবিৰ কোনোবাখন তেওঁ পৰিচালনা কৰিছে, কোনোখনৰ সংগীত পৰিচালনা, কোনোখনত নেপথ্য সংগীত গাইছে বা অভিনয় কৰিছে। তেওঁ পৰিচালনা কৰিছে অসমীয়া, হিন্দী আৰু বাংলা ভাষাৰ কেইবাখনো ছবি। জানো আহক ভূপেন হাজৰিকাই পৰিচালনা কৰা ছবিসমূহৰ বিষয়ে-\n‘এৰা বাটৰ সুৰ’ ভূপেন হাজৰিকাই পৰিচালনা কৰা প্ৰথমখন কথাছবি। ১৯৫৬ চনত মুক্তিলাভ ছবিখনে। ‘এৰা বাটৰ সুৰ’ ছবিখনত অভিনয় কৰিছিল কলাগুৰু বিষ্ণু প্ৰসাদ ৰাভা আৰু নটসূৰ্য্য ফণী শৰ্মাই।\nভূপেন হাজৰিকাই পৰিচালনা কৰা দ্বিতীয়খন ছবি ‘মাহুত বন্ধুৰে’। বাংলা ভাষাৰ এই ছবিখনে মুক্তি লাভ কৰিছিল ১৯৫৮ চনত।\n১৯৬১ চনত সুধাকন্ঠ পৰিচালিত ‘শকুন্তলা’ ছবিখনে। মহাকবি কালিদাসৰ ‘অভিজ্ঞানম শকুন্তলম’ৰ আধাৰত নিৰ্মিত ‘শকুন্তলা’ই লাভ কৰিছিল অসমীয়া ভাষাৰ শ্ৰেষ্ঠ ছবিৰ ৰাষ্ট্ৰীয় সন্মান।\n১৯৬৪ চনত ভূপেন হাজৰিকাৰ দ্বাৰা নিৰ্মিত ছবি ‘প্ৰতিধ্বনি’য়ে মুক্তিলাভ কৰে। সেইবছৰত এই ছবিখনেও লাভ কৰিছিল আঞ্চলিক ভাষাৰ শ্ৰেষ্ঠ ছবিৰ ৰাষ্ট্ৰীয় সন্মান। ছবিখন ফ্ৰাঞ্চৰ আন্তঃৰাষ্ট্ৰীয় চলচ্চিত্ৰ মহোৎসৱলৈও আমন্ত্ৰিত হৈছিল।\n১৯৬৭ চনত মুক্তিলাভ কৰা ভূপেন হাজৰিকাৰ ‘লটি ঘটি’ নামৰ ব্যংগ চলচ্চিত্ৰখনেও লাভ কৰে ৰাষ্ট্ৰীয় সন্মান।\n‘চিকমিক বিজুলী’ অসমৰত্ন ভূপেন হাজৰিকাৰ আন এখন সুন্দৰ কথাছবি। ১৯৬৯ চনত মুক্তিলাভ কৰে ছবিখনে।\n১৯৭৪ চনত অৰুণাচল প্ৰদেশ চৰকাৰৰ অনুৰোধ মৰ্মে সুধাকন্ঠই ৰাজ্যখনৰ লোক সংগীত আৰু লোকনৃত্য বিষয়ক তথ্যচিত্ৰ ‘For Whom The Sun Shines’ নিৰ্মাণ কৰে।\nপৰিত্যক্ত অৱস্থাত উদ্ধাৰ হোৱা জ্যোতিপ্ৰসাদ আগৰৱালাৰ সৃষ্টি ‘জয়মতী’ কথাছবিৰ সাত ‘ৰীল’ লৈ ৰূপকোঁৱৰ ভাতৃ হৃদয়ানন্দ আগৰৱালাৰ সহযোগত ১৯৭৬ত তেওঁ নিৰ্মাণ কৰে ‘ৰূপকোঁৱৰ জ্যোতিপ্ৰসাদ আৰু জয়মতী’ শীৰ্ষক তথ্যচিত্ৰখন।\n‘মেৰা ধৰম মেৰি মা’ অৰুণাচল প্ৰদেশৰ প্ৰথমখন পূৰ্ণদৈৰ্ঘৰ হিন্দী কথাছবি। ভূপেন হাজৰিকাই নিৰ্মাণ কৰা এই ছবিখনে মুক্তিলাভ কৰে ১৯৭৬ চনত।\n১৯৭৭ চনত উত্তৰ-পূবৰ লোক সংগীত আৰু নৃত্যক লৈ সুধাকন্ঠই কলিকতা দুৰদৰ্শন কেন্দ্ৰৰ বাবে নিৰ্মাণ কৰে ‘Through Melody and Rhythm’ নামৰ তথ্যচিত্ৰখন।\nতেওঁ পৰিচালনা কৰা কথাছবি ‘মন প্ৰজাপতি’য়ে ১৯৭৯ চনত, ‘স্বীকাৰোক্তি’য়ে ১৯৮৬ চনত আৰু ১৯৮৮ চনত ‘চিৰাজ’ছবিখনে মুক্তিলাভ।\nআব্দুল মজিদ নিৰ্মিত ‘চামেলি মেমচাব’ বোলছবিৰ বাবে ড০ ভূপেন হাজৰিকাই ১৯৭৫ চনৰ ২৩ সংখ্যক ৰাষ্ট্ৰীয় চলচ্চিত্ৰ বঁটাৰ শ্ৰেষ্ঠ সংগীত পৰিচালকৰ সন্মান লাভ কৰে।\nচলচ্চিত্ৰ ক্ষেত্ৰলৈ আগবঢ়োৱা বৰঙণীৰ বাবে ১৯৯২ চনত সুধাকন্ঠ ভূপেন হাজৰিকাই লাভ কৰে ‘দাদাচাহেব ফালকে বঁটা’। একেধাৰে গীতিকাৰ, সাহিত্যিক, গণশিল্পী, ৰাজনীতিক ড০ হাজৰিকাই বিভিন্ন ক্ষেত্ৰলৈ আগবঢ়োৱা প্ৰতিটো অৱদানৰ দৰে চলচ্চিত্ৰ ক্ষেত্ৰৰ অৱদানো যুগমীয়া হৈ ৰ’ব।\nভাৰতৰ অৰ্থনীতি || জ্ঞানচ’ৰা প্ৰশ্নোত্তৰ – খণ্ড ৩৬\nভাৰতৰ লেখত ল’বলগীয়া পৰিবেশ আন্দোলনসমূহৰ চমু আভাস\nই-মেইল অন্তৰ্ভূক্ত কৰক\nই-মেইলযোগে আমাৰ সৈতে সংযুক্ত হৈ থাকিবলৈ অন্তৰ্ভূক্ত হওক\nযিমান পাৰা সিমান আগবাঢ়ি গৈ থাকা এয়েই ঈশ্বৰৰ বাণী ।\n- ড০ বানীকান্ত কাকতি\nজ্ঞানচ’ৰা প্ৰশ্নোত্তৰ – খণ্ড ১\nজ্ঞানচ’ৰা প্ৰশ্নোত্তৰ – খণ্ড ৪\nজ্ঞানচ’ৰা প্ৰশ্নোত্তৰ – খণ্ড ২\nজ্ঞানচ’ৰা প্ৰশ্নোত্তৰ – খণ্ড ৩\nজ্ঞানচ’ৰা প্ৰশ্নোত্তৰ – খণ্ড ১৪\nচাকৰিৰ সাক্ষাৎকাৰত নিজৰ পৰিচয় কেনেকৈ দাঙি ধৰিব? 0\nভাৰতৰ সংস্কৃতি || জ্ঞানচ’ৰা প্ৰশ্নোত্তৰ – খণ্ড ৩৭ 0\nঅসম লোকসেৱা আয়োগ – পৰীক্ষা আৰু পাঠ্যক্ৰম 0\nপ্ৰসিদ্ধ শিল্পী এচ পি বালসুব্ৰমনিয়মৰ বিষয়ে কিছু জানিবলীয়া কথা 0\nভাৰতৰ অৰ্থনীতি || জ্ঞানচ’ৰা প্ৰশ্নোত্তৰ – খণ্ড ৩৬ 0\nজ্ঞানচ'ৰা: Thanks for identifying the mistake. It wasatyping mistake. Corrected.\nSrimonta Duarah: In 13 Feb,1979 .Sarujani nayadu birthday.it is incorrect.\nঅধিক পৰিমানে চাহ সেৱন কৰিলে শৰীৰত কি কি পাৰ্শ্বক্ৰিয়াই দেখা দিব পাৰে ? 0\nৰাজ্যসভাৰ নিৰ্বাচন প্ৰক্ৰিয়াত থাকে এক সুন্দৰ অংক, আপুনি জানেনে অংকটো? 0\nগুৱাহাটী বিশ্ববিদ্যালয়ৰ অন্তৰ্গত সকলো স্নাতক আৰু স্নাতকোত্তৰ শাখা সমূহৰ নতুন সময়সূচী 0\nভাৰতত জাৰ্মান ভাষা শিক্ষা, ইয়াৰ সুবিধা, পাঠ্যক্ৰম আৰু গুৰুত্ব 0\nজ্ঞানচ’ৰা প্ৰশ্নোত্তৰ – খণ্ড ৪ 0\n“জ্ঞানচ’ৰা প্ৰশ্নোত্তৰ” শিতানত বিভিন্ন প্ৰতিযোগীতামূলক পৰীক্ষাৰ বাবে প্ৰস্তুতি চলাই থকা প্ৰাৰ্থীৰ বাবে কেতবোৰ বস্তুনিষ্ঠ ধৰণৰ ‘Multiple Choice Questio [...]\nজ্ঞানচ’ৰা প্ৰশ্নোত্তৰ শিতানৰ তৃতীয় খণ্ডৰ প্ৰশ্ন সমূহ পাবলৈ ইয়াত ক্লিক কৰক [...]\nজ্ঞানচ’ৰা প্ৰশ্নোত্তৰ শিতানৰ প্ৰথম খণ্ডৰ প্ৰশ্ন সমূহ পাবলৈ ইয়াত ক্লিক কৰক [...]\nজ্ঞানচ'ৰা অসমৰ প্ৰথমটো শৈক্ষিক আৰু পেচাভিত্তিক তথ্যসমৃদ্ধ অসমীয়া ৱেবচাইট। ইয়াক ছাত্ৰ-ছাত্ৰী, অভিভাৱক আৰু কৰ্মসংস্থানৰ সন্ধানত থকা যুৱক-যুৱতীসকলে এক উৎকৃষ্ট সহায়ক হিচাপে পাব।\nলাগতিয়াল লিংক সমূহ


সততা! ৭ লক্ষাধিক টকাৰ গহণাভৰ্তি বেগ বাটত পাই আৰক্ষীক গতাই দিলে কিশোৰীয়ে, কৰা হ’ল সন্মানিত - NEWS8 NE\nসততা! ৭ লক্ষাধিক টকাৰ গহণাভৰ্তি বেগ বাটত পাই আৰক্ষীক গতাই দিলে কিশোৰীয়ে, কৰা হ’ল সন্মানিত\nFebruary 23, 2022\t0\tBy NEWS DESK\nমধ্যপ্ৰদেশৰ এগৰাকী ১৩ বছৰীয়া কিশোৰী। নাম তেওঁৰ ৰীনা আহিৰৱাৰ।\nৰাইচেন জিলাৰ এখন সৰু গাঁৱৰ এটি নিচেই দৰিদ্ৰ পৰিয়ালৰ এই কণমানিজনীয়ে কৰা এটা কামে আজি ভাবুক কৰি তুলিছে সকলোকে।\nষষ্ঠ শ্ৰেণীৰ ছাত্ৰীৰ ৰীনাৰ প্ৰশংসাৰে এতিয়া উপচি পৰিছে সামাজিক মাাধ্যম।\nএই কিশোৰীগৰাকীয়ে যি কাম কৰি দেখুৱাইছে, সেয়া জানিলে আপোনাৰো মন সুখৰে ভৰি পৰাটো নিশ্চিত।\nসংস্কাৰ এনে বিষয়, যিয়ে প্ৰতিজন ব্যক্তিৰ ভৱিষ্যত নিৰ্ণয় কৰে। ভাল সংস্কাৰে ভাল পথ দেখুৱায় আৰু বেয়া সংস্কাৰে টানি লৈ যায় হত্যা, হিংসা, ঘৃণাৰ অন্ধকাৰ জগতলৈ।\nমধ্যপ্ৰদেশৰ ৰাইচেনৰ ১৩ বছৰীয়া ৰীনাক পিতৃ-মাতৃয়ে দিয়া সংস্কাৰৰ বাবেই আজি সৰ্বত্ৰে প্ৰশংসা বুটলিবলৈ সক্ষম হৈছে ৰীনাই।\nঅতি দৰিদ্ৰ পৰিয়ালৰ হৈও হাতত কেইবালাখ টকীয়া সোণ-ৰূপৰ গহনাই বিচলিত কৰিব নোৱাৰা সংস্কাৰ লাভ কৰিছে ৰীনা আহিৰৱাৰ নামৰ কিশোৰীগৰাকীয়ে।\nদৰাচলতে ৰাইচেন জিলাৰ চিলাৰীৰ বাসিন্দা মঙ্গল সিং আহিৰৱাৰৰ কন্যা ৰীনাই শনিবাৰে বিদ্যালয়ৰ পৰা ঘৰলৈ উভতি অহাৰ পথত উংহোৰা ৰোডত এটা বেগ পৰি থকা দেখা পায়। ৰীনাই পথৰ পৰা বেগটো তুলি খুলি চোৱাত ভিতৰত অনেক সোণ-ৰূপৰ আ-অলংকাৰ থকা দেখা পায়।\nৰীনাই বেগটো ঘৰলৈ অনাৰ পিছত নিশা ঘৰলৈ অহা দেউতাকক বেগটোৰ বিষয়ে অৱগত কৰে। প্ৰায় ৭ লাখ টকাৰ গহনাভৰ্তি বেগটো দেখি সাধাৰণ যিকোনো ব্যক্তিয়েই বিচলিত হ’লহেঁতেন। কিন্তু দৰিদ্ৰ হ’লেও সততাৰে জীৱন নিৰ্বাহ কৰা মংগল সিং আহিৰৱাৰ আৰু তেওঁৰ পৰিয়ালে বেগটো প্ৰকৃত মালিকক উভতাই দিয়াৰ সিদ্ধান্ত লয়।\nসেই অনুসৰি পিছদিনা পুৱা অৰ্থাৎ দেওবাৰে মংগল সিঙে কন্যা ৰীনাৰ সৈতে উদয়পুৰা কমিউনিটি হেল্থ চেণ্টাৰৰ ডাঃ এম এল বদকুৰ কাষলৈ যায়। তাৰ পিছত তেওঁলোকে আৰক্ষীৰ ওচৰলৈ গৈ বেগটো বাটত পোৱাৰ বিষয়ে অৱগত কৰে।\nইফালে বেগটোৰ প্ৰকৃত মালিক যশপাল পাৰমাৰেও বেগটো হেৰুওৱা সন্দৰ্ভত আৰক্ষী থানাত এখন এজাহাৰ দাখিল কৰিছিল। পাৰমাৰে জানিবলৈ দিয়া মতে, তেওঁৰ কন্যা ৰঞ্জনাৰ বিয়াৰ বাবে তেওঁ গহনাখিনি বেগত ভৰাই বাইকেৰে আহি থকাৰ সময়তে ককুৱা আৰু উদয়পুৰাৰ মাজত পৰি গৈছিল।\nতেওঁ বেগটো হেৰুওৱা সন্দৰ্ভত সামাজিক মাধ্যম যোগেও পোষ্ট কৰিছিল আৰু উভতাই দিয়াজনক নগদ ৫১ হাজাৰ টকাৰ পুৰস্কাৰ প্ৰদানৰ ঘোষণা কৰিছিল।\nআনহাতে আৰক্ষীৰ পৰা তেওঁ বেগটো উভতাই পোৱাৰ বিষয়ে খবৰ লাভ কৰাৰ পিছতে সোমবাৰে আৰক্ষীৰ সন্মুখত ৰীনা আৰু পিতৃ মংগল সিঙ আহিৰৱাৰে বেগটো প্ৰকৃত মালিকক ঘূৰাই দিয়ে। বেগটো উভতাই দিয়াৰ আনন্দত যশপাল পাৰমাৰে ৰীনাক এযোৰ নতুন কাপোৰৰ লগতে ৫১ হাজাৰ টকা উপহাৰ হিচাপে প্ৰদান কৰে।\nইফালে উদয়পুৰা আৰক্ষী থানাৰ ভাৰপ্ৰাপ্ত বিষয়া প্ৰকাশ শৰ্মাইও ৰীনাই দেখুওৱা সততাৰ বাবে তেওঁক ১১০০ টকা নগদ ধনেৰে সন্মানিত কৰে। ৰীনাক জিলা পৰ্যায়তো সন্মানিত কৰা হ’ব বুলি ঘোষণা কৰে আৰক্ষী বিষয়াগৰাকীয়ে।\nউল্লেখ্য যে, মাত্ৰ ২০০ টকাৰ দিন হাজিৰাৰে পৰিয়ালৰ পোহপাল দিয়া সাধাৰণ শ্ৰমিক মংগল সিং আহিৰৱাৰে নিজ কন্যাক দিয়া সংস্কাৰে এতিয়া সামাজিক মাধ্যমত যথেষ্ট প্ৰশংসিত হৈছে। লোভ আৰু লালসাৰ কুটিল সমাজখনৰ মাজতো এতয়াও সততাৰে জীয়াই থকা মানুহ আছে, ৰীনাই কৰা মহৎ কাৰ্যই সেই কথাই প্ৰমাণ কৰি দেখুৱাইছে।\nমহানগৰীত ভয়ংকৰ পথ দুৰ্ঘটনা, হতাহত ৪ জন\nপ্ৰশিক্ষণৰ সময়তে ভূপতিত বিমান, মহিলা পাইলটৰ মৃত্যু


শাসক-বিৰোধীৰ ভূমিকা - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅসমীয়া প্ৰতিদিন ৰ দ্বাৰা\t Nov 12, 2021 ত শেষ সম্পাদনা কৰা হৈছে\nInademocracy, the opposition not only tolerated as constitutional, but must be maintained because it is indispensable — Walter Lippman.\nগণতন্ত্র সার্থক কৰি তোলাত বিৰোধীৰ ভূমিকা গুৰুত্বপূর্ণ। বিৰোধীৰ অপৰিহাৰ্যতা উলাই কৰিব বিচাৰিলে গণতন্ত্রও নিশকতীয়া হ’ব। অর্থাৎ বিৰোধী অবিহনে গণতন্ত্র বৰ্তি থাকিব নোৱাৰে। তেনে অৱস্থাত শাসক পক্ষই যি মন যায়, সেয়া কৰাৰ অৰ্থাৎ স্বৈৰতন্ত্র প্রতিষ্ঠাৰ বাট মুকলি হয়। শেহতীয়াকৈ অসমৰ শাসক দলৰ বিয়াগোম নেতাসকলৰ ক্ষেত্ৰত সেই বেপৰোৱা ভাব-ভংগীয়েই প্রকট হ’বলৈ লৈছে।\nস্বয়ং মুখ্যমন্ত্ৰীয়েই ৰাজ্যৰ বিধানসভা প্ৰায় বিৰোধীশূন্য হ’ব বুলি আত্মপ্রসাদ লভা কথাই প্ৰকাৰান্তৰে গণতন্ত্ৰৰে দুৰ্দিনৰ ইংগিত বহন কৰিছে। বিশেষকৈ বিৰোধীৰ তিনিগৰাকী বিধায়কক বিজেপিত যোগদান কৰোৱাৰ পিচত উপ-নিৰ্বাচনত তেওঁলোক বিপুল ভোটত জয়ী হোৱাত বিৰোধী উৎখাত অভিযানত শাসক পক্ষ যেন দুগুণ উৎসাহেৰে নামি পৰিছে। ইতিমধ্যে বিৰোধীৰ আৰু কেইবাজনো বিধায়কক শাসকদললৈ আদৰাৰ কচৰৎ আৰম্ভ হৈছে। কোনো দলৰ নীতি-আদৰ্শৰ প্ৰতি আকৰ্ষিত হৈ আন দলৰ কোনো নেতা-কর্মী আহি সেই দলত যোগদান কৰাটো দোষণীয় বুলি ক’ব নোৱাৰি।\nআজিৰ ৰাজনীতিত সেয়া গতানুগতিক কথা। কিন্তু এটা দলৰ পৰা ৰাইজৰ প্ৰতিনিধিৰূপে নির্বাচিত এজন নেতাই দুই-তিনি মাহমানৰ পিচতে আন এটা বিপৰীতধর্মী আদৰ্শৰ দলত যোগ দি ৰাইজৰ ওপৰত উপ-নিৰ্বাচনৰ বোজা জাপি দিয়াৰ যি প্ৰৱণতা সেয়া নিশ্চয়কৈ গৰিহণাযোগ্য। এনে কাৰ্যত শাসক দলৰ প্ৰৰোচনা বৃদ্ধি পোৱাটো ৰাজ্যৰ ৰাজনীতিৰ বাবেই মুঠেই শুভলক্ষণ নহয়। আনহাতে তেনে বিধায়কসকলে নিজৰ অভীষ্টৰ কথা লুকুৱাবলৈ চেষ্টা কৰি সমষ্টিৰ উন্নয়নৰ স্বাৰ্থতে শাসক দলত যোগদান কৰা বুলি প্ৰচাৰ কৰাটো ৰাজনৈতিক ভণ্ডামিৰ নামান্তৰহে।\nকিয়নো শাসক বিৰোধী উভয় পক্ষৰ সদস্যৰে বিধায়ক পুঁজি ব্যয়ৰ ক্ষমতাকে ধৰি সমষ্টিৰ উন্নয়নকল্পে বহু কাম কৰিব পৰাৰ পৰিসৰ থাকে। সেই ক্ষমতা বা সামর্থ্যৰ সদ্ব্যৱহাৰেৰে বিৰোধী বিধায়ক এজনো দক্ষ জনপ্রতিনিধিৰূপে জিলিকি থাকিব পাৰে। গতিকে কেৱল সমষ্টিৰ উন্নয়নৰ স্বাৰ্থত বিৰোধী পক্ষৰ বিধায়ক এজনে শাসক দলত যোগ দিয়াৰ নিশ্চয় প্রয়োজন নহয়।\nউপ-নিৰ্বাচনৰ ফলাফল সচৰাচৰ শাসক পক্ষৰ অনুকূলে হ’লেও শেহতীয়া নির্বাচনটোত ৰাজ্যৰ বিৰোধী দলকেইটাই ঐক্যবদ্ধ যুঁজৰ পৰিবেশ সৃষ্টি কৰিব নোৱৰাটো চৰম দুৰ্বলতাৰ পৰিচায়ক। সেই দুৰ্বলতাৰ সুযোগ লৈয়েই শাসক পক্ষই বিৰোধীৰ অৱশিষ্ট শক্তিখিনিকো নিঃশেষ কৰিবলৈ উঠি-পৰি লাগিছে। ৰাজ্যৰ মুখ্যমন্ত্ৰীগৰাকীয়েই এনে এটা ধাৰণা দি আছে যে বিৰোধী দলৰ বিধায়ক থকা সমষ্টিসমূহত উন্নয়ন স্থবিৰ হৈ পৰিব।\nঅর্থাৎ বিৰোধীৰ সমষ্টিত উন্নয়নমূলক কাম-কাজ কৰাৰ ক্ষেত্ৰত মুখ্যমন্ত্রী দায়বদ্ধ নহয়, কেৱল শাসক পক্ষৰ বিধায়ক, থকা সমষ্টিকহে উন্নয়নৰ অষ্টাদশী মুকুতাৰ মালাৰে বিভূষিত কৰিব। কিন্তু সকলো সমষ্টিৰ উন্নয়নেৰে ৰাজ্যখন আগুৱাই নিব নোৱাৰিলে মুখ্যমন্ত্রী তথা বিজেপি নেতাসকলৰ অসমক দেশৰ পাঁচখন ৰাজ্যৰ ভিতৰৰ এখন কৰাৰ সপোনে কিদৰে সাকাৰ ৰূপ ল’ব?\nআনহাতে উন্নয়নৰ ৰাজনীতিৰ বাবে অংগীকাৰবদ্ধ মুখ্যমন্ত্রীয়ে বিৰোধী সদস্যৰ সমষ্টিসমূহকো সামৰি পাতি দিয়া অভিভাবক মন্ত্ৰীসকলৰেই বা কাম কি হ’ব? কৰ্ম তৎপৰ আৰু ৰাজনৈতিকভাৱে পৰিপক্ক মুখ্যমন্ত্ৰীগৰাকীৰ পৰা ৰাইজে উন্নয়নৰ ক্ষেত্ৰত পক্ষপাতদুষ্ট মনোভাব নিশ্চয় বাঞ্ছা নকৰে। গতিকে মুখ্যমন্ত্ৰীয়ে বিৰোধী নির্মূল অভিযানত সময়-শক্তি ক্ষয় কৰাৰ সলনি বহনক্ষম উন্নয়নৰ কাৰকসমূহৰ শ্ৰীবৃদ্ধিতহে মনোযোগ দিলে ৰাজ্যখনৰ বাবেই ই মংগলদায়ক হ’ব।\nবিৰোধী নেতাসকলৰো আত্মসমালোচনাৰ প্ৰয়োজন আছে। গঠনমূলক সমালোচনাৰে চৰকাৰৰ দোষ-ত্রুটি দেখুৱাই দিয়াটো বিৰোধীৰ দায়িত্ব। চৰকাৰৰ যিকোনো জনস্বাৰ্থবিৰোধী নীতি বা পদক্ষেপক লৈ জনতাৰ যি ক্ষোভ তাক বিৰোধীয়ে তুলি ধৰিব লাগে। ইয়াৰ পৰিবৰ্তে ক্ষমতা লাভৰ স্বাৰ্থত শাসক দলৰ বেহুত সোমাই পৰিবলৈ উন্মুখ হৈ থকাটো নিশ্চয় সমীচিন নহয়। বিৰোধীয়ে চাপ সৃষ্টি কৰিব পৰাটোহে সুশাসন প্রতিষ্ঠাৰ সোপান। সেয়ে ৱাল্টাৰ লিপম্যানে কোৱাৰ দৰে সাংবিধানিক ৰূপ বুলিয়েই নহয়, গণতন্ত্ৰৰ অপৰিহাৰ্য অংশ হিচাপে স্বীকাৰ কৰিয়েই বিৰোধীক বৰ্তাই ৰাখিব লাগিব।\nগ্ৰামোন্নয়ন আৰু পঞ্চায়ত বিভাগৰ আয়ুক্তই প্ৰদান কৰা নিৰ্দেশ নামানে কনিষ্ঠ বিষয়াইঃ অংগনবাড়ী কেন্দ্ৰৰ গৃহ নিৰ্মাণৰ প্ৰাককলন বন্ধ কৰাৰ নিৰ্দেশ\n২.৫০ কোটি টকাৰ বিত্তীয় কেলেংকাৰীঃ সঠিক দিশত তদন্ত আগবাঢ়িলে জালত পৰিব এমট্ৰ’নৰ বহু ৰৌ-বৰালি…


উমানন্দ - অসমৰ সংৰক্ষিত স্মৃতিচিহ্ন Info. About. Wha\n★ উমানন্দ - অসমৰ সংৰক্ষিত স্মৃতিচিহ্ন ..\nউমানন্দ বিশ্বৰ আটাইতকৈ ক্ষুদ্ৰ নদীদ্বীপ। ই গুৱাহাটীৰ পাৰত ব্ৰহ্মপুত্ৰ নদৰ মাজত অৱস্থিত। উমানন্দত বিখ্যাত উমানন্দ দেৱালয় আছে। এই উমানন্দ দেৱালয়ৰ নামৰ পৰায়ে দ্বীপটোৰ নাম উমানন্দ হল। ব্ৰিটিছ সকলে উমানন্দৰ আকৃতিৰ বাবে পিকক আইলেণ্ড বা ময়ূৰ দ্বীপ বুলিছিল।\n1. ধৰ্মীয় আখ্যান\nউমানন্দ নাম উমা আৰু আনন্দ এই দুই শব্দৰে গঠিত। উমা পাৰ্বতীৰ আন এটি নাম। হিন্দু শাস্ত্ৰ মতে উমাৰ আনন্দৰ বাবে ভগৱান শিৱয়ে এই দ্বীপ সৃষ্টি কৰিছিল। জন বিশ্বাস মতে শিৱয়ে ইয়াত ভয়ানন্দ ৰূপেৰে বিৰাজমান।\nকালিকা পুৰাণৰ এক আখ্যান মতে সতীৰ মৃত্যুৰ পিছত শিৱ ঘোৰ তপস্যাত নিমগ্ন আছিল। শিৱৰ তপস্যা ভাঙিবলৈ দেৱতা সকলে কামদেৱৰ সহায় ললে। তপস্যা ভংগ হোৱাত ক্ৰোধিত শিৱয়ে কামদেৱক এই স্থানতে ভস্ম কৰে। সেয়ে ইয়াৰ অন্য এক নাম হল ভস্মাঞ্চল।\n১৬৯৪ চনত আহোম স্বৰ্গদেউ গদাধৰ সিংহয়ে গড়গঞা সন্দিকৈ ফুকনক উমানন্দ মন্দিৰ নিৰ্মাণ কৰিবলৈ আদেশ দিছিল। ১৮৯৭ চনৰ ভূমিকম্পত এই মন্দিৰৰ বিস্তৰ ক্ষতি সাধন কৰিছিল। তাৰ পিছত স্থানীয় সদাগৰে ইয়াৰ পুনৰ নিৰ্মাণ কৰে। এই মন্দিৰত বৈষ্ণৱ আৰু শৈৱ দুয়ো শৈলীৰ মিশ্ৰিত আৰু স্পষ্ট নিদৰ্শন পোৱা যায়। ইয়াত শিৱ, পাৰ্বতী, গণেশ, বিষ্ণু আদিৰ লগতে অন্যান্য দেৱ-দেৱীৰ অসমীয়া শৈলীৰ মূৰ্তি পোৱা গৈছে। পুনঃনিৰ্মাণ আৰু মেৰামতিৰ সময়ত ইয়াৰ দেৱালবোৰত কিছুমান বৈষ্ণৱ লিপি খোদিত কৰা হৈছে। উমানন্দ দ্বীপত সিঁচৰঁতি হৈ থকা বিভিন্ন শিলত ভাস্কৰ্যৰ নমুনা দেখিবলৈ পোৱা যায়।\nউমানন্দৰ উমানন্দ দেৱালয়ত প্ৰতি বছৰে ধুমধামেৰে মহাশিৱৰাত্ৰি পালন কৰা হয়। শিৱৰাত্ৰিৰ বাবে উমানন্দ আৰু ব্ৰহ্মপুত্ৰৰ পাৰত মেলা বহে। ভগৱান শিৱৰ প্ৰতি উছৰ্গিত সোমবাৰ উমানন্দৰ বাবে পৱিত্ৰ বাৰ। প্ৰতি অমাবস্যা আৰু সোমবাৰে উমানন্দত দূৰ দূৰণিৰ পৰা ভক্তৰ সমাগম হয়।\nগ ৱ ল য ৰ হ য দৰ ব দ য ৰহ ট শ ৱস গৰ ত জপ ৰ ম জ ল গ ৱ হ ট ক ম খ য বশ ষ ঠ উম নন দ হ জ অশ বক ল ন ত ক জ ৰঙ ৰ ষ ট ৰ য উদ য ন ম ন হ ৰ ষ ট ৰ য উদ য ন ড ব ৰ - চ খ ৱ\nম ন হ ৰ ষ ট ৰ য উদ য ন আদ ৰ দৰ ন ন ন ৰ ষ ট ৰ য উদ য ন আৰ ক ম খ য উম নন দ দৰ মঠ - মন দ ৰ আৰ ৰ ঘৰ, তল তল ঘৰ আৰ ক ৰ ঘৰৰ দৰ ন ন ন ঐত হ স ক সমল আদ য\nচল ই আছ প থ ৱ ৰ আট ইতক ব হত তম আৰ ক ষ দ ৰতম নদ দ ব প ইয ত অৱস থ ত উম নন দ peacock island আৰ ম জ ল অসমৰ স স ক ত ক ম নচ ত ৰৰ স ত অ গ গ ভ ব জড ত\nচল ই আছ প থ ৱ ৰ আট ইতক ব হত তম আৰ ক ষ দ ৰতম নদ দ ব প ইয ত অৱস থ ত উম নন দ আৰ ম জ ল অসমৰ স স ক ত ক ম নচ ত ৰৰ স ত অ গ গ ভ ব জড ত এই দৰ ব ৰহ মপ ত ৰই\nবৰ তম ন ও ইয ত বহ ত প ৰণ মঠ - মন দ ৰ দ খ বল প ৱ য য ক ম খ য মন দ ৰ, উম নন দ মন দ ৰ, নৱগ ৰহ মন দ ৰ, শ ক ৰ শ বৰ মন দ ৰ, বশ ষ ঠ মন দ ৰ, দ ল গ ব ন দ মন দ ৰ\nবৰফ কন প ত গড গঞ সন দ ক ফ কন আহ মসকলৰ এজন দক ষ ব ষয আছ ল গ ৱ হ ট ৰ উম নন দ শ ৱমন দ ৰ স থ পনত ত ৱ ই তত ব বধ ন কৰ ছ ল বৰ মন, শ ৱন থ অসম য\nবৰ তম ন ও ইয ত বহ ত প ৰণ মঠ - মন দ ৰ দ খ বল প ৱ য য ক ম খ য দ ৱ লয উম নন দ মন দ ৰ, নৱগ ৰহ মন দ ৰ, শ ক ৰ শ বৰ মন দ ৰ, বশ ষ ঠ শ ৰম, দ ল গ ব ন দ মন দ ৰ\nক ম খ য অসম ৰ জ য ক স গ ৰ হ লয গ ৱ হ ট চ ৰ য খ ন শ কৰদ ৱ কল ক ষ ত ৰ, উম নন দ আদ ব ভ ন ন পৰ য যটন স থ ন আছ য ৰহ ট: গ ৱ হ ট ৰ পৰ ক ল ম ট ৰ প ৱত\nপ ৰত য গ ত অমৰজ ৎ শৰ ম বছৰ অন ৰ ধ ব আন ত জ ল ক ৰ ক ট প ৰত য গ ত উম নন দ বৰ বছৰ অন ৰ ধ ব আন ত জ ল ক ৰ ক ট প ৰত য গ ত কনকলত বৰ ৱ আন ত মণ ডল\nকৰ ছ ল ক ম খ য মন দ ৰৰ শ ৰ ষত এট স বৰ ণ কলহ হল ৰ ম দ ন কৰ ছ ল ত ও উম নন দ হয গ ৰ ব ম ধব, উগ ৰত ৰ প ৰভ ত দ ব লয ত ত ও অন ক দ ন কৰ ছ ল হল ৰ ম\nকৰ আৰ আহ মৰ ওপৰত প ৰত শ ধ ল বল চ ষ ট কৰ আহ ম ন - স ন ব যৱহ ৰ কৰ উম নন দ আৰ বৰহ টৰ পৰ ম গলৰ স ন ব হ ন ৰ চ উন দখল কৰ ম গল ম ন হম খ ম ন হ\nগঠ ত স ধ ৰণত ভব ৰ দৰ ব ৰহ মপ ত ৰৰ পলস পৰ হ ৱ নহয বৰ ম জ ল আৰ উম নন দ গঢ ৰ ব পৰ ত ব ৰহ মপ ত ৰই খহ ই হ আছ চ চ ৰ ব চ চ ৰ ন : দ হ ঙৰ স ত\nপ ৰ আ স অসমৰ হ ন দ ধৰ মৰ মঠ - মন দ ৰ অশ বক ৰ ন ত উগ ৰত ৰ উম নন দ কম ৰক ছ থ ন কল আই থ ন ক ম খ য ক ত ক শ বৰ ক দ ৰ শ বৰ গৰখ য দ ল গৰখ য দ ল, ন জ ৰ\nথক অজস ৰ থ ন আছ অম ব ব চ শ ৱৰ ত ৰ প জ ও এই শ লগ ৰ মৰ ই এক প জ উম নন দ মহ ভ ৰব, শ ৱদ ল, শ ব লঙৰ মহ দ উ খ ল ত ন চ ক য ৰ শ ৱমন দ ৰ, ন ঘ ৰ ট ৰ\nকামাখ্যা মন্দিৰ বিষয়ে, বষয, মনদৰ, অসমৰ, উমননদ, অসমৰমঠমনদৰ, কমখয, কমখযমনদৰবষয, উমানন্দ, অসমৰ সংৰক্ষিত স্মৃতিচিহ্ন. উমানন্দ,\nবষয অসমৰ সংৰক্ষিত স্মৃতিচিহ্ন. উমানন্দ কমখয মনদৰ উমননদ অসমৰ কমখযমনদৰবষয অসমৰমঠমনদৰ উমানন্দ কামাখ্যা মন্দিৰ বিষয়ে\nকামাখ্যা মন্দিৰ বিষয়ে.\nৰূপহীহাটৰ ভেলগুৰি গাঁৱৰ বড়ো লোক. আসামের Assam উমানন্দ দ্বীপে বসবাসকারী একটি গোল্ডেন লেঙ্গুর Langur মারা গেল। যার ফলে গোটা ভারত India থেকে নিশ্চিহ্ন হয়ে যেতে বসেছে এই প্রজাতিটি। সোনালি ঘন পশমের. অসমের উমানন্দ দ্বীপ থেকে হারিয়ে. উমানন্দ মন্দিৰ. Similar companies nearby. Sri Hanuman Mandir MG Road, Kharghuli Hills, Guwahati, Assam. Shukreswar Devalay MG Road, Fancy Bazaar, Guwahati, Assam. Jai Guru Math Kamakhya, Guwahati, Assam. Nepali Mandir Guwahati PANDIT Ji Assam Nepali mandir, Rehabari,. বুৰঞ্জী কুইজ. জনাইছে। অসমৰ শিৱসাগৰৰ শিৱদল, তিনিচুকীয়াৰ শিৱধাম, গুৱাহাটীৰ উমানন্দ, তেজপুৰৰ.\nউমান All translation of উমান K.\nসময় থাকলে ব্রহ্মপুত্রের ওপর দিয়ে লঞ্চে করে ঘুরে আসুন উমানন্দ মন্দির থেকে। উমানন্দ মন্দির. তৃতীয় দিনঃ গুয়াহাটি থেকে গাড়িতে ভালুকপং। দূরত্ব ২৩৮ কিলোমিটার। সময়. তীর্থযাত্রীৰ বাবে উমানন্দ মন্দিৰ. সম্প্রতি আসামের উমানন্দ দ্বীপে মারা গেল একটি গোল্ডেন লেঙ্গুর। সে মারা যাওয়ার সঙ্গেই, ওখান থেকে সম্পূর্ণভাবে মুছে গেল এই প্রজাতির বাঁদরের অস্তিত্ব। ঘন সোনালি লোমে. মিলিয়ে যাওয়ার আগে ভারতের এই নদীর. নানা ঘাত–প্রতিঘাত, বিপদ তথা লুইতৰ কোবাল সোঁত নেওচি আঠদিনীয়া যাত্রা সামৰি যোৱানিশা উমানন্দ ঘাটত উপস্থিত হৈছে শেখৰ আৰু ৰিছান। দ্য ছিবুক নামৰ বাঁহৰ ভূৰখনেৰে যোৱা ৩০. কামাখ্যা ধামৰ অনন্য অম্বুবাচী. খবর উমানন্দ, শুক্রেশ্বরে জাঁকজমক মহাশিবরাত্রি. হোম. মটরশুঁটি, যেন নিউট্রিশনের.\nSipajhar News ভূমিকম্পত চৰকাৰী ঘৰ JioNews.\nওয়ার্ল্ড হেরিটেজ সাইটের আখ্যা পাওয়া মানস জতীয় উদ্যান, মাজুলী দ্বীপ, ডিব্রুগড়, বরপেটা, হাজো, উমানন্দ আইল্যান্ড, শিবসাগরের ভিড় জমাতেই পারেন পর্যটকরা।. মারা গেল শেষ প্রাণীটিও, আসামের Prohor. সোমবাৰটো মন্দিৰৰ পবিত্ৰ দিন হিচাপে বিবেচনা কৰা হয় আৰু অমাবস্যাত তীৰ্থযাত্ৰীসকলে আনন্দ কৰে। গুৱাহাটী হাইকোর্টৰ ওচৰত অৱস্থিত উমানন্দ বা কাছাৰি ঘাটৰ পৰা ১০ মিনিটৰ. উমানন্দ Archives TIME8. মুকুতা ডেকা, জি এম ডি এৰ মুখ্য কার্যবাহী বিষয়া উমানন্দ দলে, জি এম চিৰ আয়ুক্ত দেৱজ্যোতি হাজৰিকা, মন্দিৰ পৰিচালনা সমিতিৰ সভাপতি সঞ্জীৱ ডেকা উপস্থিত থাকে৷. দ্য ছিবুকঃ মাজুলীৰ পৰা উমানন্দলৈ. কামাখ্যা দেৱালয়ত আৰম্ভ হৈছে অম্বুবাচী মেলা ৷ কামাখ্যা মন্দিৰ দৰ্শনৰ পাচতে উমানন্দ দৰ্শন কৰিলে দৰ্শন পূৰণ হোৱাৰ প্ৰবাদ থকাৰ বাবেই প্ৰতিবছৰে কামাখ্যাৰ.\nতেপান্তরের দ্বীপে গন্তব্য,বাংলা.\nবৃহস্পতি বাৰে মহানগৰীৰ উমানন্দ ঘাটত উপস্থিত হব শেখৰ বৰদলৈ আৰু ৰিচান দলে । শেখৰ বৰদলৈ আৰু বৰদলৈৰ বন্ধু ৰিচান দলেই ৩০ ছেপ্টেম্বৰত মাজুলীৰ পৰা উমানন্দলৈ. Umananda river islands last golden langur passes away. কৰাৰ লগতে পুথি পাঠ কৰে ভক্ত সকলে উক্ত অনুষ্ঠানটিত গাঁওখনৰ সৰু বৰ, ডেকা গাভৰু, মহিলাৰ লগতে সদৌ টাইবেল সংঘৰ সাংগঠনিক সম্পাদক উমানন্দ খাগলাৰীয়ে অংশ গ্ৰহণ কৰে ।. পৃথিৱীৰ ক্ষুদ্ৰতম নদীদ্বীপ উমানন্দ. বিভীষিকাময় পৰিৱেশে বিশেষকৈ সাধাৰণ খাটিখোৱা লোকৰ জীৱনলৈ ভাবুকি কঢ়িয়াই আনিছিল ৷ বহিবিশ্বৰে সংযোগ বিচ্ছিন্ন হৈ পৰিছিল ইতিহাস প্ৰসিদ্ধ উমানন্দ মন্দিৰ ৷. Untitled. উমানন্দ গুৱাহাটীত ব্ৰহ্মপুত্ৰ নদীৰ মাজত অৱস্থিত । আমাৰ বাবে আটাইতকৈ গৌৰৱৰ কথা এয়ে যে পৃথিৱীৰ আটাইতকৈ ক্ষুদ্ৰতম নদীদ্বীপ আৰু বৃহত্তম নদীদ্বীপ দুয়োটাই অসমত. ডিমৌৰ নামনি মিলনপুৰত বিধ্বংসী. তেজপুৰৰ ঐতিহ্যমণ্ডিত মহাভৈৰৱ মন্দিৰ, গুৱাহাটীৰ ব্ৰহ্মপুত্ৰৰ পাৰৰ শুক্ৰেশ্বৰ দেৱালয়, বৈশিষ্ঠ, উমানন্দ, লংকেশ্বৰ আদিত আজি পুৱাৰে পৰা ভক্তসকলৰ লানি নিছিগা. শৈৱধৰ্ম ধাৰা. উমানন্দ মন্দিৰটো কেতিয়া স্থাপন কৰা হৈছিল? উত্তৰঃ ১৬৯৪ চনত। 8. নামঘৰৰ মুখ্য ভেটি কি? উত্তৰঃ লাই খুঁটা। 9. কিমান চনত কামাখ্যা মন্দিৰ পুনৰ নিৰ্মাণ কৰা হৈছিল? উত্তৰঃ ১৬৬৫.\nগুৱাহাটীৰ উমানন্দ দেৱালয় দৰ্শন কৰিম বুলি ভাবি থকা ভক্তসকলৰ বাবে বেয়া খবৰ। কিয়নো অহা ৩১ অক্টোবৰলৈ বন্ধ থাকিব ঐতিহাসিক উমানন্দ দেৱালয়। প্ৰসিদ্ধ. চলে গেল আসামের শেষ গোল্ডেন লেঙ্গুর. উমানন্দ umaanndOne of the Trimurti, the three primary aspects of the divine in Hinduism. Other of the Trimurti are Brahma and Vishnu. In the Trimurti system, Brahma is the creator, Vishnu is the maintainer or preserver, and Shiva is the destroyer or transformer. উমানাথ umaanaathby depends upon guess.\nউমানন্দ দ্বীপকে প্লাস্টিক মুক্ত.\nঅসমে উমানন্দ দ্বীপের শেষ সোনালি লেঙ্গুরটি মারা গেল। এর সঙ্গে সঙ্গেই বিলুপ্তির পথে আরও এক ধাপ এগিয়ে গেল এই লুপ্তপ্রায় প্রাণীটি। অসম ট্রিবিউনের তরফে জানানো. Religions and festivals of Assam অসমৰ ধৰ্ম আৰু. উমানন্দ নমঃ শুদ্র. সত্যা নমঃ শুদ্র। প্রতিপালিত. অনুসূচিত জাতি. অক্ষম নহয়. নিৰক্ষৰ. ভাগ9গৃহ অৱস. ভাগ ও নিয়ােগ আৰু আয়ৰ ঋৰণ. ভাগ ৪ সাসম্পত্তি. ভাগ ৫ ক নিজৰ অঞ্চিকাৰত থকা. পৃথিৱী বিখ্যাত উমানন্দ মন্দিৰৰ. ভক্তৰ উপস্থিতিত উথপথপ হৈ গুৱাহাটীৰ উমানন্দ মন্দিৰ, শুক্লেশ্বৰ মন্দিৰ, পুৰণিগুডামৰ মহামৃত্যুঞ্জয় মন্দিৰ আদি। ব্যতিক্ৰম নহয় শিৱসাগৰৰ শিৱদল। অসমৰ অন্যতম.\nউমানন্দত ২০ বছৰে কি কৰি আছে এইহাল.\nব্ৰহ্মপুত্ৰৰ বুকুত অৱস্থিত উমানন্দ হৈছে পৃথিৱীৰ ক্ষুদ্ৰতম নদীদ্বীপ ৷ ই কামৰূপ জিলাৰ উপায়ুক্ত কাৰ্যালয়ৰ উত্তৰ দিশে ব্ৰহ্মপুত্ৰৰ মাজত অৱস্থিত ৷ উমানন্দত. Assam GK অসমীয়া কুইজ 110 সচৰাচৰ. যে কামাখ্যা মহাপীঠে শ্রী শ্রী উমানন্দ ভৈরব, বৈদ্যনাথ ধামের শ্রীশ্রী বৈদ্যনাথ ইত্যাদি যেমন আনাদিলিঙ্গের প্রসিদ্ধি লাভ করিয়াছে, জলপাইগুড়ির জল্পেশ ও তদ্রুপ ।. উমানন্দ ধামৰ সোণালী বান্দৰ Bidyut Kumar. ক্ষেত্ৰ যেনে – বশিষ্ঠাশ্ৰম, নৱগ্ৰহ, উগ্ৰতাৰা, কলাক্ষেত্ৰ, উমানন্দ আদি ভ্ৰমণ কৰিব পাৰে, তাৰ বাবে পৰ্যটন বিভাগ আৰু হোটেল বোৰেও নিজাববীয়াকৈ ব্যৱস্থা লব পাৰে।. অসমৰ মন্দিৰসমূহ অসম ৰাজ্যিক পৰ্টেল. গুৱাহাটী উত্তৰ গুৱাহাটী সংযোগী ৰপ ৱে মুকলি উমানন্দ মন্দিৰৰ লগতে যাত্ৰীয়ে সুন্দৰ নৈসৰ্গিক মনোমোহা দৃশ্য. মুখ্য পৃষ্ঠাস্থানীয় বাৰ্তা By দৈনন্দিন বাৰ্তা.\nগুৱাহাটী উত্তৰ গুৱাহাটী সংযোগী ৰপ.\nপিতার নাম: উমানন্দ দাস. বাড়ী নং: ৪০১. বয়স 33 লিঙ্গ: পুরুষ. নাম:পরমানন্দ দাস. পিতার নাম: উদ্ধব দাস। বাড়ী নং: ৪০১. বয়স 48 লিঙ্গ: পুরুষ. 545. নাম:পস্নারানী দাস. স্বামীর. মাকাৰ হয় আৰু আকাৰ আগৰ খৰত মিলে। ক অ. এই দ্বীপের মূল আকর্ষণ উমানন্দ শিবের মন্দির ৷ মন্দিরে অবস্থান করছেন কামাখ্যা দেবীর ভৈরব উমানন্দ মহাদেবের বর্তমান মন্দিরের প্রতিষ্ঠাতা আহোম রাজা গদাধর সিংহ,. Umananda Temple, Peacock Island, Baruah Souk, North Guwahati. মাকাৰ হয় আৰু আকাৰ আগৰ খৰত মিলে। ক অ, অ মিলি আ হয়। যেনে - হি হিমাচল, নীল অচল নীলাচল, অচৰ চন আনন্দ উমানন্দ, দেৱ আ দেবালয়। এই জলাশয়, দেৱাপুৰ ইত্যাদি। খ অ, আ মিলি আ হয়.\nতাওয়াং থেকে জেমিথাং Torsa.\nতাড়াতাড়ি উমানন্দ ভৈরব দর্শন শেষ করে ফিরে চলুন সোজা কামাখ্যা মন্দির দেখতে। অতি প্রাচীন এই মন্দির ভারতের একটি. উমানন্দ, শুক্রেশ্বরে জাঁকজমক Dailyhunt. প্ৰতিবছৰে এই পৰিয়ালটোক শিৱৰাত্ৰিলৈ নিমন্ত্ৰণ জনাই উমানন্দ দেৱালয় কৰ্তৃপক্ষই৷ শিৱৰাত্ৰিৰ পুৱাই আহি দৰ্শণাৰ্থীসকলৰ মাজত বিতৰণ কৰি আহিছে বিনামূলীয়া.\nপ্ৰকৃতি সুৰক্ষাৰ সচেতনতা সৃষ্টিৰ.\nউমানন্দ, বশিষ্ঠাশ্রম, তেজপুৰৰ মহাভৈৰৱ আহিছে, আহক আমি সকলােৱে আমাৰ কিশােৰীসকলক বৃহৎ সংখ্যত ক্রীড়াত অংশগ্রহণ কৰােৱাৰ দিশে উমানন্দ, বশিষ্ঠাশ্ৰম, তেজপুৰৰ ।. উমানন্দৰ ভগ্নাৱশেষ Vikaspedia. ৮ কোজন আহোম স্বৰ্গদেৱে উমানন্দ মন্দিৰ নিৰ্মাণ কৰিছিল? উত্তৰ স্বৰ্গদেউ গদাধৰ সিংহই। ৯ কোজন আহোম ৰজাক বামুণী কোঁৱৰ বোলা হৈছিল? উত্তৰ চুডাংফা। ১০ ধোদৰ. New উমানন্দ মন্দির Status, Photo, Video Nojoto. গুয়াহাটির উমানন্দ মন্দিরের দরজা ৩১ অক্টোবর অবধি বন্ধ থাকবে। কোভিড মহামারি ও. DraftList 1824005004500000091 0.pdf. নিঃসঙ্গতা, সেই সঙ্গে অপুষ্টি। অসমের উমানন্দ দ্বীপের শেষ সোনালি হনুমানের মৃত্যুতে ফের চিন্তার মেঘ ঘনালো পরিবেশবিদদের মাথায়। On Mar 1, 2020. দ্য ওয়াল ব্যুরো: একা একাই বসে.\nসমগ্ৰ দেশৰ লগতে অসমতো News On AIR.\nএই বিষয়ে জিসিপিএ র কোচবিহার জেলা কমিটির সদস্য উমানন্দ বর্মন বলেন, ১৯৪৯ সালের ২৮ শে অগাস্ট আমরা ভারতের সঙ্গে যুক্ত হই। তাএই ঐতিহাসিক দিনটিকে আমরা আনন্দের. ২০২১ সালে ভারতব্যাপী বাঙালির সেরা. নাম: অঞ্জলী দলে। স্বামীৰ নাম: উমানন্দ দলে. যৰ নং: ১৫. বয়স 25 লিংগ: মহিলা. নাম: উৰুৱালী দলে. স্বামীৰ নাম: তিলেশ্বৰ দলে. ঘৰ নং. ৪ORRECTED. বয়স 29 লিংগ: মহিলা. 64. নাম: আগ্রহ দলে. গৌহাটি শিলং কাজিরাঙ্গা ভ্রমণ Guwahati. অসমত হোৱা ভূমিকম্পৰ ফলত উমানন্দ মন্দিৰত ফাঁট । পুৱা অসমত হোৱা ভূমিকম্পৰ ফলত উমানন্দ মন্দিৰত ফাঁট মেলা দেখিবলৈ পোৱা গৈছে । ৬.৭ প্ৰাবল্যৰ….\n2:35. নাম বহ্নিশিখা দাস. পিতার নাম উমানন্দ দাস. বাড়ী নং ৯০. বয়স 22 লিঙ্গ: মহিলা. 236. নাম নিধুবালা দস. স্বামীর নাম নলিনী দাস. বাড়ী নং ৯০ক. মস 63 লিঙ্গ মহিলা. KJT7436808।. উমানন্দ মন্দিরের দরজা বন্ধ ৩১. সেখানে উমানন্দ মন্দির। দেবী কামাখ্যার ভৈরব। এখানেই রয়েছে চন্দ্রশেখর মন্দির। কাছারি ঘাট বা ফ্যান্সিবাজার ফেরি ঘাট থেকে বোটে চেপে ব্রহ্মপুত্রের ওপর দিয়ে.


state-bank-of-india–sbi-customers-can-do-unlimited-free-atm-transactions– News18 assam\nRBI–এ গ্ৰাহকক প্ৰতিমাহত এক নিৰ্দিষ্ট এ টি এম লেনদেনৰ সুবিধান প্ৰদান কৰাৰ নিৰ্দেশ দিছে SBIক।\nLast Updated : July 19, 2019, 08:42 IST\nদেশৰ সৰ্ববৃহৎ বেংক ভাৰতীয় ষ্টেট বেংকে গ্ৰাহকক মাহত ৮ৰ পৰা ১০ বাৰলৈ এ টি এম লেনদেনৰ সুবিধান প্ৰদান কৰে। বিনামূলীয়া লেনদেনৰ সীমা অতিক্ৰম কৰিলে বেংকে গ্ৰাহকৰ পৰা সংগ্ৰহ কৰে নিৰ্দিষ্ট মাচুল। SBI–এ গ্ৰাহকক সীমাহীন লেনদেনৰ সুবিধাও প্ৰদান কৰে। কিন্তু তাৰ বাবে গ্ৰাহকে পূৰণ কৰিব লাগিব বেংকৰ কিছু চৰ্ত।\nবেংকৰ কি চৰ্ত পূৰণ কৰিব লাগিব গ্ৰাহকে :\n১. একাউণ্টত ৰাখিব লাগিব ন্যূনতম জমাধন\nযদি আপুনি সীমাহীন বিনামূলীয়া এ টি এম লেনদেন কৰিব বিচাৰে তেন্তে আপুনি একাউণ্টত মাহিলী গড়ে ১ লাখ টকা ৰাখিব লাগিব। তেতিয়া ষ্টেট বেংক অব ইণ্ডিয়া গ্ৰুপৰ এ টি এমৰ পৰা সীমাহীন বিনামূলীয়া লেনদেন কৰিব পাৰিব। RBI–এ গ্ৰাহকক প্ৰতিমাহত এক নিৰ্দিষ্ট এ টি এম লেনদেনৰ সুবিধান প্ৰদান কৰাৰ নিৰ্দেশ দিছে SBIক।\n২. মাহিলী এ টি এম লেনদেনৰ সীমা\nএতিয়া ভাৰতীয় ষ্টেট বেংকে একাউণ্টধাৰীক মেট্ৰ’ চিটীত প্ৰতিমাহে ৮বাৰ বিনামূলীয়া এ টি এম লেনদেনৰ সুবিধা প্ৰদান কৰিছে। ইয়াৰ ভিতৰত ৫বাৰ SBIৰ এ টি এমত আৰু তিনিবাৰ আন বেংকৰ এ টি এমত লেনদেন কৰিব পাৰে। আনহাতে আন স্থানৰ গ্ৰাহকে মাহত ১০বাৰ বিনামূলীয়া এ টি এম লেনদেনৰ সুবিধা লাভ কৰে। এই সীমা অতিক্ৰম কৰিলে ৫ টকাৰ পৰা ২০ টকাপৰ্যন্ত ভৰিবলগীয়া হয়।\n৩. ১০বাৰ বিনামূলীয়া লেনদেন\nমাহিলী গড়ে ২৫,০০০ টকা জমাধন ৰখা এছ বি আইৰ গ্ৰাহকে ষ্টেট বেংক অব ইণ্ডিয়া গ্ৰুপৰ যিকোনো এ টি এমৰ পৰা প্ৰতিমাহে ১০ বাৰ বিনামূলীয়া লেনদেনৰ সুবিধা লাভ কৰে।\nFirst published: July 19, 2019, 08:42 IST\nATMATM TransactionRBIsbiState Bank of India


সম্পাদকীয় - নয়নমণি হালৈ - সাহিত্য ডট অৰ্গ\nসম্পাদকীয় – নয়নমণি হালৈ\nযোৱা ডেৰটা দশকত মানুহৰ চিন্তাৰ জগতত এক আমূল পৰিৱৰ্ত্তন সংঘটিত হৈ গৈছে৷ সাহিত্যৰ পণ্ডিতসকলে ১৯৭০ চনৰ পৰৱৰ্ত্তী সময়ৰ পৰা বৰ্তমানলৈ সাহিত্যক ‘সাম্প্ৰতিক যুগ’ হিচাপে অভিহিত কৰিছে যদিও, যোৱা ডেৰটা দশকত সাহিত্যৰ জগতখনত এক বিস্ময়কৰ পৰিৱৰ্ত্তন লক্ষ্য কৰা হৈছে৷ ছাত্ৰ আন্দোলনৰ পৰৱৰ্ত্তী সময়ত যোৱা দেড়টা দশকৰ ‘যান্ত্ৰিক উদ্গীৰণ’ সাম্প্ৰতিক যুগৰ সাহিত্যৰ বাবেও এক উল্লেখযোগ্য পৰিঘটনা৷ ‘চছিয়েল চাইট’ আৰু ‘ছেটেলাইট চেনেল’ মধ্যবিত্ত মানুহৰ মজ্জাত সোমাই পৰিছে আৰু ই হৈ পৰিছে পৰিৱৰ্ত্তন সবাতোকৈ ডাঙৰ অংগ৷ এই পৰিৱৰ্ত্তনে সৃষ্টিশীলতাত কিমান প্ৰভাৱ পেলাব অথবা মহৎ সাহিত্য সৃষ্টিত কিমান অৰিহণা যোগাব সেয়া হৈ পৰিছে সাম্প্ৰতিক সময়ৰ আটাইতকৈ ডাঙৰ প্ৰশ্ন৷ এই প্ৰশ্নৰ উত্তৰ বিচৰাৰ সময় সমাগত৷\nদেখা গৈছে, তৰল আৰু গভীৰতাবিহীন অনুভূতিক চকচকীয়া কৰি, শব্দৰ যাদু প্ৰয়োগ কৰি আৰু ‘সম্পৰীক্ষা’ৰ আভৰেণেৰে পাঠকক ভেল্কি লগোৱা সাহিত্যিকৰ সংখ্যা সাম্প্ৰতিক যুগত অতি বেছি৷ সেয়া লাগিলে কবিতাই হওঁক, গল্পই হওঁক বা উপন্যাস৷ এই লেখকচাম অতি বুদ্ধিমান ৷ অধ্যয়ণৰ পৰিৱৰ্তে এওঁলোকৰ কলম চলে বুদ্ধিৰ চিঞাঁহিৰে৷ তোষামোদকাৰীয়ে এনে লেখকক জয়মাল্য পিন্ধোৱাৰ পিছত অস্তিত্বৰ সংকটত ভুগিছে সাধনা আৰু সংগ্ৰামৰ পথিকৃৎসকল৷ কিন্তু ভেল্কিবাজিৰে সাহিত্যত স্থায়িত্ব লাভ কৰা জানো সম্ভৱ!\nআজি পুঁজিবাদৰ প্ৰসাৰ আৰু মুক্ত বজাৰ নীতিয়ে মধ্যবিত্তীয় সমাজখন তচ্‌নচ্ কৰিবলৈ আগবাঢ়ি আহিছে৷ সম্পৰ্কৰ অৱনতি, প্ৰতিযোগিতাৰ নিগনি দৌৰ, মূল্যবোধৰ স্খলন আৰু চূড়ান্ত আত্মকেন্দ্ৰিকতা আজিৰ পৃথিৱীৰ বৈশিষ্ট হৈ উঠিছে৷ অন্ততঃ যোৱা ডেৰটা দশকৰ সাহিত্য এনে বৈশিষ্টৰে ভাৰাক্ৰান্ত৷ এইখন পৃথিৱীৰ ছবিয়ে সাম্প্ৰতিক সাহিত্যত বহুলভাৱে ধৰা দিছে৷ নতুন সমাজ, নতুন ছবি, স্বাভাৱিকতেই সাহিত্যৰ ক্ষেত্ৰত ন-ন আংগিক, ন-ন ৰূপে আত্মপ্ৰকাশ কৰিছে ৷ কিন্তু ইয়াৰ বিপৰীতে এচাম সংবেদনশীল পাঠকে অতীতমুখী যাত্ৰা আৰম্ভ কৰিছে৷ তেওঁলোকে সাহিত্যৰ পথাৰত ঘুৰ্মুটিয়াই ফুৰিছে ‘সখা দামোদৰ’ৰ বলধহাল বিচাৰি, ‘হাতী’ৰ বলোৰাম বুঢ়াক বিচাৰি, ‘কাঠনিবাৰী ঘাট’ বিচাৰি৷ ভৱেন্দ্ৰ নাথ শইকীয়াৰ অকৃত্ৰিম চৰিত্ৰ আৰু পটভূমিৰ কথা নকলোৱেই যেনিবা৷ এনে চৰিত্ৰ, এনে পটভূমি সকলোবোৰ নিশ্চিহ্ন হৈ গ’ল নে! পৰিৱৰ্ত্তনৰ বতাহজাক ইমানেই প্ৰবল আছিল নে যে আমাৰ শিপা উভালি আমাক এখন অচিনাকী পৃথিৱীত থেকেচা খুৱাই পেলাই থৈ গ’ল! এই অচিনাকি পৃথিৱীত বহু পাঠক সহজ হ’ব পৰা নাই৷ কাৰণ বহু পাঠকে বিশ্বাস কৰে পৰিৱৰ্তনৰ ধুমুহাৰ মাজতো ক’ৰবাত থিয় হৈ আছে সাহিত্যৰ স্নীগ্ধ শেৱালি এজোপা৷ পথাৰৰ বোকা এতিয়াও শুকাই যোৱা নাই, ‘ৰসেশ্বৰ’ৰ অভাৱত এতিয়াও ছিন্নমূল শ্ৰমিকৰ হাতত তুলি দিব পৰা হোৱা নাই সাহিত্যৰ কোমল কঠিয়া ৷ সেই কোমলতাৰ সন্ধানত বহু পাঠক এতিয়াও ঘুৰ্মুটিয়াই আছে৷ কিন্তু সাহিত্যক ব্যস্ত হৈ আছে মহানগৰীৰ মনস্তাত্বিক বিশ্লেষণত আৰু উটি আছে প্ৰশংসাৰ কৃত্ৰিম বানত৷\nসাম্প্ৰতিক সময়ৰ সাহিত্যকৰ বাবে দুটা বৃহৎ প্ৰত্যাহ্বান – তোষামোদকাৰীৰ পৰা মুক্ত হোৱা আৰু যন্ত্ৰৰ পৰা মুক্ত হোৱা৷ পুঁজিবাদী সাম্ৰাজ্যৰ যান্ত্ৰিক হাতোৰাত সময় আৰু শক্তি খৰচ কৰিলে সাহিত্য হৈ ৰ’ব কেৱল ‘অৱসৰ বিনোদন’৷ সাহিত্য ‘অৱসৰ বিনোদন’ হৈ পৰিলে তাতকৈ ডাঙৰ অভিশাপ সাহিত্য ক্ষেত্ৰৰ বাবে আন একো হ’ব নোৱাৰে৷ নতুন প্ৰজন্মই অধিক শক্তি সঞ্চয় কৰিব লাগিব এনে প্ৰত্যাহ্বান ওফোৰাই পেলাবৰ বাবে৷ অনুভৱ কৰিব লাগিব, সাহিত্যই কেৱল আনন্দ আৰু জ্ঞানৰ দুৱাৰত টুকুৰিয়ালেই নহব, সাহিত্যই মুকুতিৰ পথ নিৰ্দেশ কৰিব পাৰিব লাগিব৷ চকুপানীৰ কোনো ভাষা নথকাৰ দৰে সাহিত্যৰো কোনো ভাষা নাই৷ সাহিত্যৰ ভাষা এটাই, সেয়া পৃথিৱীৰ প্ৰতিজন মানুহৰ বুকুৰ ভাষা৷ এই ভাষা সাৰ্বজনীন, সত্য আৰু সুন্দৰ৷ সাম্প্ৰতিক অসমীয়া সাহিত্যই কোন পথ লয় সেয়া নিৰ্ভৰ কৰিব, এই ভাষা আমি কিমান আয়ত্ব কৰিছোঁ তাৰ ওপৰত৷ সময়ে বিচাৰিছে অসমীয়া সাহিত্য কেৱল অসমৰ সাহিত্য হৈ নাথাকক, ই হওঁক পৃথিৱীৰ সাহিত্য৷ পৃথিৱীৰ সাহিত্যৰ সোৱাদ দিয়া এজন ‘সৌৰভ চলিহা’ অথবা ‘মামণি ৰয়চম’ক আদৰিবলৈ সাম্প্ৰতিক যুগৰ পাঠক ৰৈ আছে গভীৰ উৎকণ্ঠাৰে৷\n← বিশিষ্ট সাহিত্যিক ড° বসন্ত কুমাৰ ভট্টাচাৰ্যৰ সৈতে কথোপকথন\nএক মিনিটৰ গল্প – “সত্য“ (-সুব্ৰতা গোস্বামী) →\nসম্পাদক ডাঙৰীয়া লৈ ধন্যবাদ ।।\nপঢ়ি বৰ ভাল লাগিল । অৰ্থবহ সময়োপযোগী


Sufital in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Sufital ar byavahar, ppali, parshwakriya, upkaar, kriya-pratikriya aaru satarkatabani\nSufital ৰ লাভ আৰু ব্যৱহাৰসমূহ- Sufital Benefits & Uses in Assamese- Sufital ar laabh aaru byavaharsamuh\nSufital ৰ পালি আৰু সেয়া কেনেদৰে ল'ব- Sufital Dosage & How to Take in Assamese - Sufital ar paali aaru xeya kenedore lobo\nSufital ৰ পাৰ্শ্চক্ৰিয়াসমূহ- Sufital Side Effects in Assamese- Sufital ar parshwakriyasamuh\nSufital সংক্ৰান্ত সতৰ্কতাবাণীসমূহ- Sufital Related Warnings in Assamese- Sufital xonkranta xatarkatabanisamuh\nঅইন দৰৱৰ সৈতে Sufitalৰ গুৰুতৰ ক্ৰিয়া-প্ৰতিক্ৰিয়া- Severe Interaction of Sufital with Other Drugs in Assamese- Oinor xoite Sufital ar gurutor kriya-pratikriya\nSufital মতভেদসমূহ- Sufital Contraindications in Assamese- Sufital nishedhsamuh\nSufital ৰ বিষয়ে সততে সোধা প্ৰশ্নসমূহ- Frequently asked Questions about Sufital in Assamese- Sufital ar bikhoye satate xodha prashnasamuh\nখাদ্য আৰু মদৰ সৈতে Sufital ক্ৰিয়া-প্ৰতিক্ৰিয়া- Sufital Interactions with Food and Alcohol in Assamese- khadya aaru modor xoite Sufital kriya-pratikriya\nSufital ৰ লাভ আৰু ব্যৱহাৰসমূহ - Sufital Benefits & Uses in Assamese - Sufital ar laabh aaru byavaharsamuh\nSufital তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nSufital ৰ পালি আৰু সেয়া কেনেদৰে ল'ব - Sufital Dosage & How to Take in Assamese - Sufital ar paali aaru xeya kenedore lobo\nSufital-ৰ উপাদানসমূহ - Sufital Active Ingredients in Assamese - Sufital-ar upadaansamuh\nSufital ৰ পাৰ্শ্চক্ৰিয়াসমূহ - Sufital Side Effects in Assamese - Sufital ar parshwakriyasamuh\nগৱেষণাৰ ভিত্তিত, Sufital ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nSufital সংক্ৰান্ত সতৰ্কতাবাণীসমূহ - Sufital Related Warnings in Assamese - Sufital xonkranta xatarkatabanisamuh\nSufital-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nSufital এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Sufital খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nSufital-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Sufital গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Sufital গ্ৰহণ কৰিব নালাগে।\nবৃক্কত Sufital কি প্ৰভাৱ দেখা গৈছে?\nSufitalৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Sufital কি প্ৰভাৱ দেখা গৈছে?\nকলিজা ৰ বাবে Sufital কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত Sufital ৰ কি প্ৰভাৱ দেখা গৈছে?\nSufitalৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Sufitalৰ গুৰুতৰ ক্ৰিয়া-প্ৰতিক্ৰিয়া - Severe Interaction of Sufital with Other Drugs in Assamese - Oinor xoite Sufital ar gurutor kriya-pratikriya\nSufital তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nSufital মতভেদসমূহ - Sufital Contraindications in Assamese - Sufital nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Sufital লোৱা অনুচিত যাতে -\nSufital ৰ বিষয়ে সততে সোধা প্ৰশ্নসমূহ - Frequently asked Questions about Sufital in Assamese - Sufital ar bikhoye satate xodha prashnasamuh\nএই Sufital-এ অভ্য়াস বা নিচাৰ সৃষ্টি কৰে নেকি?\nনহয়, Sufital লোৱাটোৱে কোনো আসক্তিৰ সৃষ্টি নকৰে।\nআপুনি Sufital লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Sufital লোৱা উচিত।\nনহয়, মানসিক ৰোগৰ চিকিত্সাৰ ক্ষেত্ৰত Sufital ব্যৱহৃত নহয়।\nখাদ্য আৰু মদৰ সৈতে Sufital ক্ৰিয়া-প্ৰতিক্ৰিয়া - Sufital Interactions with Food and Alcohol in Assamese - khadya aaru modor xoite Sufital kriya-pratikriya\nখাদ্য আৰু Sufitalৰ ক্ৰিয়া-প্ৰতিক্ৰিয়া\nখাদ্যৰ সৈতে Sufital লোৱাটোৱে একো সমস্যাৰ সৃষ্টি নকৰে।\nমদ আৰু Sufitalৰ মাজৰ প্ৰতিক্ৰিয়া\nSufitalৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nSufital ৰ অনুকল্প - Substitutes for Sufital in Assamese\nSufital ৰ মূল্য আৰু পেকৰ চাইজ - Sufital Price and Pack Size in Assamese - Sufital ar mulya aaru pakor size\nSufital Tablet ₹26.1 खरीदें\nআপুনি বা আপোনাৰ পৰিয়ালৰ কোনোবাই Sufital লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Sufital ব্যৱহাৰ কৰিছিল নেকি?\nআপুনি কিমান পৰিমাণে Sufital সেৱন কৰিছিল?\nআপুনি Sufital ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Sufital সেৱন কৰে?


মাত্ৰ ১৭০০টকাতে ২০মিনিটত গুৱাহাটী–ধুবুৰী আকাশী যাত্ৰা! সম্পূৰ্ণৰূপে সাজু ৰূপসী বিমানবন্দৰ|rupsi-airport-ready-for-operation-now-you-can-travel-guwahati-to-dhubri-only-in-20-minutes– News18 Assam\n১৭০০টকাত ৬ঘণ্টীয়া গুৱাহাটী–ধুবুৰী যাত্ৰা সম্পূৰ্ণ হ’ব ২০মিনিটত! সম্পূৰ্ণ সাজু ৰূপসী বিমানবন্দৰ\nUpdated:September 24, 2019, 12:39 PM IST\nঅক্টোবৰতে উৰিব পাৰে ৩৬ বছৰৰ অন্তৰালত প্ৰথমখন বিমান।\nজ্যোতিৰ্ম্ময় চক্ৰৱৰ্তী, নিউজ18: নামনি অসমৰ একমাত্ৰ বিমানবন্দৰ ৰূপসীক অভিযান্ত্ৰিক দিৱসত বিশ্বেশ্বাৰায়া বঁটা প্ৰদান। ৰেৰ্কড স্থাপন কৰি মাত্ৰ ১৪ মাহতে কাম সম্পূৰ্ণ হৈছে এই বিমানবন্দৰৰ । সমগ্ৰ উত্তৰ পূৰ্বাঞ্চলত বৰ্তমানে চলি থকা প্ৰকল্প সমূহৰ ভিতৰত ৰূপসী বিমানবন্দৰে এই কৃতিত্ব লাভ কৰাত উৎফুল্লিত হৈ পৰিছে প্ৰকল্পৰ কৰ্মীবৃন্দৰ লগতে স্থানীয় ৰাইজ।\nদ্বিতীয় বিশ্ব যুদ্ধৰ স্মৃতি বহন কৰা এই বিমান বন্দৰ পুনৰ নিৰ্মাণৰ কাম ২০১৮ চনৰ মে’ মাহত হাবি বন চাফা কৰি আৰম্ভ হৈছিল। ছেপ্টেম্বৰ ২০১৯ৰ ভিতৰত কাম সমাপন হোৱাৰ অন্তৰালত কঠোৰ পৰিশ্ৰম আৰু দিল্লী-দিছপুৰৰ সঠিক সংযোগ ৰক্ষাৰ বাবেই সম্ভৱ হোৱা বুলি কোৱা হৈছে।\nৰূপসী বিমানবন্দৰৰ ৰানৱে’ বৰ্তমানে ATR 72 বিভাগৰ বিমান উৰুৱাবলৈ সক্ষম হৈ পৰিছে। প্ৰথম পৰ্যায়ত ৰূপসীৰ পৰা গুৱাহাটীলৈ আৰম্ভ হ’ব লগীয়া এই সেৱা কেৱল চৰকাৰী ঘোষনাৰ অপেক্ষাৰত ।\nমাত্ৰ ১৭০০/- টকাত ছয় ঘন্টীয়া ধুবুৰী-গুৱাহাটীৰ যাত্ৰা ২০ মিনিটতে সম্ভৱহৈ উঠিব।\n336 একৰ মাটি কালিত 1800 মিটাৰ ৰানৱে’ যুক্ত ৰূপসী বিমানবন্দৰৰ নিৰ্মানৰ কামত পাচঁটা কৈ কোম্পানীয়ে নিবিদা লাভ কৰি সময়ৰ আগতেই সম্পূৰ্ণ কৰি পেলাবলৈ সক্ষম হৈছে ।\nFirst published: September 24, 2019, 12:39 PM IST


মোদীজীয়ে এদিন ছুটী লৈ জনতাক প্ৰতিশ্ৰুতি দিয়া নিজৰ পুৰণি ভিডিঅ'বোৰ এবাৰ চাওঁক: মনোজ ঝা\nমোদীজীয়ে এদিন ছুটী লৈ জনতাক প্ৰতিশ্ৰুতি দিয়া নিজৰ পুৰণি ভিডিঅ’বোৰ এবাৰ চাওঁক: মনোজ ঝা\nLast updated Feb 20, 2021 197\nদ্য ষ্টেটমেন্ট : ৰাষ্ট্ৰীয় জনতা দলৰ সাংসদ মনোজ ঝাই মূল্যবৃদ্ধিৰ প্ৰসংগত প্ৰধানমন্ত্ৰীক সমালোচনা কৰি কয় যে যে প্ৰধানমন্ত্ৰী মোদীয়ে এদিন কামৰ পৰা ছুটী লৈ নিজৰ পুৰণা ভিডিঅ’বোৰ চাব লাগে। তেতিয়াহে প্ৰধানমন্ত্ৰীয়ে গম পাব জনতাক তেওঁ কি প্ৰতিশ্ৰুতি দিছিল আৰু এতিয়া সেই প্ৰতিশ্ৰুতিৰ কি হৈছে। প্ৰধানমন্ত্ৰীক কটাক্ষ কৰি এটা প্ৰশ্ন উত্থাপন কৰি মনোজ ঝাই কয় যে “এইখন আপোনাৰ কেনেকুৱা ধৰণৰ আত্মনিৰ্ভৰ ভাৰত?”\nPM मोदी एक 1 दिन की छुट्टी लेकर अपने पुराने वीडियो देखें कि उन्होंने क्या वादे किए थे: Manoj Jha@manojkjhadu @RJDforIndia #PetrolDieselPriceHike pic.twitter.com/87TyO8xL4J\nৰাষ্ট্ৰীয় জনতা দলৰ সাংসদ মনোজ ঝাই কয় যে এই প্ৰশ্ন দেশৰ বিৰোধী দলসমূহে সোধা নাই, বৰঞ্চ দেশৰ জনতাই এই বিষয়ে প্ৰশ্ন উত্থাপন কৰিছে।প্ৰধানমন্ত্ৰীক কটাক্ষ কৰি তেওঁ কয় যে “এইখন আপোনাৰ কেনেকুৱা ধৰণৰ আত্মনিৰ্ভৰ ভাৰত?” আপুনি দেশৰ নাগৰিকক মূল্যবৃদ্ধিৰ সন্মুখত আত্মসমৰ্পণ কৰিবলৈ বাধ্য কৰিছে। দুখীয়াৰ থালিত আপুনি একো বৃদ্ধি নকৰিলে। দৈনিক তেওঁলোকৰ ঠালিৰ আকাৰ সৰু হৈ গৈ আছে। তেওঁলোকে এতিয়া প্ৰশ্ন কৰিছে যে চৰকাৰে আচলতে কি কৰিব বিচাৰিছে?”\nমনোজ ঝাই কয় যে মোদী ডাঙৰীয়াই জনতাক কি প্ৰতিশ্ৰুতি দিছিল, সেই পুৰণি ভিডিঅবোৰ তেওঁ পুনৰ এবাৰ চাব লাগে। তেতিয়া তেওঁ কৈছিল, অবকী বাৰ মোদী চৰকাৰ, এতিয়া সেই কথা কিয় প্ৰধানমন্ত্ৰীয়ে নকয়? কেৱল চৰকাৰ গঠন কৰিবলৈ সেই শ্লোগান ব্যৱহাৰ কৰা হৈছিল নেকি?\nশেষত মনোজ ঝাই কয় যে জনতাই মনে মনে নিজৰ সময়লৈ অপেক্ষা কৰি আছে আৰু সময় আহিলেই তেওঁলোকে বিজেপিক এটা শিক্ষা দিব। সাংসদজনে কয় যে ইতিহাসত প্ৰতিবাৰৰ বাবে তেলৰ মূল্য ৰেকৰ্ড স্তৰলৈ গতি কৰিছে। তেলৰ উপৰিও খোৱা বোৱা বস্তুকে ধৰি সকলো সামগ্ৰীৰে মূল্যবৃদ্ধি হৈছে। কিন্তু প্ৰধানমন্ত্ৰীয়ে সাধাৰণ নাগৰিকক সকাহ দিয়াৰ পৰিবৰ্তে ঝুমলাবাজীত ব্যস্ত হৈ আছে। প্ৰধানমন্ত্ৰীয়ে এতিয়াও তেলৰ মূল্যবৃদ্ধিৰ বাবে আগৰ চৰকাৰ সমূহক জগৰীয়া কৰিছে।\nসাংসদ গৰাকীয়ে প্ৰশ্ন উত্থাপন কৰি কয় যে যোৱা ৬-৭ বছৰৰ পৰা নৰেন্দ্ৰ মোডীয়েই দেশৰ প্ৰধানমন্ত্ৰী নাছিল জানো? কিন্তু আজিহে তেওঁ গম পালে যে আগৰ চৰকাৰেহে দেশক গাতত সুমুৱাই থৈ গৈছিল। মনোজ ঝাই কয় যে এই চৰকৰে কেৱল ঝুমলাবাজী কৰিব পাৰে।\nManoj JhaModi GovtMPRJDthe statement\n“তেলৰ দাম আৰু দাঢ়িৰ মাজত পাৰ্থক্য আছে চাহেব, দুয়োটাই বঢ়াই গৈ আছা৷”-তেজপ্ৰতাপ যাদৱ


assam-saurabh-mandal-from-basugaon-chirang-recieves-accolads-from-cm-himanta-biswa-sarma-for-exceptional-painting-of-the-chief-minister-manju-b– News18 assam\nমুখ্যমন্ত্ৰীৰ ছবি আঁকি প্ৰশংসা বুটলিলে বাসুগাঁৱৰ যুৱকে। অভিনৱ কৌশলেৰে ছবি অংকণ কৰি মুগ্ধ কৰিলে হিমন্ত বিশ্ব শৰ্মাক।\nচিৰাঙৰ বাসুগাঁৱৰ সৌৰভ মণ্ডল নামৰ যুৱকজনে মুখৰ সহায়ত ওলোটাকৈ আঁকি উলিয়ালে মুখ্যমন্ত্ৰী শৰ্মাৰ সুন্দৰ ছবি ৷ ছচিয়েল মিডিয়াত সৌৰভক প্ৰশংসা মু্খ্যমন্ত্ৰীৰ।\nLast Updated : May 16, 2021, 15:01 IST\nহাতৰে নহয় মুখেৰে আকিলে মুখ্যমন্ত্ৰী হিমন্ত বিশ্ব শৰ্মা (Himanta Biswa Sarma)ৰ ছবি ৷ চিৰাঙৰ বাসুগাঁৱৰ সৌৰভ মণ্ডল নামৰ যুৱকজনে মুখৰ সহায়ত ওলোটাকৈ আঁকি উলিয়ালে মুখ্যমন্ত্ৰী শৰ্মাৰ সুন্দৰ ছবি ৷ যিখন ছবি চাই মুখ্যমন্ত্ৰীজনেও যুৱকজনক জনাইছে শুভেচ্ছা ৷\nহাতেৰে কেনভাছ নুচোৱাকৈ মুখেৰে ইওলোটাকৈ আঁকি উলিয়াইছে এই ছবিখন।\nটুইটাৰযোগে এই অভিনৱ ছবিখনৰ কাৰণে সৌৰভ মণ্ডলক কৃতজ্ঞতা জনালে মুখ্যমন্ত্ৰী শৰ্মাই।\nThis is so amazingly wonderful and heart-warming Saurabh Mandal.\nThank you so much. God has given you an extraordinary talent.\nMy blessings and very good wishes to you my dear friend @Saurabh44201693 from Chirang.#mouthpainting https://t.co/BWqxNsElPo\nত্ৰিপুৰা বিশ্ববিদ্যালয়ৰ স্নাতকোত্তৰ শাখাৰ ছাত্ৰ সৌৰভে সৰুৰ পৰাই ছবি আঁকি ভাল পাইছিল ৷ নিউয়ৰ্কৰ বিশেষভাৱে সক্ষম চিত্ৰ শিল্পী এজনৰ চিত্ৰাংকণৰ প্ৰতি আকৰ্ষিত হৈ এনেদৰে মূখৰ সহায়ত ওলোটাকৈ ছবি আঁকিবলৈ ব্যতিক্ৰমী প্ৰচেষ্টা হাতত লয় ৷\nসৌৰভে ইতিমধ্যে ভাৰতৰ বহু বৰেণ্য ব্যক্তিৰ ছবি এইদৰে আঁকিবলৈ সক্ষম হৈছে ৷ সৌৰভে ব্যতিক্ৰমী চিত্ৰ অংকণৰ এছিয়া বুক অৱ ৰেকৰ্ডছ (Asia Book Of Records) আৰু ইণ্ডিয়া বুক অৱ ৰেকৰ্ডছ (India Book Of Records)ত স্থান দখল কৰিবলৈ সক্ষম হৈছে ৷\nবাসুগাঁৱৰ সুভাষ নগৰ নিবাসী সাধন মণ্ডলৰ পুত্ৰ সৌৰভ মণ্ডলে শেহতীয়াভাৱে বিশ্ব অভিলেখ (WORLD RECORD)ৰ বাবে লক্ষ্য নিৰ্ধাৰণ কৰি অনুশীলন অব্যাহত ৰাখিছে ৷\nFirst published: May 16, 2021, 14:58 IST\nAssam CM Himanta Biswa sarmaChirangHimanta Biswa Sarma's Photo


প্ৰধানমন্ত্ৰীৰ বিৰোধীক সমালোচনা কৰাৰ নৈতিক অধিকাৰ আছেনে?\nকেইদিনমান পূৰ্বে সংসদৰ মজিয়াত ভাৰতৰ প্ৰধানমন্ত্ৰীয়ে কংগ্ৰেছকে ধৰি অন্যান্য বিৰোধী দলসমূহক সমালোচনা কৰা দেখা গ’ল।ক’ভিড পৰিস্থিতিৰ সময়ত বিৰোধী দলসমূহে গ্ৰহণ কৰা ভূমিকা সন্দৰ্ভত প্ৰধানমন্ত্ৰী গৰাকীয়ে অসন্তুষ্টি প্ৰকাশ কৰি ইয়াকলৈ ৰাজনীতি কৰা উচিত নাছিল বুলি তেওঁলোকক সমালোচনাৰে থকা-সৰকা কৰে।\nকিন্তু প্ৰশ্ন হয় তেনে সমালোচনা কৰাৰ নৈতিক অধিকাৰ প্ৰধানমন্ত্ৰীৰ আছে নে?\nভাৰতবৰ্ষত ৩০ জানুৱাৰী ২০২০ত কৰোণা সংক্ৰমণৰ প্ৰথমটো ঘটনা কেৰেলাত ধৰা পৰিছিল।কিন্তু বিৰোধীক সমালোচনা কৰা নৰেন্দ্ৰ মোদী নেতৃত্বাধীন বিজেপি দল তেতিয়া ব্যস্ত আছিল ‘নমস্তে ট্ৰাম্প’ অনুষ্ঠানৰ আয়োজনত।\nচব্বিশ আৰু পঁচিশ ফেব্ৰুৱাৰী তাৰিখে গুজৰাটত তেতিয়াৰ চৰ্দাৰ পেটেল (বৰ্তমানৰ নৰেন্দ্ৰ মোদী) ষ্টেডিয়ামত এক অনুষ্ঠানৰ আয়োজন কৰা হৈছিল ,য’ত যথেষ্ট সংখ্যক মানুহৰ সমাগম ঘটিছিল।\nউল্লেখযোগ্য কথা যে সেই সময়লৈ আমেৰিকাত ৫৩ জন মানুহৰ শৰীৰত কৰোণা ধৰা পৰিছিল যদিও আমেৰিকাৰ পৰা অহা লোকসকলৰ বাবে কোনো ধৰণৰ পৰীক্ষা কৰোৱাৰ ব্যৱস্থা কৰা হোৱা নাছিল।ভাৰত চৰকাৰে ৪ মাৰ্চ,২০২০ তাৰিখৰ পৰাহে আনুষ্ঠানিকভাৱে পৰীক্ষাৰ ব্যৱস্থা মুকলি কৰিছিল।\nসি যি কি নহওঁক,কৰোণাই বিশ্বৰ বহুকেইখন দেশত বিভীষিকাৰ সৃষ্টি কৰাৰ সময়তে ১৩ মাৰ্চ,২০২০ তাৰিখে ভাৰত চৰকাৰৰ তৰফৰ পৰা ঘোষণা কৰা হৈছিল যে কৰোণাৰ বাবে ভাৰতত কোনো ধৰণৰ স্বাস্থ্যজনিত জৰুৰীকালীন পৰিস্হিতিৰ উদ্ভৱ হোৱাৰ আশংকা নাই।\nএই ঘোষণাৰ কিছুদিন পিছৰ পৰাই ভাৰতৰ বহুকেইখন ৰাজ্যই আংশিকভাৱে ঠায়ে ঠায়ে তলাবন্ধ ঘোষণা কৰিবলৈ আৰম্ভ কৰিছিল।পিছপৰি নাথাকিল কেন্দ্ৰীয় চৰকাৰো।মাত্ৰ ১০-১১ দিন আগতে কৰোণাই “স্বাস্থ্যজনিত জৰুৰীকালীন পৰিস্থিতিৰ’ সৃষ্টি নকৰে বুলি কোৱা মোদী নেতৃত্বাধীন চৰকাৰে ২৪ মাৰ্চ,২০২০ তাৰিখে তলাবন্ধ ঘোষণা কৰে।কোনো ধৰণৰ পৰিকল্পনা আৰু আগজাননী নিদিয়াকৈ মাত্ৰ ৪ ঘন্টাৰ জাননী দি ঘোষণা কৰা অপৰিকল্পিত তলাবন্ধই গোটেই দেশখনতে এক অৰাজক পৰিস্থিতিৰ সৃষ্টি কৰিছিল।\nনৰেন্দ্ৰ মোদীৰ এই অদূৰদৰ্শী সিদ্ধান্তৰ ফলত আটাইতকৈ বেছি প্ৰভাৱান্বিত হৈছিল বহিঃৰাজ্যত কাম কৰা শ্রমিকসকল।\nঅকস্মাতে ঘোষণা কৰা লকডাউনে তেওঁলোকক কৰ্মহীন কৰাৰ লগতে তেওঁলোকক নিজ ৰাজ্যলৈ উভতি যাবলৈ বাধ্য কৰোৱাইছিল।\nযিহেতু লকডাউনৰ ফলত সকলো পৰিবহন ব্যৱস্থা,দোকান-পোহাৰ বন্ধ হৈ পৰিছিল,গতিকে তেনে সময়ত শ্ৰমিকসকলৰ বাবে ঘৰমুৱা হোৱাটো এক ডাঙৰ প্ৰত্যাহ্বান ৰূপে পৰিগণিত হৈছিল।\nভাষণ কলাত পাৰ্গত নৰেন্দ্ৰ মোদীৰ হঠকাৰী সিদ্ধান্তৰ বাবেই স্বাধীন ভাৰতৰ ইতিহাসত আগতে নেদেখা বহুতো ছবিয়ে মানুহৰ অন্তৰাত্মা কঁপাই তুলিছিল।গৰ্ভৱতী মহিলাই খোজকাঢ়ি নিজ ৰাজ্যলৈ উভতি যোৱা,সৰু ল’ৰা-ছোৱালীয়ে ভাগৰতে ছুইটকেছৰ ওপৰতে টোপনি যোৱা,বয়সস্থ লোকসকলে একো নোখোৱাকৈ কেৱল খোজকাঢ়ি ঘৰমুৱা হোৱা,যাত্ৰা কৰি ভাগৰতে ৰে’ললাইনত শুই পৰা শ্রমিকক ট্ৰেইনে মহতিয়াই থৈ যোৱা আদি অলেখ ছবিয়ে সেই সময়ত ভাৰতবৰ্ষৰ লগতে বিশ্বৰ সংবাদমাধ্যমত স্থান লাভ কৰিছিল।\nযাত্ৰাপথত এই লোকসকলৰ ওপৰত চলা আৰক্ষীৰ নিৰ্যাতনৰ কথা নকলোৱেই যেনিবা। মুঠৰ ওপৰত পৰিকল্পনাবিহীন তলাবন্ধই দেশখনক এক ভয়ানৰ পৰিস্থিতিৰ দিশে ঠেলি দিছিল।উল্লেখযোগ্য কথা যে চৰকাৰে কোৱাৰ দৰে তলাবন্ধৰ কথা বিশ্ব স্বাস্থ্য সংস্থাৰ তৰফৰ পৰা কোৱা হোৱা নাছিল।তলাবন্ধ সন্দৰ্ভত পূৰ্বে কোনো বিভাগৰ লগত কোনো ধৰণৰ আলোচনা-বিলোচনা কৰা হোৱা নাছিল।\nকৰোণা মহামাৰীৰ বাবে ভাৰতত এক ভয়ংকৰ পৰিস্থিতিৰ উদ্ভৱ হৈছিল।দেশৰ পয়ালগা স্বাস্থ্যখণ্ডৰ বাবে বহুতো মানুহে প্ৰাণ হেৰুৱাবলগীয়া হৈছিল।কৰোণা মহামাৰীতকৈ অধিক মানুহে চৰকাৰৰ অদূৰদৰ্শী সিদ্ধান্ত আৰু অকৰ্মণ্যতাৰ বাবেহে মৃত্যুবৰণ কৰিবলগীয়া হৈছিল।\nহাস্পতালৰ বিচনা,ডাক্তৰ,অক্সিজেনৰ অভাৱৰ বাবে মানুহৰ খুব কৰুণভাৱে মৃত্যু হৈছিল।\nইফালে আকৌ মৃত্যু হোৱাৰ পিছত লোকসকলৰ শেষকৃত্য সম্পন্ন কৰিবলৈও শ্মশানত ঠাই নোহোৱা হৈছিল।\n‘অচ্ছে দিন’ৰ সপোন দেখুওৱা নৰেন্দ্ৰ মোদীৰ শাসনকালত শ্মশানত শ শ মানুহৰ চিতা একেলগে জ্বলোৱাৰ ভয়ানক ছবি মানুহে দেখিছিল,আকৌ ঠাই নোহোৱাৰ বাবে গংগা নদীত উটুৱাই দিয়া মৃতদেহবোৰৰ ছবিয়েও মানুহক চিঞৰি চিঞৰি কৈছিল ‘অচ্ছে দিন’ৰ দুৰাৱস্থাৰ কথা।\nকোনোবাই কৰোণাৰ কথা ক’লেই বিনামূলীয়া ৰেচন,বেংক একাউন্টত টকা ট্ৰান্সফাৰ,বিনামূলীয়া ভেকচিন প্ৰদান আদি পদক্ষেপেৰ নিজৰ গুণগান কৰা চৰকাৰখনে বাৰু হিচাপ ৰাখিছেনে যে তেওঁলোকৰ অদূৰদৰ্শী সিদ্ধান্তৰ বাবে দেশৰ অর্থনীতি কিমান পিছুৱাই গ’ল,কিমান মানুহে নিজৰ কৰ্মসংস্থাপন হেৰুৱালে,কিমান ক্ষুদ্ৰ আৰু মজলীয়া উদ্যোগ চিৰদিনৰ বাবে বন্ধ হৈ গ’ল?\nকেৱল স্বাস্থ্যখণ্ডত উপযুক্ত আন্তঃগাঁথনি,সা-সুবিধা আৰু পৰ্যাপ্ত পৰিমাণৰ ডাক্তৰ-নাৰ্চ নথকাৰ বাবে কিমান ভাৰতীয়ই ধৰফৰাই নিজৰ প্ৰাণ হেৰুৱাব লগা হ’ল তাৰ প্ৰকৃত হিচাপ দিব পাৰিবনে চৰকাৰে?\nসত্তৰ বছৰৰ কংগ্ৰেছৰ দুৰ্নীতিৰ কথা কোৱা বিজেপি চৰকাৰে হিচাপ দিব পাৰিবনে প্ৰকৃততে কিমান টকা প্ৰধানমন্ত্ৰী সাহায্য পুঁজিত জমা হৈছিল? জনসাধাৰণৰ পৰা লোৱা দান-বৰঙণিবোৰ কেনেদৰে ব্যক্তিগত পুঁজি হ’ব পাৰে তাৰ কিবা উপযুক্ত বাখ্যা আগবঢ়াব পাৰিবনে প্ৰধানমন্ত্ৰী নৰেন্দ্ৰ মোদীয়ে?\nবিৰোধী পক্ষ বা চৰকাৰী পক্ষ কোনো সমালোচনাৰ উৰ্দ্ধত নহয়।\nকিন্তু প্ৰধানমন্ত্ৰীৰ দৰে এটা দায়িত্বশীল পদবীত থাকি ৰাজনৈতিক দলৰ মুখপাত্ৰৰ দৰে কথা কোৱাটো নিশ্চয়কৈ সমীচিন নহয়।\nকংগ্ৰেছৰ দুৰ্নীতি ,পৰিয়ালতন্ত্ৰ ইত্যাদি কথাৰ বাবেই জনসাধাৰণে বিজেপিক শাসনাধিষ্ঠিত কৰিছিল।এতিয়া যদি বিজেপিয়ে সকলো কাম বাদ দি কেৱল কংগ্ৰেছ আৰু আন বিৰোধী দলসমূহকে সমালোচনা কৰি থাকি নিজে কৰা ভুলবোৰ ঢাকি ৰাখিবলৈ প্ৰয়াস কৰে,তেন্তে নিশ্চয়কৈ সেয়াও গ্ৰহণযোগ্য হ’ব নোৱাৰে।\nগতিকে চৰকাৰে বোকা ছটিওৱাৰ ৰাজনীতি বাদ দি অর্থনীতিৰ পুনৰুত্থান,নিবনুৱা সমস্যাৰ সমাধান-স্বাস্থ্য-শিক্ষাখণ্ডৰ উন্নয়ন আদি দিশসমূহৰ বিষয়ত গুৰুত্ব দি দেশখনক আগুৱাই লৈ যাব পৰাকৈ উপযুক্ত পদক্ষেপ গ্ৰহণ কৰিব লাগে। সাম্প্ৰতিক পৰিস্থিতিত এয়া সময়ৰ আহ্বান।


ব্লাড ছুগাৰ আৰু মধুমেহ নিয়ন্ত্ৰণ কৰিব পৰা খাদ্য — বিকাশপেডিয়া\nমূল পৃষ্ঠা / স্বাস্থ্য / ৰোগসমূহ / মধুমেহ বা ডায়েবেটিছ / ব্লাড ছুগাৰ আৰু মধুমেহ নিয়ন্ত্ৰণ কৰিব পৰা খাদ্য\nব্লাড ছুগাৰ আৰু মধুমেহ নিয়ন্ত্ৰণ কৰিব পৰা খাদ্য\nব্লাড ছুগাৰ আৰু মধুমেহ নিয়ন্ত্ৰণ কৰিব পৰা খাদ্যৰ বিষয়ে আলোচনা কৰা হৈছে।\nএভ’কাডো নামৰ এইবিধ ফলত নিহিত থকা প্ৰচুৰ স্বাস্থ্য উপযোগী ঔষধি গুণৰ বাবে এইবিধ ফলক ‘ছুপাৰ ফুড’ বুলি কোৱা হয়। ইয়াত একক অসংপৃক্ত চৰ্বি যথেষ্ট পৰিমাণে থাকে। তাৰোপৰি এইবিধ ফলত বহুবিধ ভিটামিন, মিনাৰেল, মাইক্ৰ’নিউট্রিয়েণ্ট আৰু এন্টি-অক্সিডেন্টো যথেষ্ট পৰিমাণে থাকে। এভ’কাডোৰ পৰা লাভ কৰা স্বাস্থ্যৰ উপযোগী চৰ্বি আৰু অন্যান্য পুষ্টিকৰ উপাদানে শৰীৰত ৰক্ত শৰ্কৰা আৰু ইনচুলিনৰ মাত্রা নিয়ন্ত্ৰণত ৰাখে। এভ’কাডো খালে ইয়াত থকা চৰ্বিজাতীয় উপাদানে বহু সময়লৈকে পেট ভৰাই ৰাখে আৰু সেয়ে জাংক ফুডৰ পৰা আঁতৰি থাকিব পাৰি। ফলত এভ’কাডো খাই আপুনি মেদহীন আৰু স্বাস্থ্যবান শৰীৰৰ গৰাকী হ’ব পাৰে। এভ’কাডোত থকা যথেষ্ট পৰিমাণৰ ‘অ’লেইক এচিডে’ কলেষ্টেৰল কম কৰাত সহায় কৰে। এভ’কাডো পটাছিয়ামৰো এক উৎকৃষ্ট উৎস। পটাছিয়াম এবিধ শৰীৰৰ বাবে প্রয়োজনীয় খনিজ লৱণ আৰু এইবিধ লৱণে উচ্চ ৰক্তচাপ আৰু ইলেকট্র’লাইটছ নিয়ন্ত্ৰণত ৰখাত সহায় কৰে। পর্যাপ্ত পৰিমাণৰ পটাছিয়াম সেৱনে বিভিন্ন অসংক্ৰামক ৰোগ, যেনে-উচ্চ ৰক্তচাপ, হৃদৰোগ আৰু ষ্ট্রোক আদি প্রতিৰোধ কৰাত সহায় কৰে।\nএকাপ পৰিমাণৰ এভ’কাডোত শৰীৰত দৈনিক প্রয়োজন হোৱা ফ’লেট বা ফলিক এচিডৰ এক তৃতীয়াংশ আৰু কোষ গঠনত সহায় কৰা ‘বি’ ভিটামিন থাকে। এক অধ্যয়নত প্রকাশ পোৱা মতে অত্যাধিক ফলেটযুক্ত খাদ্য খোৱা লোকসকলৰ হৃদযন্ত্ৰৰ ৰোগ বা ষ্ট্রোক হোৱাৰ সম্ভাৱনা আনতকৈ যথেষ্ট কম। এভ’কাডোত থকা কেৰেটিনয়ড আৰু লুটেইন নামৰ উপাদান চকুৰ স্বাস্থ্যৰ বাবে উপযোগী। ইয়াত যথেষ্ট পৰিমাণে কেৰোটিনয়ড, ডেক্টোনথিন, আলফা কেৰোটিন আৰু বিটা কেৰোটিন, যথেষ্ট পৰিমাণে ভিটামিন-‘ই’ৰ লগতে সকলো কেন্সাৰ প্রতিৰোধী উপাদান থাকে।\nসুস্বাস্থ্য বৰ্তাই ৰখাৰ বাবে নিয়মিত কফি সেৱন উপকাৰী বুলি প্রমাণিত হৈছে। বিশেষকৈ মধুমেহ ৰোগৰ পৰা হাত সাৰি থাকিব খোজাসকলৰ বাবে কফি এক উপকাৰী পানীয়। দৈনিক চাৰিকাপ কফি সেৱন কৰাৰ ফলত টাইপ-২ মধুমেহ ৰোগ হোৱাৰ সম্ভাৱনা আধালৈ হ্রাস পায় বুলি লছ এঞ্জেলছ ইউনিভাৰচিটিৰ এক নতুন অধ্যয়নত প্রকাশ পাইছে।\nকেফেইনযুক্ত কফিয়ে তেজত যৌন হৰমোন বাইণ্ডিং গ্ল’বুলিন বা ছেক্স হৰমোন বাইণ্ডিং গ্ল'বুলিনৰ (এছএইচবিজি) মাত্রা বৃদ্ধি কৰে। ফলত টাইপ-২ মধুমেহৰ সম্ভাৱনা হ্রাস পায়। এই অধ্যয়নটোত অংশগ্রহণকাৰীসকলক প্রতিদিনে চাৰি কাপকৈ কেফেইনযুক্ত কফি সেৱন কৰোৱা হৈছিল আৰু এইসকল লোকক পৰীক্ষা কৰি প্রমাণ পোৱা গ’ল যে মধুমেহ ৰোগ হোৱাৰ সম্ভাৱনাও দেখা পোৱা গ’ল। সেয়েহে কফি সেৱন কৰাটো দিনৰ ভাগত সীমাবদ্ধ ৰাখিবলৈ চেষ্টা কৰিব, যাতে নিশা বিছনালৈ যোৱাৰ পূর্বে কফিৰ লগত শৰীৰত প্রৱেশ কৰা কেফেইন সম্পূৰ্ণৰূপে বাহিৰ হৈ যাব পাৰে আৰু যদিহে কেফেইনে আপোনাক অপকাৰ কৰে, তেন্তে ‘ডিকেফ কফি’ বা কেফেইনমুক্ত কফি বিকল্পৰূপে সেৱন কৰিব পাৰে। ২০০৬ চনত আৰ্কাইভছ অৱ ইণ্টাৰনেল মেডিচিন নামৰ পত্রিকাখনে ২৮,৮১২ গৰাকী মহিলাৰ ওপৰত এক অধ্যয়ন চলাই প্ৰমাণ পালে যে, দৈনিক একেবাৰে কফি সেৱন নকৰা মহিলাসকলতকৈ টাইপ-২ মধুমেহ হোৱাৰ সম্ভাৱনা ২২ শতাংশ কম হয়। কফি সেৱন কৰাসকলৰ বাবে আন এক সুখবৰ হৈছে ২০১১ চনত ‘জাৰ্ণেল অব মলিকিউলাৰ নিউট্ৰিচন এণ্ড ফুড ৰিছাৰ্চে” প্রকাশ কৰা তথ্য অনুসৰি মুক্তমূলক (ফ্ৰী ৰেডিকেল)ৰ সৈতে জড়িত ৰোগসমূহ প্ৰতিৰোধ কৰাত কফিয়ে সহায় কৰে। কেৱল পাঁচ দিনৰ বাবে নিয়মিতভাৱে প্রিয় কফি কাপ সেৱন কৰিলেই ইয়াৰ প্ৰতিৰক্ষামূলক সুফল আপুনি ভোগ কৰিব পাৰিব। কেৱল অদুগ্ধজাত ক্রীমাৰৰ সৈতে মিঠা কফি খোৱা বর্জন কৰক| ব্লেক কফি খোৱাৰ অভ্যাস কৰক বা গ্রাছফেড বাটাৰ বা নাৰিকল তেলৰ সামান্য পৰশ দি কফি খাওক। কফিৰ এক ঋণাত্মক দিশ উৎপাদন কৰা নহয়। কফি খেতিত বৃহৎ পৰিমাণৰ কীটনাশকৰ লগতে ৰাসায়নিক সাৰো ক্ষতিকাৰক। সেয়ে সদায় প্রাকৃতিকভাৱে উৎপন্ন জৈৱিক কফিহে ক্ৰয় কৰা উচিত।\nগ্ৰাছ ফেড বাটাৰ\nবাটাৰ বা মাখনৰ অধিকাংশ উপাদানেই অপকাৰী। এইবোৰক স্বাস্থ্যকৰ বুলি প্ৰচাৰ কৰা হয় যদিও মানুহে খোৱাৰ উপযোগী নহয়। মাখনত গ্লাইচেমিকৰ পৰিমাণ যথেষ্ট কম আৰু ই ৰক্তচাপ নিয়ন্ত্রণ কৰে। গুৰুত্বপূর্ণ আৰু প্রয়োজনীয় পুষ্টি প্রদান কৰে আৰু ভোক তথা লোভ কমায়। স্বাস্থ্যকৰ মাখনৰ একমাত্র উৎস হৈছে জৈৱিক, ঘাঁহ খোৱা গৰুৰ গাখীৰ।\nনাৰিকল তেল হৈছে চিনাক্ত হোৱা এক ছুপাৰফুড। নাৰিকল তেলে এল.ডি.এল.(বেয়া) কলেষ্টেৰল হ্ৰাস কৰে আৰু উপকাৰী এইচ.ডি.এল কলেষ্টেৰল বৃদ্ধি কৰে। এই দুয়োটাই আকৌ হৃদৰোগ প্ৰতিৰোধ কৰাত সহায় কৰে। ২০০৯ চনত প্ৰকাশিত এক অধ্যয়নত প্ৰকাশ পোৱা মতে নাৰিকলৰ তেল খাবলৈ দিয়া এন্দুৰৰ গাত গাহৰিৰ চৰ্বি খাবলৈ দিয়া এন্দুৰতকৈ ইনচুলিন প্ৰতিৰোধৰ ক্ষমতা বেছি আৰু এই পৰীক্ষাবিলাক মানৱ শৰীৰৰ সৈতে জড়িত অধ্যয়নৰ সৈতে প্ৰায় একে। এই অধ্যয়নৰ ফলাফলে দেখুৱাইছে যে, মধ্যমীয়া ফেটি এচিডযুক্ত নাৰিকল তেল সেৱন কৰা লোকসকলে শৰীৰৰ পৰা চৰ্বি কমাই ৰাখিবলৈ সক্ষম হয়। নাৰিকল তেলে শক্তি আৰু সহনশীলতা বৃদ্ধি কৰে আৰু ক্ৰীড়াসুলভ সক্ষমতা বঢ়ায়। নাৰিকল তেল হজম কৰিবলৈ সহজ আৰু থাইৰয়ড গ্ৰন্থিক সূচাৰুৰূপে কাম কৰাত সহায় কৰে। উষ্ণ অৱস্থাত অত্যন্ত সুস্থিৰ প্ৰকৃতিৰ হোৱা বাবে বিশুদ্ধ ভাৰ্জিন নাৰিকল তেল ৰন্ধা-বঢ়াৰ বাবে সকলোতকৈ উৎকৃষ্ট বিকল্প। ছয়াবিন তেল, গোমধান বা মাকৈৰ তেল বা আন ‘ভেজিটেবল’ অয়লতকৈ ভাৰ্জিন নাৰিকল তেলে শৰীৰত উৎপন্ন হোৱা জ্বলা-পোৰাৰ যন্ত্ৰণা কমাই ৰাখে।\nপৌৰাণিক কালৰ বৰ্তমানলৈকে মানুহে চাহ সেৱন কৰি আহিছে। পানীৰ পিছতে এতিয়াও ই বিশ্বৰ আটাইতকৈ জনপ্ৰিয় পানীয়। চাহৰ বিভিন্ন ঔষধীয় গুণৰ ভিতৰত মধুমেহ প্ৰতিৰোধো এটা। এক জটিল জৈৱ ৰাসায়নিক প্ৰক্ৰিয়াৰ জৰিয়তে চাহে, বিশেষকৈ গ্ৰীণ-টিয়ে কোষবোৰ স্পৰ্শকাতৰ কৰি ৰাখে। ২০১৩ চনত প্ৰকাশিত জাপানী পত্ৰিকা ‘ডায়েবেটিছ এণ্ড মেটাব’লিজিম’ নামৰ জাৰ্ণেলৰ মতে দৈনিক ছয় কাপকৈ চাহ খোৱা লোকসকলৰ ওজন বঢ়াৰ সম্ভাৱনা ৩৩ শতাংশ কম আৰু ইনচুলিন বিপাক বা টাইপ-২ মধুমেহ হোৱাৰ সম্ভাৱনাও যথেষ্ট কম হয়। চাহে শৰীৰত এমিলেজ নামৰ হজমী এনজাইমবিধৰ কাম সক্রিয় কৰি তোলাৰ বাবে এনে হয়। আনহাতে চাহত “পলিফেনলছ’ নামৰ এবিধ এণ্টিঅক্সিডেন্ট থাকে, যি অক্সিডেটিভ চাপ হ্রাস কৰে আৰু ভেছ’ডাইলেচন সৃষ্টি কৰে। এইবিধ উপাদানে ৰক্তবাহী সিৰাবোৰ বহল আৰু নমনীয় কৰে। ক’লা চাহৰ যথেষ্ট গুণাগুণ আছে। যদিও স্বাস্থ্য ৰক্ষাৰ ক্ষেত্ৰত গ্ৰীণ-টি সর্বোত্তম বুলি গণ্য কৰা হয়। গ্রীণ-টিত উচ্চ পৰিমাণৰ “পলিফেনল’ থাকে। PubMed.com নামৰ ৱেবচাইটটোত চাৰ্ছ কৰিলে আপুনি দেখা পাব যে, গ্ৰীণ-টি আৰু ইয়াৰ উপাদানসমূহৰ ওপৰত ইতিমধ্যে ২,০০০ ৰো অধিক অধ্যয়ন চলোৱা হৈছে।\nগ্রীণ-টিৰ অন্যান্য উপকাৰিতাবিলাকৰ ভিতৰত আছে, ই শৰীৰৰ ওজন কমায়, কৰ্কট ৰোগ প্ৰতিৰোধ কৰে, ইয়াত থকা এণ্টিঅক্সিডেণ্টে শৰীৰৰ ক্ষতিকাৰক উপাদানৰ পৰিমাণ কমায়, স্মৃতিশক্তি আৰু জ্ঞান আহৰণৰ ক্ষমতা বৃদ্ধি কৰে, সামগ্রিক সুস্বাস্থ্য অটুট ৰাখে।\nউল্লেখ্য যে গ্রীণ-টি হৈছে এক উৎকৃষ্ট চর্বিনাশক পানীয়। আমেৰিকান জাৰ্ণেল বা ক্লিনিকেল নিউট্ৰিচনৰ মতে গ্রীণ-টিয়ে “মেটাবলিক ৰেট” বৃদ্ধি কৰি ওজন কমোৱাত সহায় কৰে। ফলত ইয়াক সেৱন কৰা লোকসকলে কেলৰি নাশৰ ক্ষেত্ৰত আগতকৈ বেছি ভাল ফল পায়। ই শৰীৰৰ মেদ আৰু কলেষ্টেৰলৰ মাত্ৰা হ্রাস কৰাৰ কথা ইতিমধ্যে প্রমাণিত হৈছে।\nকম গ্লাইচেমিক খাদ্যৰ সৈতে দৈনিক কম পৰিমাণৰ ৰে’ড ৱাইন সেৱন কৰিলে ব্লাড ছুগাৰ নিয়ন্ত্ৰণত থাকে৷ ৰঙা আঙুৰৰ চালত পোৱা প্রাকৃতিক 'ফাইট’ কেমিকেলছ’ (যাক পলিফেনলছ বুলি কোৱা হয়) শৰীৰটোত গ্লুক’জৰ মাত্ৰা নিয়ন্ত্ৰণ কৰাত সহায় কৰি ব্লাড ছুগাৰৰ মাত্ৰা বৃদ্ধি হোৱাৰ সম্ভাৱনা হ্রাস কৰে। এই পলিফেনলসমূহক প্রকৃততে মধুমেহ নিয়ন্ত্রণকাৰী ঔষধ ‘এভেণ্ডিয়াৰ’ সৈতে তুলনা কৰিব পাৰি। পৰিমিত সুৰাপান বিশেষকৈ ‘ৰেড ৱাইন’ সেৱন কৰাটো মানৱ স্বাস্থ্যৰ বাবে উপকাৰী বুলি গণ্য কৰা হয়। পৰিমিত পৰিমাণৰ সুৰাপানৰ অর্থ হৈছে মহিলাৰ বাবে সৰু এগিলাচ আৰু পুৰুষৰ বাবে দুগিলাচ।\nমাহ বা বিন (কিছু লোকৰ বাবে)\nছয়াবিন, ৰাজমাহ আদি বিভিন্ন ৰং তথা প্রকাৰৰ মাহবোৰ হৈছে লাহে লাহে দহন ঘটা কার্বোহাইড্রেট, প্রোটিন আৰু মানৱ দেহত সুখানুভূতি দিয়া, ব্লাড ছুগাৰৰ মাত্রা নিয়ন্ত্ৰণ কৰাটো তথা ভোক নিয়ন্ত্ৰণত ৰাখিব পৰা আঁহৰ এক উত্তম মিশ্ৰণ। মাহবোৰ কম ব্যয়বহুল আৰু বিভিন্ন প্ৰকাৰৰ হয় আৰু এইবোৰ পেট পূৰাই খাব পাৰি। এইবোৰে তেজৰ শৰ্কৰা আৰু ইনচুলিনৰ পৰিমাণ উচ্চ মাত্ৰাৰ খাদ্য উপযোগী আঁহ আৰু নিম্ন ‘গ্লাইচেমিক ইণ্ডেক্স’ৰ সহায়ত নিয়ন্ত্ৰণত ৰাখে। এই কথা ইউনিভাৰচিটি অব টৰন্ট’ৰ নিউট্ৰিচন আৰু মেটাবলিজম সম্পৰ্কীয় এক অধ্যয়নত প্ৰকাশ পাইছে। বিন আৰু মাহজাতীয় শস্যই কেৱল তেজত শৰ্কৰাৰ মাত্ৰা উন্নত কৰাই নহয়, এইবোৰে শৰীৰত ৰক্তচাপ আৰু কলেষ্টেৰল নিয়ন্ত্ৰণত ৰাখে বুলিও কিছুমান অধ্যয়নত প্ৰকাশ পাইছে। গৱেষকসকলৰ মতে ৰক্তচাপ আৰু তেজৰ শৰ্কৰাৰ ক্ষেত্ৰত ঘটা উন্নতিৰ ফলত মধুমেহ নিয়ন্ত্ৰিত হোৱাৰ লগতে হৃদৰোগৰ আশংকাও কম হয়। মাহ জাতীয় শস্য খোৱাৰ ফলত হৃদযন্ত্ৰৰ স্বাস্থ্য ৰক্ষাকাৰী পুষ্টি শৰীৰে লাভ কৰে। লগতে ই মাংস আৰু দুগ্ধজাত সামগ্ৰীৰ এক কম ব্যয়বহুল বিকল্প খাদ্য।\nপিছে দুৰ্বল হজম শক্তিৰ লোকসকলৰ বাবে মাহজাতীয় খাদ্য সিমান উপকাৰী নহয়। ইয়াত অন্য খাদ্য সামগ্ৰীতকৈ যথেষ্ট বেছি লেক্টিন আৰু খাদ্যত থকা বেছি অস্বস্তিদায়ক উপাদান থাকে। সেয়েহে এই খাদ্য সেৱন কৰাৰ ফলত দুৰ্বল হজম শক্তিসম্পন্ন লোকৰ হজম শক্তি অধিক দুর্বল হৈ পৰাৰ সম্ভাৱনা থাকে।\nগাঢ় সেউজীয়া শাক-পাত\nসেউজীয়া শাক-পাতে ভিটামিন, খনিজ পদার্থ, ফাইবাৰ এণ্টিঅক্সিডেণ্টৰ জৰিয়তে শৰীৰক যথেষ্ট পুষ্টি প্রদান কৰে। এই সেউজীয়া শাক-পাতবোৰ মেগনেছিয়াম আৰু এমিনো এচিডৰো উৎস। এইবিলাক উপাদানে তেজৰ শর্কৰা হ্রাস কৰে আৰু ইনচুলিন নিয়ন্ত্রণ কৰে।\nউল্লেখ্য যে, শৰীৰৰ প্ৰায় তিনিশ কাম-কাজৰ বাৰে মেগনেছিয়াম হৈছে এক অতীব প্রয়োজনীয় উপাদান। সেউজীয়া শাক-পাতত যথেষ্ট পৰিমাণে মেগনেছিয়াম পোৱা যায় বাবে এইবোৰ নিয়মিত খোৱাটো দৰকাৰ। তেজৰ শৰ্কৰা নিয়ন্ত্ৰণৰ লগতে ই কার্বোহাইড্রেটসমূহৰ মেটাব’লিজম ৰক্ষা আৰু চেনিৰ প্ৰতি লোভ হ্রাস কৰাত সহায় কৰে। এনে শাক-পাতত যথেষ্ট কম কেলৰি থকাৰ বাবে এনে খাদ্যত মেদ নাশক ক্ষমতাও যথেষ্ট থাকে। মেদ কম, অধিক ফাইবাৰ, প্ৰচুৰ ফলিক এচিড, ভিটামিন-'কে', 'চি', ‘ই’ আৰু ‘বি’, আয়ৰণ, কেলচিয়াম, পটাছিয়াম আৰু মেগনেছিয়াম তথা অত্যন্ত উপকাৰী ফাইট’কেমিকেল যথেষ্ট পৰিমাণে থকা বাবে সেউজীয়া শাক-পাচলিত কেন্সাৰ তথা হৃদৰোগ প্রতিৰোধৰ ক্ষমতা অত্যন্ত বেছি থাকে।\nসেউজীয়া শাক-পাতত থকা বিটা কেৰোটিন, লুটেইন আৰু জিয়েক্সানথিনযুক্ত হোৱাৰ পৰা আৰু চকু কেইটাৰ মেকুলাৰ ক্ষয়ীভৱন আৰু কেটেৰেক্টৰ পৰা সুৰক্ষিত কৰি ৰাখে। সেউজীয়া শাকত কিছু পৰিমাণে স্বাস্থ্যকৰ অ’মেগা-৩ চৰ্বিও থাকে। ই ভিটামিন-'কে’ৰো উৎকৃষ্ট উৎস। সেউজীয়া শাক ৰান্ধি খালে ইয়াৰ পৰা যথেষ্ট মাত্ৰাত ভিটামিন-কে’ লাভ কৰিব পাৰি।\nবাদাম আৰু বীজ\nপুষ্টিৰ তালিকাত কাঠ বাদাম আৰু আখৰোটৰ স্থান সদায়ে ওপৰত। পিছে অন্যান্য কিছুমান বাদামজাতীয় ফল আৰু বীজৰো স্বাস্থ্যসন্মত গুণাগুণ অত্যন্ত বেছি৷ ৰঙালাউৰ গুটি, বেলি ফুলৰ বীজ, পেষ্ট, পেকান, কাজু, মেকাডেমিয়া, ব্রাজিল নাট আদি এনেধৰণৰ পুষ্টিকৰ খাদ্য দ্রব্য।\nবাদামজাতীয় খাদ্যবোৰ মুখৰোচক হোৱাৰ লগতে প্রোটিন আৰু চর্বি এইবিলাকত যথেষ্ট পৰিমাণে থকাৰ বাবে এইবিলাক খাদ্য খোৱাৰ পিছত বহু সময়লৈকে ভোক নালাগে। তদুপৰি এইবোৰত শৰ্কৰাৰ পৰিমাণো যথেষ্ট কম হোৱা বাবে এইবোৰ খাদ্য হিচাপে গ্রহণ কৰিলে তেজৰ শৰ্কৰা নিয়ন্ত্ৰণত থাকে। বাদামজাতীয় খাদ্য, বিভিন্ন খনিজ পদার্থ, যেনে- কপাৰ, আয়ৰণ, মেগনেছিয়াম, মেংগানিজ, জিংক আৰম্ভ ছেলেনিয়ামৰো উৎস। ছেলেনিয়াম হৈছে এক কৰ্কট প্রতিৰোধক খনিজ পদার্থ। ই থাইৰয়ড গ্রন্থিৰো উপকাৰ সাধন কৰে।\nআমাৰ সামগ্রিক স্বাস্থ্য ৰক্ষাৰ বাবে একক অসংপৃক্ত চৰ্বি, যেনে- নাৰিকলৰ তেল, বাদাম আৰু বীজ আদি যথেষ্ট উপকাৰী বুলি ইতিমধ্যে আমি গম পাইছো। অলিভ অয়লো এইবোৰৰ দৰেই একক অসংপৃক্ত চৰ্বিৰ এক উৎকৃষ্ট উৎস। আন যিকোনো ঠাইত অলিভ অয়ল ব্যৱহাৰ কৰা লোকসকলৰ ক্ষেত্ৰত হৃদৰোগ, এথেৰ’ছক্লেৰ'চিছ মধুমেহ, ক'ল'ন কেন্সাৰ আৰু এজমা বা হাপানি ৰোগৰ সম্ভাৱনা যথেষ্ট কম৷ আজিৰ পৰা কিছু বছৰ পূর্বে স্পেইনৰ এখন পত্রিকাত প্রকাশ পোৱা মতে, ভূমধ্যসাগৰীয় খাদ্যাভ্যাসৰ শৈলীৰে অলিভ অয়ল ব্যৱহাৰ কৰি আহাৰ খোৱাসকলৰ টাইপ-২ মধুমেহ হোৱাৰ সম্ভাৱনা ৫০ শতাংশ কম।\nনহৰু আৰু পিয়াঁজ\nনহৰু আৰু পিয়াঁজৰ উৎকট গোন্ধটোৰ উৎস হৈছে ইয়াত থকা শক্তিশালী ছালফাৰযুক্ত যৌগ। ইয়াৰ প্রাথমিক উপাদান ‘এলিচিন’। ইয়াৰ এণ্টিবেক্টেৰিয়েল, এণ্টিভাইৰেল, এণ্টি ফাংগাল আৰু এন্টিঅক্সিডেণ্টামূলক সম্পদসমূহৰ বাবে জনাজাত। এলিচিনে নহৰু আৰু পিয়াজত থকা সঞ্চালন, পাচন তন্ত্ৰ আৰু ৰোগ প্রতিৰোধকাৰী ব্যৱস্থাক শক্তিশালী কৰে। ইয়াৰ ফলত শৰীৰত ৰক্তচাপ হ্রাস পায়, তেজৰ শৰ্কৰা হ্রাস পায় আৰু এইচ.ডি.এল. কলেষ্টেৰলৰ মাত্রা বৃদ্ধি পায়। নহৰু আৰু পিয়াজে ইনচুলিন উৎপাদনৰ প্রক্রিয়াক উত্তেজিত কৰে আৰু তেজৰ শৰ্কৰা সুস্থিৰ কৰাৰ ক্ষেত্রত বিশেষভাৱে ফলদায়ক। নহৰুৱে মধুমেহৰ পৰা হ’ব পৰা হৃদৰোগ আৰু ষ্ট্রেক প্রতিৰোধ কৰিব পাৰে বুলি দীর্ঘদিন ধৰি মানি অহা হৈছে। পিয়াঁজতো যথেষ্ট পৰিমাণৰ এণ্টিঅক্সিডেন্ট, কেৰ্চেটিন (বিশেষকৈ ৰঙা পিয়াজত) থাকে যি জ্বলা-পোৰা কম কৰে, এলাৰ্জি প্রতিৰোধ কৰে৷ অৱশ্যে নহৰুৰ ক্ষেত্ৰত কেৱল সতেজ নহৰুহে স্বাস্থ্যৰ বাবে উপকাৰী। গুড়ি কৰি থোৱা বা বটলত ভৰাই থোৱা নহৰু স্বাস্থ্যৰ পক্ষে উপকাৰী নহয়। কাৰণ নহৰু খুন্দিলে, থেতালিলে বা কুটিলে আৰু এনেদৰে কিছুসময়ৰ বাবে ৰাখি থ’লে ইয়াত থকা উদ্বায়ী ৰাসায়নিক পদাৰ্থবোৰ উৰি যায়। কেঁচা নহৰু প্রতিদিনে তিনিবাৰকৈ আহাৰৰ সৈতে মিলাই খাব লাগে বা নহৰু থেতেলিয়াই লগে লগে পানীৰ সৈতে গিলি খাব পাৰে।\nবেৰী আৰু চেৰী\nকম গ্লাইচেমিকযুক্ত আহাৰ গ্ৰহণ কৰাৰ অৰ্থ হৈছে শৰীৰৰ পৰা প্ৰচুৰ পৰিমাণৰ শৰ্কৰা বাহিৰ কৰা। যেতিয়া আপোনাৰ স্বাদ গ্ৰন্থিবোৰে বুজাব পৰা কৰে, তেতিয়া আপোনাৰ মিঠা বস্তু খাবলৈ মন যায় আৰু যিকোনো বেৰী, যেনে-ৰাস্পবেৰী, ব্লুবেৰী, ব্লেকবেৰী, ষ্ট্ৰ’বেৰী আৰু চেৰী এনে সময়ত খোৱাৰ বাবে সকলোতকৈ উপযুক্ত সময়। এইবিলাক প্ৰচুৰ শক্তিশালী এন্টিঅক্সিডেন্ট, ভিটামিন, ফাইবাৰ আৰু সামান্য প্রাকৃতিক শৰ্কৰাৰ উৎস হোৱা বাবে স্বাস্থ্যৰ বাবে অত্যন্ত উপকাৰী। বেৰীবোৰত গভীৰ ৰং সৃষ্টি কৰা এন্থ’চিয়ানিন নামৰ যৌগ, যি এক ফ্লেভ’নয়ড এণ্টিঅক্সিডেণ্ট, ই ইনচুলিন প্রতিৰোধ হ্ৰাস কৰে আৰু তেজৰ শৰ্কৰা নিয়ন্ত্ৰণত সহায় কৰে। একাপ ষ্ট্ৰ’বেৰীৰ ৰসত ১০০০ থকাতকৈ বহুগুণে বেছি। উল্লেখ্য যে, ভিটামিন চিয়ে, ‘ৰোগ প্রতিৰোধী’ ছিষ্টেম শক্তিশালী কৰে আৰু শক্তিশালী সংযোগী কোষ গঠনত সহায় কৰে। ষ্ট্র’বেৰীত কেলচিয়াম, মেগনেছিয়াম, ফ’লেট আৰু পটাছিয়াম তথা যথেষ্ট কম পৰিমাণৰ কেলৰি থাকে। অৱশ্যে সদায় জৈৱিক ষ্ট্ৰবেৰী খাবলৈ চেষ্টা কৰিব, কিয়নো অজৈৱিক ব্যৱহাৰ কৰে আৰু গছবোৰে প্ৰায় সকলোখিনি কীটনাশক শুহি লয়। ব্লুবেৰীত ভিটামিন 'চি' কম পৰিমাণে থাকে। যদিও ইয়াত থকা খনিজ পদার্থৰ পৰিমাণ যথেষ্ট বেছি। তদুপৰি ইয়াত কিছুমান অত্যন্ত উপযোগী ফাইট’কেমিকেল থাকে আৰু কেলৰিৰ পৰিমাণ যথেষ্ট কম। ক্রেনবেৰীৰ দৰে ব্লুবেৰীতে উচ্চ পৰিমাণৰ 'এণ্টিঅক্সিডেণ্ট’ থাকে। ৰাপসবেৰীতো ভিটামিন ‘চি’, পটাছিয়াম আৰু বিভিন্ন প্রকাৰৰ অন্যান্য এন্টিঅক্সিডেন্ট থাকে।\nপ্রায় সকলো লোকৰে যিকোনো মিঠা বস্তু খাবলৈ মন গৈ থাকে। মিঠা বস্তুৰ লোভ পূৰাবলৈ চকলেটতকৈ বেছি ভাল বস্তুনো কি হ’ব পাৰে পিছে মিঠা বেছিকৈ থকা বাবে চকলেট বেছিকৈ খোৱাটো স্বাস্থ্যৰ বাবে অপকাৰী বুলি গণ্য কৰা হয়। সেয়েহে, চকলেট নিয়মিত খালেও দুটুকুৰাতকৈ বেছি খাব নালাগে। কম পৰিমাণে দৈনিক চকলেট খোৱাৰ ফলত ই আপোনাৰ চৰ্বি কমোৱাত সহায় কৰে। উল্লেখ্য যে, চকলেট কোকো গছৰ গুটিৰ পৰা প্রস্তুত কৰা হয়। কোকো গুটিত বিভিন্ন এণ্টিঅক্সিডেন্ট থাকে, যি ওজন বৃদ্ধিত বাধা দিয়ে আৰু টাইপ-২ ডায়েবেটিছত বাধা দিয়ে।\nএটা সৰু ডাক চকলেট বাৰত ছটা আপেল, চাৰে চাৰি কাপ চাহ আৰু দুগিলাচ ৰেড ৱাইনৰ সমানেই এন্টিঅক্সিডেন্ট তাকে। ভাল মানৰ ডার্ক চকলেটে ভোক দমন কৰিব পাৰে, ৰক্তচাপ হ্রাস কৰিব পাৰে, মন ফৰকাল কৰিব পাৰে আৰু এণ্টি-অক্সিডেণ্ট যোগান ধৰিব পাৰে।\nডাক চকলেটৰ তিতা সোৱাদে ভোক নিয়ন্ত্ৰণত সহায় কৰে আৰু কোকো মাখনে পেটটো বহু সময়লৈকে ভৰাই ৰখাত সহায় কৰে। ইয়াত থকা মেগনেছিয়ামে তেজৰ শৰ্কৰা নিয়ন্ত্ৰণ কৰে, ৰক্তচাপ কম কৰি শান্তি আৰু আৰামৰ অনুভূতি দিয়ে। ইয়াত থকা এবিধ উপাদানে মন ফৰকাল কৰাত সহায় কৰে। পিছে মনত ৰাখিব যে, মিল্ক চকলেট আৰু হোৱাইট চকলেটত যথেষ্ট পৰিমাণে চেনি থাকে আৰু সেয়েহে ডাৰ্ক চকলেটৰ দৰে এইবোৰ উপকাৰী নহয়। সেয়েহে এইবোৰৰ পৰিৱৰ্তে কোনো মিঠা উপাদান যোগ হৈ নথকা ভাল গুণবিশিষ্ট ডাৰ্ক চকলেট খাবলৈ চেষ্টা কৰিব। ৭০-৮০ শতাংশ কোকো থকা চকলেট সর্বোত্তম। চকলেট যিমানেই ক’লা হয়, স্বাস্থ্যৰ বাবে ই সিমানেই উপকাৰী।\nউৎস: স্বাস্থ্য আৰু দীৰ্ঘজীৱন।\nপৃষ্ঠাৰ মান নিৰ্ধাৰণ (40 ভোট দিয়ক)\nডায়েবেটিছ বা মধুমেহ\nডায়েবেটিছ নিৰাময়ৰ ইনছুলিন পাম্প\nমধুমেহ ৰোগীৰ খাদ্য\nমধুমেহ বা বহুমূত্ৰ ৰোগ\nডায়েবেটিছ সৃষ্ট সমস্যা\nমধুমেহ ৰোগীৰ বাবে ৰন্ধন প্ৰণালী\nসুস্থ জীৱনশৈলীয়েই ডায়েবেটিছৰ প্ৰতিৰোধক\nডায়েবেটিছ বা বহুমূত্ৰ ৰোগৰ বনৌষধি চিকিৎসা\nমধুমেহ বা বহুমূত্ৰ ৰোগৰ বিষয়ে আলোচনা\nডায়েবেটিচ আৰু নিয়ন্ত্ৰণ\nআঁহযুক্ত খাদ্যই মধুমেহ আৰু মেদবহুলতা প্ৰতিৰোধ কৰে\nডায়েবেটিছ নহ’বলৈ কি কৰিব?\nডায়েবেটিছ লৈ কেনেকৈ জীয়াই থাকিব\nডায়েবেটিচৰ ৰোগীৰ স্বাভাৱিক জীৱন শৈলী\nহৃদৰোগ নহ’বলৈ কি কৰিব\nবহুমুত্ৰ ৰোগীৰ বাবে ব্যায়াম অপৰিহাৰ্য\nস্পিংক -১ আৰু ইয়াৰ ডায়েবেটিছৰ লগত ইয়াৰ সম্পৰ্ক\nডায়েবেটিছ ৰোগীৰ বাবে জীৱন ডায়িনী ইনচুলিন\nমধুমেহ ৰোগীৰ বাবে ব্যায়াম\nমধুমেহ ৰোগীয়ে তিতা খাওক\nকলেষ্টেৰল কেনেকৈ কমাব?\nমেদবহুলতা নিৰাময়ৰ উপায়\nবিশ্ব স্বাস্থ্য দিৱসৰ চিন্তা: ডায়েবেটিছ ৰোগক হৰুৱাব পাৰি\nডায়েবেটিছ আৰু কালেনৰ বিভিন্ন ৰোগ নিয়ন্ত্ৰণত কাঁচকল\nকেইবিধমান বহুমূত্ৰ ৰোগ প্ৰতিৰোধী খাদ্য\nডায়েবেটিছ মুক্ত জীৱন\nশীতকাল আৰু ডায়েবেটিছ\nডায়েবেটিছ ৰোগৰ প্ৰতিৰোধৰ ব্যৱস্থা


জুগুণি আইতা – প্ৰণীতা গোস্বামী বৰঠাকুৰ – ফটাঢোল\nSeptember 1, 2018 গল্প\t14 Comments\nজুগুণি আইতা – প্ৰণীতা গোস্বামী বৰঠাকুৰ\n:”ৰহ, আজি মই তহঁতক ‘জুগুণি’ আইতাৰৰ ওচৰলৈ লৈ যাম, তেওঁৰ কথাবোৰ শুনিলেহে যদি তহঁত ঠিক হৱ!” আমাৰ উৎপাত আৰু টিঘিলঘিলনি সহ্য কৰিব নোৱাৰি, একপ্ৰকাৰ ধমকিৰ সুৰতে মায়ে কথাখিনি ক’লে আমাক। আমিও সেইফালেই তাপ মাৰিলোঁ। ‘জুগুণি’ নামটো শুনিয়েই মোৰ কিবা ভয় ভয় লাগিল। দুপৰীয়া খুদকণ দুটামান খাবলৈ দি মায়ে আমাক মানে গুণ্টিলৌ, মোক, জজৌ, দিদৌ আৰু ফফৌক সাজু কৰিলে আইতাৰ ওচৰলৈ বুলি। দিদৌৱে নাযাওঁ নথওঁখন লগাইছিল যদিও অকলে থকাৰ ভয়তে মান্তি হ’ল। এনেয়ো সি অলপ আকোঁৰগোজ, অঘাইটং। সকলো বস্তুতে তাৰ আধিপত্য আমাতকৈ বেছি। গুণ্টিলৌ আমাৰ সকলোতকৈ ডাঙৰ যদিও অলপ হোজা। মাৰো তাক লৈ বৰ চিন্তা। সি এতিয়াও মা বা পিতাইৰ সহায় নহ’লে একো কাম কৰিবলৈ আগবাঢ়ি নাযায়। দ্বিতীয় সন্তান মই। মাৰ কামত সহায় কৰাৰ উপৰিও মই সৰু কেইটাৰ আল মাৰিবও লাগে। সিহঁতৰ দন্দ ভঙা, দৌৰি কৰ’বালৈ লৰ মাৰিব বুলি আলেঙে আলেঙে চাই থকাও মোৰ কাম। মা-পিতায়ে দিনৰ দিনটো আহাৰ গোটোৱা কামতে ব্যস্ত থাকে। বহু দিনৰ বাবে আহাৰ গোটাই নথ’লে পাছত কেতিয়াবা অসুবিধা হয় বুলি মাহঁতে বহুত কষ্ট কৰে।\nঅকলে কৰ’বালৈ যোৱা আমাৰ নিয়ম নাই। মাহঁতে আহাৰ বিচাৰি যাওঁতেও আমাৰ এলেকাৰ কেইবাঘৰ একেলগ হৈহে যায়। আমাকো দলবান্ধি থাকিবলৈকে সৰুৰেপৰাই শিকাইছে। আমি সৰুবোৰক কৰ’বালৈ লৈ যাবলৈ হ’লে আমাৰ আগে-পাছে ডাঙৰ সকলে গাৰ্ড দি যায়। শাৰী ভাঙি কোনোবা ওলাই যায় বুলি ক’লা শকত এজনে মাজে মাজে আমাক চাই হুমকিয়াই যায়। কেতিয়াবা কিবা ডাঙৰ কাম থাকিলে আমাৰ মুৰব্বী ককাজনে গোটেই গাঁওখনকে লৈ যায়। বৰ ভাল লাগে তেনেকৈ যাবলৈ পালে! মই তেনেকুৱা যাত্ৰা তিনিবাৰমান পাইছোঁ। এবাৰ ফিফৌ জন্ম নহওঁতেই মায়ে তাক মুখত কামুৰি লৈ হ’লেও আমাৰ লগত গৈছিল। সেইবাৰ আমি তিনিদিনমান গৈহে আচল ঠাইখন পাইছিলোঁগৈ। তেনেকৈ যোৱাৰো বহুত কাৰণ আছে। তেনে অভিযানত বেমাৰী, বুঢ়া-বুঢ়ী, কেঁচুৱা সকলোকে সামৰি লৈ যোৱা হয়, যাতে কৰ’বাত বাট হেৰুৱাই উভতি আহিব নোৱাৰিলেও আমি একেলগে নতুন ঠাইত থিতাপি ল’ব পাৰোঁ। এনেকুৱা যাত্ৰাত কেতিয়াবা আমাৰ মাজৰে বহুতক হেৰুৱাব লগাও হয়; কোনোবা মৃত্যুমুখত পৰে, কোনোবাই বাট হেৰুৱাই আমাৰপৰা আঁতৰি যায়। সেয়েহে, বহুত সাৱধানতা অৱলম্বন কৰিব লগীয়া হয় আমি। ডাঙৰসকলক অনুসৰণ কৰাই আমাৰ কাম। যাত্ৰাৰ সমুখত কিবা বাধা পালেই এজনে আহি পাছৰ সকলক জনাই দিয়েহি, লগে লগেই আমি পথ সলনি কৰিব লগা হয়। এনে বহুত নিয়ম আৰু শৃংখলাৰ মাজেৰে আগবাঢ়িব লাগে আমি। কিন্তু মোৰ তলৰ কেইটাই এইবোৰ ভালকৈ জনা নাই। দিনটো ঘৰতে দৌৰা দৌৰি কৰি অ’ৰ বস্তু ত’ত পেলাই অশান্তি কৰি থাকে। ঘনাই ঘনাই ভোকো লাগে সিহঁতৰ। যেতিয়াই তেতিয়াই, যিহকে তিহকে খাই থকা আমাৰ অভ্যাস নাই। খোৱা বস্তু টোপোলা বান্ধি আনি ঘৰত বহি নিৰ্দিষ্ট সময়ত খোৱাহে আমাৰ নিয়ম। কিন্তু এই খটাসুৰ কেইটাই এইবোৰ কথা বুজি নাপায়। এইবোৰ শিক্ষা দিবলৈকে মায়ে সময় উলিয়াই আমাক আইতাৰ ওচৰলৈ লৈ যাব বিচাৰিছে।\nপ্ৰায় এঘণ্টামান বাটকুৰি বাই আমি আইতাৰ কুঠৰী পালোহি। সোমোৱা ৰাস্তাটো বৰ আন্ধাৰ আৰু ঠেক। কিন্তু ভিতৰখন দেখি আমি তভক মানিলোঁ। আমাৰ ঘৰতকৈ তিনিগুণ ডাঙৰ। আইতাৰ কাষত বহুত আমাৰ দৰে সৰু সৰু পোনা বহি আছে। অলপ আঁতৰলৈ আৰু এটা গলিত খোৱা বস্তু ঠাঁহ খাই আছে। শকত শকত ক’লা ক’লা কেইটামানে খোৱা বস্তুখিনি তদাৰক কৰি আছে। কিছুমানে খাদ্য আনি সেই ঠাইত জমা কৰি আছেহি।\nআন এঠাইত দেখিলো মাহঁতৰ দৰে বহুত মহিলাই এগালমান বগা বগা কণীৰ ওচৰত বহি আছে, আৰু কিছুমানে নৱজাতকক ওমলাই আছে। মাজতে কেইগৰাকীমান ওলাই গৈ আন কামত ধৰিছে যদি আনকেইগৰাকীমান আহি তেওঁলোকৰ কামখিনি কৰিছেহি। মোৰ কেঁচুৱা কেইটাক ওমলাবলৈ মন আছিল যদিও মাৰ আজোৰত ৰৈ গ’লোঁ। আমাক দেখি আইতাই কাষত বহিবলৈ মাতিলে। ক’ৰপৰা গৈছো আঁতি-গুৰি লৈ ল’লে। আমাক দুদিনমান তাতে থাকিবলৈ পৰামৰ্শ দিলে। মাক এৰি ফফৌ নাথাকিব বুলি ভাবি মাও থাকিবলৈ বাধ্য হ’ল। পিতাইও দুদিনমানৰ বাবে খাদ্য বিচাৰি ওচৰৰ ডেকাসকলৰ লগত দূৰৈলৈ গৈছে বাবে মায়েও সন্মতি জনালে। আইতাই মাক আনবোৰ মহিলাৰ লগত কামত সহায় কৰি দিবলৈ পৰামৰ্শ দিলে, আৰু আমাৰ লগত আইতা কথাত মচগুল হ’ল।\nআমাতকৈ আগতে যোৱা কিছুমানক আইতাই শিকোৱা কামৰ পৰীক্ষা ল’বলৈ বাহিৰলৈ পঠালে। আমাক কাষলৈ মাতি ভালকৈ বহিবলৈ দিলে। ফফৌ আহি মোৰ কোঁচত সোমাল। প্ৰথমেই আইতাই আমাক ওচৰতে গোটাই থোৱা মিঠা মিঠা কিবা খাবলৈ দিলে। খাবলৈ পাই ফফৌ আইতাৰ কাষ পালেগৈ। আইতাইও তাক মৰমেৰে আকোঁৱালি ল’লে। লাহে লাহে আইতাই আমি কি খাই ভালপাওঁ, কি কৰি ভাল পাওঁ সুধি ল’লে। আমিও মন খুলি ডাঙৰ ডাঙৰকৈ আমাৰ মনৰ কথা কৈ গ’লোঁ। এটা সময়ত আইতাই ফফৌৰ ওচৰতে গুণ্টিলৌকো বহুৱাই ল’লে। সাধুৰ দৰে আইতাই আমাক বহু কথাই কৈ গ’ল। বিপদত পৰিলে কেনেকৈ আমি লগৰজনক সহায় কৰিব লাগে, খোৱাবস্তু দেখিলে কেনেকৈ অকলে নাখাই ঘৰৰ বা সমনীয়ালৈও আনিব লাগে, আগত বিপদ দেখিলে কেনেকৈ আনলৈ সতৰ্ক বাণী পঠাব লাগে, আকাৰত ডাঙৰ বস্তু পালে কেনেকৈ দল বান্ধি দাঙি আনিব লাগে— আদি বহু কথাই ক’লে। আইতাৰ মৰমসনা মাতত কথাবোৰ আমি বৰ মন দি শুনিলোঁ। অঘাইটং দিদৌয়ো শান্ত হৈ কথাবোৰ শুনা দেখি মায়ে দূৰৈৰ পৰা চাই মিঁচিকিয়ালে। ৰাতিলৈ আমি সকলোৱে একেলগে আহাৰ গ্ৰহণ কৰি শুই পৰিলোঁ।\nপাছদিনা আমি সাৰ পোৱাৰ আগতেই ডাঙৰসকলে কামত ধৰিলেই। খাদ্য গোটোৱাই খাদ্য আনিছে, কেঁচুৱাৰ মাকসকলে কেঁচুৱাৰ যত্ন লৈছে, কিছুমানে আমাৰ দৰে সৰু সকলক খাবলৈ দিছে, কিছুমানে আইতাই শিকোৱা কথাবোৰ সৰুসকলক হাত-কামে কৰিবলৈ শিকাইছে। মুঠতে এটি ব্যস্ত পৰিবেশ।\nময়ো জিজৌ, দিদৌ আৰু ফফৌক শোৱাৰপৰা উঠাই সাজু কৰি খোৱা ঠাইলৈ লৈ গ’লোঁ। তাত দেখিলোঁ আমাৰ গুণ্টিলৌক দুজনমানে খোৱা বস্তুবোৰ সজাই থোৱা কামত লগাইছে। পুৰণি জমা খাদ্যবোৰ আগলৈ আৰু নতুনকৈ অনাবোৰ পাছলৈ সজাই থ’বলৈ শিকাইছে। সিও ৰং মনেৰে কামটো কৰা দেখি ভাল লাগিল। সকলোৱে পুৱাৰ আহাৰ গ্ৰহণ কৰাৰ পাছত আমিবোৰ আইতাৰ ওচৰ চাপি বহি ল’লোঁ।\n:”কচোন আইজনী, তই যদি কেতিয়াবা হঠাতে পানীত পৰি যাৱ, কি কৰিবি?” আইতাই মোলৈ চাই প্ৰশ্ন কৰিলে।\nময়ো থত্ মত খালোঁ। কি উত্তৰ দিওঁ,\n:”আইতা, মই ওচৰত কিবা ডাল-পাত পাওঁ নেকি বিচাৰি তাৰ ওপৰত আশ্ৰয় ল’ম। ”\n:”যদি একো নাপাৱ”, আইতাই ওলোটাই সুধিলে। মই একো ভাবি নাপালোঁ কি ক’ম।\nমোক মনে মনে থকা দেখি আইতাই ক’লে,\n:”তেনেকুৱা বিপদত পৰিলে তই অকলে একো কৰিব নোৱাৰ!”\nআমি একেবাৰে নগণ্য প্ৰাণী। অকলে আমি কেতিয়াও নিৰাপদ নহয়। সেয়ে আমি দল বান্ধি ফুৰো। তেনেকৈ আমাৰ কোনোবা এজন পানীত পৰিলে লগত থকা বাকীসকলে সহায় কৰিব লাগিব। তেতিয়া গোটেইবোৰ একেলগে থূপ খাই লাডু বান্ধি সোঁতৰ লগে লগে উটি যাব লাগিব, যেতিয়ালৈকে উদ্ধাৰৰ বাবে একো আশ্ৰয় নাপাওঁ। এজনে আনজনক সাহস দিব লাগিব, তেতিয়াহে আমি জীৱন বচাব পাৰিম। সেয়ে মানুহবোৰে কয় নহয় যে, –” মাউখে উটিলে গুৰি পৰুৱাৰো মৰণ নাই”।\nসেয়ে সদায় সমনীয়াৰ লগত মিলা-প্ৰীতিৰে চলিবি যাতে বিপদত লগ দিবলৈ সকলো আগবাঢ়ি আহে।\nআইতাৰ কথা শুনি মোৰ মনটো আৱেগিক হৈ পৰিল। ওচৰত থকা জিজৌক মই জোৰেৰে খামুচি ধৰিলোঁ।\nতাৰপাছতে আইতাই আমাক তেওঁৰ জীৱন ঘটা এটা জমনি কাহিনী ক’বলৈ ধৰিলে,\n:”এবাৰ কি হ’ল শুনহঁক। মই তেতিয়া নতুনকৈ গাভৰু হৈছোঁ। মন উৰি থকাৰ বয়স তেতিয়া। আমি কেইঘৰমান একেঠাইতে এখন ঘৰত আছিলোঁ। মই ঘৰৰ সৰু আছিলোঁ। মোৰ ওপৰৰ ককাই দুজন, বাই তিনিজনী। মা পিতাইৰ লগত ঘৰৰ বাকীবোৰে সমানে কাম কৰে। মই সকলোতে পাল মাৰি থাকোঁ। এবাৰ আমাৰ মালিকৰ ঘৰত কিবা পাতিছিল, বহুত খোৱাবস্তু ওলাইছিল। দুদিনমান আমি পেট ভৰাই ভাল ভাল বস্তু খাবলৈ পালোঁ। মন ভৰি আছিল আমাৰ সকলোৰে। তিনিদিনৰ দিনা মাহঁত সকলো আগৰ দৰে কামলৈ গ’ল। মই ছেগ বুজি সিহঁতৰ লগত নগৈ ভাল বস্তু খাবলৈ পোৱাৰ আশাত মালিকৰ ঘৰৰ খোৱা টেবুলৰ ওপৰ পালোঁগৈ। সেইসময়ত মালিকৰ সৰু ল’ৰাটোৱে গাখীৰৰ লগত কিবা খাই আছিল। খোৱাবস্তু আৰু গাখীৰ পৰি আছিল মেজত। ময়ো আগ- পিছ নুগুনি পেলোৱা খোৱা বস্তুবোৰৰ জুতি লৈ মেজত পেলোৱা গাখীৰত মুখ দিলোঁগৈ। দুষ্ট ল’ৰাটোৱে মোক লক্ষ্য কৰি আছিল। এপাকত সি মোক গাখীৰৰ টোপালটো ঘূৰণীয়াকৈ দি মোক গাখীৰৰ মাজত বন্দী কৰি পেলালে! চাৰিওফালে গাখীৰৰ সাগৰৰ মাজত মই অসহায় হৈ পৰিলোঁ। ওলাবলৈ বাট বিচাৰি হাহাকাৰ কৰিলোঁ। সিও মোক চাই হাঁহি হাঁহি ৰং চোৱাত লাগিল। সাঁতুৰি পাৰ হ’বলৈও উৱাদিহ নোপোৱা হ’লোঁ। হঠাতে সি মোক কিবা সাঁফৰ এখনেৰে ঢাকি দিয়ে, আৰু পুনৰ উঠাই মোক চাই ফূৰ্তি পায়। এইদৰে কেইবাবাৰো কৰিলে। এবাৰত মই সেই সুবিধাটো এৰি নিদিলোঁ, সুযোগ বুজি মই সাঁফৰটোলৈ বগাই গ’লোঁ। পুনৰ সাঁফৰটো দাঙি মোক গাখীৰৰ পুখুৰীৰ মাজত নেদেখি সি সাঁফৰখন জোৰেৰে জোকাৰিবলৈ লাগিল, মই উফৰি মাটিত পৰিলোঁহি। সেইবাৰলৈ জীৱন ঘূৰাই পাই পাছলৈ মাহঁতৰ লগ নেৰা হৈছিলোঁ। ভাল শিক্ষা এটা পাইছিলোঁ সেইদিনা জীৱনৰ বাবে। সেইবাবে কৈছো, অকলে তহঁতি ক’লৈকো নাযাবি”।\nলগতে আৰু কেইটামান কথা মনত ৰাখিবি,এতিয়া তহঁতি ডাঙৰৰ লগত আছ, ঠিকেই আছে। আগলৈ যেতিয়া নিজে সংসাৰ কৰিবি কেতিয়া, কেতিয়াও আনৰ ৰান্ধনিশালত ঘৰ নাপাতিবি। খোৱা খাদ্য সহজতে পাবি যদিও কেৰাচিন ঢালি গৃহিনীয়ে মাৰেও আমাক অতি সহজে কিন্তু। আজিকালি বহুত ঔষধো ওলাইছে আমাক নিঃশেষ কৰাৰ। সেয়ে পৰাপক্ষত ঘৰৰ মুধচৰ ফালে ঘৰ পাতিবি, যাতে কোনো স্প্ৰে, পনীয়া ঔষধে ঢুকি নাপায়গৈ”!\nএইদৰেই আইতাই আমাক শৃংখলা মানি, ডাঙৰৰ কথা শুনি, মিলা-প্ৰীতিৰে, লগে-সংগে কেনেকৈ জীয়াই থাকিব লাগে বুজালে। আমিও তিনিদিনত বহু কথাই শিকিলোঁ। গুণ্টিলৌৰো অলপ হ’লেও আত্মবিশ্বাস আহিল। জজৌ আৰু দিদৌৰ মাজতো মিল বাঢ়িল। ফফৌক আমিবোৰেই এইবোৰ শিকাব পাৰিম বুলি মনতে ভাবিলোঁ।\nআহিবৰ সময়ত আইতাই আমাক মূৰত হাত বুলাই মৰম কৰিলে। এনেতে দিদৌৱে তেপেককৈ মাত লগালে—\n:”আইতা আপোনাক এই ‘জুগুণি’ নামটো কোনে দিলে? আমি নামটো শুনিয়েই ভয় খাইছিলোঁ। দেখিবলৈ কিম্ভূত কেটেক্ কৈ কামোৰা সেই চেক্ চেকি জনীৰ দৰে বুলি ভাবিছিলোঁ”,\nমায়ে দিদৌক জোৰেৰে টেপামাৰি ধৰিলে, আইতাক তেনেকৈ কোৱা বাবে।\nআইতাই তাৰ কথা শুনি ওপৰলৈ মূৰ তুলি ধেক্ ধেকাই হাঁহি উঠিল।\n:”ধেত মইনা, তেনেকৈ ক’ব নাপায়, সেই চেকচেকীজনীও আমাৰেই জাতৰ, আকাৰটোহে ডাঙৰ! ময়ো তহঁতৰ দৰে জগতখন ঘূৰি ভাল পাইছিলোঁ বাবেই চাগে ‘জুগুণি’ নাম পালোঁ।” আইতাই আকৌ জোৰেৰে হাঁহি উঠিল।\nসকলোকে মাত লগাই আহিবলৈ ওলাওঁতে গুণ্টিলৌক অলপ মনটো মৰা যেন দেখি মায়ে কি হৈছে জানিব বিচাৰিলে। সি আঁতৰত থকা সোণালী ৰঙৰ লচপচী জনীলৈ দেখুৱাই তাইকো আমাৰ লগতে লৈ যাবলৈ মাক জোৰ কৰিলে। মায়ে তাৰ মনৰ কথা বুজি হাঁহি মাৰি আইতাৰ ওচৰলৈ গৈ কথাটো কাণ চোৱালে। আইতাই কথাটো শুনি বৰ ভাল পালে, ঘাট মাউৰা ছোৱালীটিক পচন্দ কৰাত একেষাৰতে বিয়াত সন্মতি জনালে। পাছত পিতাৰ লগত সকলো আহি লৈ যাবলৈ তেওঁ মত দিলে।\nআমিও আমাৰ ঘৰলৈ নতুন কইনা অনাৰ ফূৰ্তিতে হাঁহিমুখে ঘৰলৈ বুলি বাট ল’লোঁ। এই তিনিদিনতে আমি যেন পৰিপক্ক হৈ উঠিলোঁ বহুত। ঘৰলৈ ওভটাৰ বাটত আমি এটা মৰা পঁইতাচোৰা পৰি থকা দেখিলোঁ। মায়ে আমাক অলপ ৰ’বলৈ কৈ পঁইতাচোৰাটোৰ ওচৰলৈ গৈ শুঙি চাই আমাক কাষলৈ মাতিলে। আমিও মাৰ ওচৰ পালোঁগৈ। মায়ে পঁইতাচোৰাটো ঘৰলৈ লৈ যোৱাৰ কথা ক’লে। ইমান ডাঙৰ পঁইতাচোৰাটো কেনেকৈ নিম ভাবি থাকোঁতেই আইতাই শিকোৱা কথালৈ মনত পৰিল। মায়ে মুখৰ ফালে, গুণ্টিলৌৱে পাছৰফালে আৰু মই মাজত সোমাই কামুৰি তাক দাঙিবলৈ চেষ্টা কৰিলোঁ। এনেতে জিজৌ আৰু দিদৌৱেও আমাৰ মাজত সোমাই দঙাত সহায় কৰিলে, ফফৌৱেও মাৰ ওচৰলৈ গৈ সহায় কৰিবলৈ চেষ্টা কৰিলে। দেখাত সৰু হ’লেও ছজনৰ সহযোগিতাত আমি হেলাৰঙে পঁইতাচোৰাটো দাঙি ঘৰমূৱা হ’লোঁ। গুণ্টিলৌৰ বিয়া ঠিক হোৱাৰ আনন্দত ঘৰত ইয়াক আমি সকলোৱে এসাঁজ ভালকৈ খাব পাৰিম! মনটো ভাল লাগি গ’ল ভাবি!\nএনেকৈ সকলো লগ হৈ আমি বহুত ডাঙৰ কামো সমাধা কৰিব পাৰিম। পৰুৱা হ’লেও আজি গৰ্বত বুকুখন ফুলি উঠিল মোৰ।\n« আয়কৰ (মূল লেখকঃ গুৰমীট বেদী) – অনুবাদঃ কৃষ্ণকান্ত দাস\nআত্মবাজন – ৰাজীৱ শৰ্মা »\nভাল লাগিল ☺\nবধ্য গল্প লিখিছে। চেলুট জনালোঁ।👍👍👍👍👍👍👍👍👍👍👍👍\nপৰুৱাৰ কথা ধুনীয়াকৈ লিখিলে। ভাল লাগিল।\nশৃংখলাবদ্ধতা, একতা, পৰিশ্ৰমী আদি বহুতো কথা পৰুৱাৰপৰা শিকিব পাৰো আমি\nএনেধৰণৰ বৰ্ণনাত আপোনাৰ হাত সিদ্ধহস্ত বাইদেউ।\nপঢ়ি আনন্দ পালো।\nবৰ সুন্দৰ নীতিশিক্ষামূলক গল্প ।\nBorhiya Lagil Pranita\nসূক্ষ্ম পৰ্যবেক্ষণ আৰু আকৰ্ষণীয় উপস্থাপন প্ৰণীতা বাইদেউ। মূলতঃ গল্পটো বৰ্ণনাধৰ্মী যদিও জড়তা প্ৰায় নাই । সঁচাকৈ আপ্লুত হ’লোঁ পঢ়ি ।বৰ মৌলিক ৰচনা ।\nYour IP: 40.77.167.102


লকডাউনত খোজকাঢ়ি যাত্ৰা! ঘৰ পাবলৈ এঘণ্টা থাকোতেই মৃত্যু ১২ বছৰীয়া ছোৱালীৰ | News Next One\nলকডাউনত খোজকাঢ়ি যাত্ৰা! ঘৰ পাবলৈ এঘণ্টা থাকোতেই মৃত্যু ১২ বছৰীয়া ছোৱালীৰ\nবীজাপুৰঃ কৰ’না ভাইৰাছৰ সংক্ৰমণ বন্ধ কৰিবলৈ দেশজুৰি অব্যাহত থকা লকডাউনৰ মাজতে তেলেংগানাৰ পৰা ছত্তীশগড়ৰ বিজাপুৰত থকা ঘৰলৈ বুলি ১৫০ কিলোমিটাৰ খোজকাঢ়ি মৃত্যুমুখত পৰিছে এগৰাকী ১২ বছৰীয়া ছোৱালীয়ে। জামলু মেকডাম নামৰ ছোৱালীগৰাকীয়ে নিজৰ গাঁওখন পাবলৈ মাত্ৰ এঘণ্টা বাকী থকা অৱস্থাতে পথতে ঢলি পৰে আৰু মৃত্যুক আকোৱালি লয়।\nতেলেংগানাৰ এখন গাঁৱত জলকীয়াৰ খেতিত পৰিয়ালৰ আনসকলৰ সৈতে কাম কৰা জামলুৱে আৰু ১১ জন লোকৰ সৈতে যোৱা ১৫ এপ্ৰিলত ঘৰলৈ খোজ লৈছিল। আৰক্ষীৰ পৰা হাত সাৰিবলৈ তেওঁলোকে ৰাষ্ট্ৰীয় ঘাইপথৰ পৰিৱৰ্তে পথৰুৱা ৰাস্তা আৰু হাবি-জংঘলৰ মাজেৰে ৩ দিন ধৰি খোজ কাঢ়ি থকাৰ পিছতে এই অঘটন সংঘটিত হয়।\nএকেৰাহে ৩ দিন হাবি-জংঘলৰ মাজেৰে খোজকঢ়াৰ অন্তত যোৱা শনিবাৰে ঘৰলৈ মাত্ৰ ১৪ কিলোমিটাৰ বাকী থকা অৱস্থাত প্ৰচণ্ড পেটৰ বিষত আক্ৰান্ত হৈ পথতে বহি পৰে জামলু। উপায়বিহীন হৈ দলটোৰ বাকী লোকসকলে স্থানীয় লোকসকলৰ সহযোগত সমীপৱৰ্তী চিকিৎসালয়লৈ নিয়াৰ ব্যৱস্থা কৰে যদিও সুস্থ কৰি তোলাতো সম্ভৱপৰ হৈ নুঠিল।\nঅৱশেষত এম্বুলেন্সৰ জৰিয়তে ছোৱালীজনীৰ মৃতদেহ প্ৰশাসনে ঘৰলৈ নিয়াৰ ব্যৱস্থা কৰে। চিকিৎসকে জনোৱা মতে, ছোৱালীজনীয়ে ডায়েৰীয়া আৰু পুষ্টিহীনতাত আক্ৰান্ত হৈ মৃত্যুমুখত পৰে। 'ছোৱালীজনীৰ কৰ’না ভাইৰাছ টেষ্টৰ ৰিজাল্ট নিগেটিভ ওলাইছে। তাইৰ দেহত পানীৰ অভাৱ হৈছিল আৰু পুষ্টিহীনতাত ভুগি দুৰ্বল গৈ পৰিছিল।’-স্থানীয় সাংবাদিকৰ আগত এইদৰে কয় বীজাপুৰৰ স্বাস্থ্য বিষয়া বি আৰ পূজাৰীয়ে।\nআনহাতে, ছোৱালীজনীৰ পিতৃ এণ্ডোৰাম মাডাকামে জনাইছে যে তেওঁলোকে তেলেংগানাত যোৱা দুমাহ ধৰি জৱকীয়া খেতিৰ বাগানত শ্ৰমিক হিচাপে কাম কৰি আছিল। 'ছোৱালীজনীয়ে ভালদৰে খোৱা-বোৱা কৰিব পৰা নাছিল। ৩ দিন আমি খোজ কাঢ়িছিলো। ভালদৰে খোৱা-লোৱা কৰাতো সম্ভৱো হোৱা নাছিল। ১৪ তাৰিখে লকডাউন খুলিব বুলিব আমি ৰৈ দিছিলো তাতেই। কিন্তু আকৌ বঢ়াই দিয়াত গুচি অহাৰ বাদে আমাৰ হাতত কোনো উপায় নাছিল।’-প্ৰশাসনৰ সৈতে কেনেদৰে যোগাযোগ কৰিব লাগে সেই বিষয়ে তেওঁলোকে একো জানিব পৰা নাছিল বুলি উল্লেখ কৰি এইদৰে কয় ছোৱালীজনীৰ পিতৃয়ে।\nইফালে এই ঘটনাৰ পিছতে ছত্তীশগড় চৰকাৰে খোজকাঢ়ি মৃত্যুক আকোৱালি লোৱা ছোৱালীজনীৰ পৰিয়ালটোলৈ ১ লাখ টকাৰ ক্ষতিপূৰণ ঘোষণা কৰিছে। ছত্তীশগড় চৰকাৰে বহিঃৰাজ্যত কৰ্মৰত শ্ৰমিকসকলক ৰাষ্ট্ৰীয় সংবাদ মাধ্যমত বিজ্ঞাপনযোগে লকডাউনৰ সময়ত য’তেই আছে তাতেই থাকিবলৈ আৰু অসুবিধা হ’লে হেল্পলাইন নম্বৰত যোগাযোগ কৰিবলৈ আহ্বান জনাইছে যদিও সেয়া সাধাৰণ শ্ৰমিকসকলে এতিয়াও জানিবলৈ সমৰ্থ হোৱা নাই।\nউল্লেখ্য যে লকডাউন ঘোষণা কৰাৰ সময়ৰে পৰা দেশৰ ভিন্ন স্থানত কৰ্মৰত অস্থায়ী শ্ৰমিকসকলৰ অৱস্থা একপ্ৰকাৰ পানীত হাঁহ নচৰা সদৃশ হৈ পৰিছে। অন্ন আৰু বাসস্থানৰ অভাৱত প্ৰধান চহৰসমূহত কৰ্মৰত কেবালক্ষ শ্ৰমিকে সংস্থাপন হেৰুৱাই খোজকাঢ়িয়েই নিজ গাঁৱলৈ যাত্ৰা কৰিবলৈ বাধ্য হৈছে। আন একাংশ শ্ৰমিকে আকৌ চৰকাৰে স্থাপন কৰা অস্থায়ী আশ্ৰয় গৃহসমূহতে আশ্ৰয় লৈ আছে। খোজকাঢ়ি গাঁৱলৈ যাত্ৰা কৰোতে কেবাজনো শ্ৰমিক মৃত্যুমুখতো পৰিছে।